
I näytös: Huone Paavalin äidin asunnossa. 
II näytös: Elsan äitipuolen suruhuone ja Elsan 
terassi. 

III näytös. Sama Paavalin huone ja kauppalan 
tori. 



Ensimmäisen ja toisen näytöksen välillä on 
kulunut useita vuosia, samoin toisen ja kolman- 
nen välillä. 



ENSIMMÄINEN NÄYTÖS. 



Lavea, matala, kodikas huone. Köyhtyneen 
perheen sisustus. Harvoja huonekaluja seinäin 
vierustoilla. Vasemmalla 1 sivuseinällä kaksi 
ikkunaa, oikealla: lähempänä katsomoa kaake- 
liuuni ja laatikkokaappi, taaempana ovi toiseen 
huoneeseen. Kaksi avonaista oviaukkoa perä- 
seinässä, joista vasemmanpuolinen johtaa näky- 
vän välikäytävän kautta keittiön ovelle ja oi- 
keanpuolinen johtaa näkyvän eteisen kautta 
ulosvievälle katuovelle. Sisäisten oviaukkojen 
välissä on verhoilla suljettava, nyt avonainen, 
pimeä makuualkoovi. Ikkunalaudoilla »veren- 
pisaroita». Lähemmän ikkunan edessä pieni 
pöytä, jonka päällä vaatteella peitetty linnun- 
häkki. Oikeanpuoleisessa eteisessä palaa pieni 
seinälamppu. 



1 Vasen ja oikea määritellään kaikkialla katsomosta päin 
nähtynä. 

On puoliyön aika. Hiljaisuus vallitsee. 

Alkoovissa makaa vuoteellaan lakanain vä- 
lissä Paavalin äiti ankarassa kuumeessa, silloin 
tällöin heitellen päätään puolelta toiselle tajutto- 
massa unen houreessa. Pään puolella on rohto- 
pöytä ', jolla palaa viheriäkupuinen lamppu. Sen 
valo jakaa huoneen siten, että permanto ja seinäin 
alaosa on kirkkaassa valaistuksessa, mutta huo- 
neen yläosa joutuu vihertävään pimentoon. Lamp- 
puun on kiinnitetty varjostin estämään äidin 
kasvoista valon häikäisyä. Vuoteen jalkapuolella 
korinojatuoli mattoineen ja jakkaroineen. 

Vuoteen ääressä seisoo lääkäri, toisella kädel- 
lään tunnustellen sairaan käsirannevaltimoa, 
toisessa pidellen taskukelloa, johon liikahtamatta 
katsoo. Hänellä on yllään pitkä, kiiltävän musta 
verkatakki ja silmillä kultareunaiset rillat. 

Vuoteenlaidalla istuu Paavali, 18-ikäinen nuo- 
rukainen, pää painuksissa käsien varassa, pitkä 
kiharainen tukka vähän epäjärjestyksessä. 

LÄÄKÄRI. 
(Laskee äidin käden hiljaa alas, panee kellon 
taskuunsa ja tulee mietteissään hitaasti pois 
vuoteen luota.) 

PAAVALI. 

( Kavahtaa pystyyn, rientää lääkärin luo, käy 
molemmin käsin tämän käsivarteen, katsoo sil- 
miin, aikoo kysyä, mutta näkee jo ennen kysy- 
mistä lääkärin pitävän sairaan tilaa toivotto- 
mana; kääntyy pois, itkua hilliten nostaa kädet 
kasvoilleen.) 

LÄÄKÄRI. 
No-no, Paavali ystäväni, enhän minä sano: se 
on luultavaa, minä sanon ainoastaan: se on mah- 
dollista. 

PAAVALI. 

(Yhä poispäin kääntyneenä.) Miksi pitää 
ihmisen kuolla?! 

LÄÄKÄRI. 
Niin sanot ainoastaan siksi, että nyt on kysy- 
mys omasta äidistäsi. Minä taas lääkärinä näen 
jokapäivä kuolevia ihmisiä. Ja kaikilla heillä on 
äitejä tai lapsia tai muita rakkaita omaisia. Kaik- 
kien on tämä suru kestettävä. Nyt on tullut 
sinun vuorosi. Ole mies! 

PAAVALI. 

Voi, herra tohtori, tässä on sentään niinkuin 
jotakin erikoista, aivan — aivan erikoista . . , 

LÄÄKÄRI. 
Niin sanovat kaikki. 

PAAVALI. 

Mutta — huomatkaa — me olemme äidin 
kanssa aina olleet yhdessä — minä pienestä asti, 
ja yksin ajatuskin, että hän nyt — tällä hetkellä 
juuri . . . Ei-ei, minä en voi elää ilman häntä . . . 
En voi! 

LÄÄKÄRI. 
No mutta Paavali, Paavali! Sopiiko tuo si- 
nulle! Katsopa kuinka sinä olet jo suuri. Toti- 
sesti olet jo aikamies. 

PAAVALI. 
Onko elämää kuoleman jälkeen? 

LÄÄKÄRI. 
Kysytkö minulta? 

PAAVALI. 
Sanokaa uskotteko? 



LÄÄKÄRI. 
Niin, hyvä ystäväni, minä en rakasta näissä 
asioissa ihmisiä makeisilla hemmotella. Jofc 



( II ) 



kysyt minulta, sanon suoraan niinkuin ajattelen. 
( Pudistaa päätänsä.) Luonnontieteiden täytyy 
tappaa yksilö. — Mutta — eläthän sinä äidin 
jälkeen, sinä jatkat hänen elämäänsä, sinä itse! 

PAAVALI. 

Minä? 

LÄÄKÄRI. 
Sinä juuri, ja sinun jälkeesi sinun tulevat lap- 
sesi ja niin edespäin loppumattomiin. Iloitse 
elämästä niinkauan kuin se sinulla on. 

PAAVALI. 

Minä en itsestäni . . . äidistäni minä . . . ! 

LÄÄKÄRI. 
Tjah, Paavali — voithan kysyä muilta. Jotkut 
sanovat, että ihminen kuoltuaan elää teoissaan. 
Karma. (Katsoo Paavaliin.) Et ymmärrä? 
— En minäkään. On toisia, jotka sanovat, että 
ihminen kuoltuansa — jotenkin noin — »viimei- 
senä päivänä» — nousee ylös haudastaan . . . 

PAAVALI. 
(Tekee torjuvan liikkeen.) Ei-ei-ei . . . 

LÄÄKÄRI. 
No siinäpä sen näet itse! 

PAAVALI. 
(Huokaa syvästi.) 

LÄÄKÄRI. 
Kun emme tiedä, niin emme tiedä. Ylpeänä 
kantakoon ihminen surunsa. Sekin on kehittävää 
ja terveellistä ihmiselle. (Laskien kätensä takaa 
Paavalin hartioille.) Myönnä, että voi olla 
hauskaa myös päästä irti äidin helmasta — 
päästä avaraan maailmaan? — liikkumaan va- 
paasti, olemaan niinkuin itse tahdot — miehenä, 
itsenäisenä miehenä? Mitä? 

PAAVALI. 

(Hymähtää lääkärin mieliksi.) 

LÄÄKÄRI. 
No, kas niin, ystäväni, johan naurahdit! — Ja 
nyt . . . Minua odottaa tänä yönä muuan toinen- 
kin sairas, näetkö. Täytyy kiirehtiä. — Tulen 
huomenna jälleen. Rohkaise mielesi, Paavali! 
Tietysti olet jo aika lailla väsyksissä, mutta 
näytä minulle sentään, että voit valvoa vieläkin 

yön niinkuin mies\ Tai jos nyt torkahdatkin, 
niin ainoastaan istuillesi, muista, ainoastaan is- 
tuillesi — että heti heräät, jos äiti sinua tarvitsee. 

PAAVALI. 
Kuinka voisin nukkua tämmöisenä yönä! 

LÄÄKÄRI. 

No niin, niin. Sinusta tulee sinä olet jo 

mies, kuten sanoin. Hyvää yötä, Paavali. 
Muista siis, jos torkahdatkin, niin ainoastaan 
istuallasi! (Menee eteiseen.) 

PAAVALI. 
( Auttaa lääkärille päällystakin ylle.) 

LÄÄKÄRI. 
(Poistuu vielä kerran toivotettuansa hyvää 
yötä.) 

PAAVALI. 
(Sammuttaa eteisessä palavan seinälampun, 
tulee tuskaisena vasemmalle puolelle huonetta , 
valitsee paikan, josta äiti ei häntä näkisi, jos 
heräisi, laskeutuu arasti ja tottumattomasti pol- 
villeen, panee kätensä ristiin, kavahtaa hetken 

kuluttua hätäisesti rukousasennosta, kun epäilee 
äidin heräävän ja näkevän hänet,) 

ÄITI. 

Paavali — Paavali — missä olet? Tule tänne, 
pian, pian! 

PAAVALI. 

(Juoksee äidin luo ja painaa päänsä tämän 
syliin,) Äiti kulta, tässähän minä olen, tässä! 

ÄITI. 

Voi, mitä kauheata unta olenkaan nähnyt! 
Paavali, älä jätä minua. Puhele kanssani, etten 
nuku. Pelkään sen unen uudistuvan. Paavali 
kulta, mistä me puhelisimme? Kas niin, istu 
tuonne tuolille, niin me juttelemme. Kerron 
sinulle sen unen. Ajatteles! Olin olevinani tans- 
siaisissa. Minä — tanssiaisissa! Paavali, 
milloin minä olen ollut tanssiaisissa?! Mutta 
niin nyt vain olin, ja siellä oli niin hienoa, ja niin 
paljon tuttuja, ah, oikein minua naurattaa, kun 
muistan, mitä kaikkea ne sanoivat minulle — 
että minä muka en ole vielä ollenkaan vanha — ja 
se suuri runoilija oli siellä ja sanoi : te olette juma- 
lainen, teihin eivät vuodet pysty, niin hän lieha- 
koitsi minua, ha-ha . . . »vuodet eivät pysty» . . . 

Älkää vain menkö, minä sanoin — olkaa tässä 
aamuun asti, muuten se tulee . . . Eivät, eivät 
pysty . . . Jos milloinkaan niin nyt, ha-ha . . . 
Aamuun asti olkaa — tanssitaan, tanssitaan, muu- 
ten se tulee . . . (On vähitellen sekaantunut ja 
sanoo viimeiset sanat silmät ummessa houraillen, 
sitten vaikenee ja nukkuu hengästyneenä.) 

PAAVALI. 

(Kuuntelee äidin hengitystä, päättää hänen 
nukkuvan, aikoo sammuttaa pöytälampun.) 

ÄITI. 

(Herää kiljahtaen.) Se tulee taas, se tulee 
taas! Apuun! Paavali! 

PAAVALI. 
( Jälleen äidin vuoteen luona.) Tässä olen, äiti. 
Sehän oli vain unta, älä pelkää, äiti kulta, se oli 
unta — unta! 

ÄITI. 

Ah, se on unta, ja se on kuitenkin kaikki totta. 
En tahdo enää nähdä sitä unta, en, en! Tule, 
minä pitelen sinusta, etten jälleen nuku. Oma, 
armas poikani! En tahdo, en tahdo! 

PAAVALI. 

Mitä siis tapahtui siinä unessa, äiti? No, sinä 
olit tanssiaisissa, siellä oli se suuri runoilija, ja 
mitä sitten? 

ÄITI. 

Sitten tuli kuolema, rakas Paavali. 

PAAVALI. 

Kuolema? 

ÄITI. 

Niin. Kuolema koputti ovelle, ja kaikki jätti- 
vät minut. Mutta minä en avannut, en. Minä., 
mitä ikinä minussa oli voimaa, sydämessä, rin- 
nassani — voi, rakas lapseni, kaikki voimani 
minä ponnistin — ja heräsin, ja tässä nyt olen 
luonasi eikä se ole vielä vienyt minua pimeään 
yöhön. Mutta jos vielä kerran nukun, en enää 
jaksa herätä. Pitele siis minusta, puhu koko 
ajan, pidä valveilla . . . 

PAAVALI. 

Äiti, sinä hourailet. Olet vain nähnyt unta . . . 



ÄITI. 

Kuule minua, Paavali; jos niin käy, etten enää 
heräisi, ja jos tämä siis olisi viimeinen kerta, että 

kuulet oman äitisi ääntä ... ah, en jaksa paljon 
puhua — mutta yksi on minulle selvinnyt tänä 
yönä, se on tärkeintä kaikesta: kaikki tämä näky- 
väinen se ei ole mitään, se kuolee ja mätänee, 
mutta rakkaus, Paavali, katsos, se on kaikesta 
tärkeintä, se ei kuole milloinkaan . . . 

PAAVALI. 

Niin, niin, äiti, olethan siitä kyllä ennenkin 
puhunut. 

ÄITI. 

Hiljaa, hiljaa — mitä Kenenkin ennen puhunut 
kuule minua nyt. Isäsi, kuten tiedät, jakoi omai- 
suutensa köyhille. Olen hänet ymmärtänyt — 
liian myöhään. Vasta nyt ymmärrän. Paavali, 
rakasta kaikkia, kaikkia, vieraitakin, niinkuin 
olet minua rakastanut. Ymmärsitkö, Paavali? 
— Vieraita juuri niinkuin rakastat minua. Nyt 
kuiskaan sinulle suuren salaisuuden: silloin saan 
olla näkymätönnä luonasi. Annan sinulle mer- 
kin olemisestani, ny y käytän sinulle päätäni aina, 
kun teet niinkuin nyt käskin. Pane mieleesi. 
Toista. Mitä sanoin siis sinulle? 

PAAVALI. 

Että sittenkuin sinua ei enää ole sinä nyykäy- 
tät minulle päätäsi aina kun teen niinkuin käskit. 

ÄITI. 

Olet ymmärtänyt. Älä milloinkaan unohda . . 
(Huomaamattaan ummistaa silmänsä, mutta 
heti jälleen kavahtaa valveille.) Ei, ei, ei! Ei 
minua ollenkaan nukuta, olen aivan virkeä, 
näethän! Minulla on hirveän paljon vielä sano- 
mista sinulle. Ihan varmaan tulee aamu ennen- 
kuin saan kaikki sanotuksi. Mutta se luulee, että 
olen muka jo kaikki sanonut eikä ole enää puhu- 
mista . . . 

PAAVALI. 

Äiti kulta, etköhän puhukin vasta huomenna 
. . . huomennakin on päivä. 

ÄITI. 

Tyhmä poika! Ymmärräthän, tanssiaiset voi- 
vat alkaa milloin hyvänsä, ja silloin se tulee ja vie 
minut, enkä minä näe enää huomista. Paljon, 
paljon on minulla vielä selittämistä sinulle. Ase- 
tun vain mukavammin, kas näin. Paavali, älä 
koskaan unohda, mitä sinulle sanoin: rakasta 
niinkuin minua rakastit. Voi, jospa vain jaksaisin 
selittää sinulle tätä asiaa aamuun asti! Katsos, 
katsos — se on niin tärkeätä — ja minä ny y käy- 
tän — aamuun asti — minä nyykäytän — nyy- 
käytän . . . (Nukkuu.) 

PAAVALI. 

(Kuuntelee nukkuvan hengitystä, etenee var- 
paillaan, laskeutuu ensin toisella sitten toisella 
jalallaan polvilleen, mutta äidin liikahtaessa 
kääntää päätänsä ja menee taas kuuntelemaan; 
sammuttaa pöytälampun ja heittäytyy polvilleen 
korituolin ääreen, jolloin hänen äänettömän ru- 
kouksensa intohimoisuus ja hartaus käy ilmi 
ainoastaan hänen ylösnostetusta katseestaan ja 
ristiin pantujen, kohotettujen käsiensä pyytävästä 
nytkäyksestä. Kaksi kertaa hänet tapaa väsymys 
ja hän vaipuu nojatuolia vasten, sitten uudestaan 
rukoukseen kavahtaen. Kolmannella kerralla 
nukkuu lattialle, pää ja kädet tuolilla.) 

( Pimeydessä alkaa tuntua salaperäistä puner- 
tavaa valoa, joka kasvamistaan kasvaa. Samalla 
alkaa myös kuulua hiljaista viuluorkesterin 
soittoa, joka valon mukana selvenee ja muodostuu 
vihdoin vienon sulavaksi valssisäveleksi.) 

ÄITI. 

(On tämän aikana aavemaisesti kohonnut 
pystyyn. Hän on valkeassa tanssiaispuvussa. 
Astuu kevyesti ja kuulumattomasti keskelle huo- 
netta, nyykäyttelee päätänsäjoka suunnalle tanssi- 
soiton poljentaa jäljitellen.) 

TANSSI. 

(Minne äiti nyykäyttelee, sieltä ilmestyy tans- 
sivia olentoja: herrat hännystakeissa ja avo- 
liiveissä, kädet hansikoituina; naiset valkeissa 
puvuissa. He ilmestyvät tanssiaskelin, yksitellen, 
mutta yhtyvät vähitellen pareiksi, tuontuostakin 
sulavasti, pysähtymättä vaihtuen. Tanssiaskeleet 
ovat aivan kuulumattomia. Äiti tans- 
sii keskustassa. Milloin hän joutuu oikean- 
puoleisen peräoven läheisyyteen, rientää hän 
sieltä, parinsa jättäen, taakseen katsahdellen, 
pelästyneenä etupuolelle huonetta, yhtyen toiseen 
tanssijaan. Iloa teeskennellen hän koettaa levotto- 
mana pysyttää tanssijajoukkoa ympärillään. Vih- 
doin hän sisällisen levottomuuden vuoksi väsyy ja 
melkein tajuttomana nojautuu seinää vasten. 
Soitto silloin myös hiljentyy, valaistus kadottaa 
voimansa ja tanssijat alkavat heti, vuorotellen 
esiintyen ja yhä valssin poljennossa tehdä hänelle 
syviä jäähyväiskumarr uksia, painuen yhä pe- 
remmälle. Äiti havahtuu. Kauhuissaan hän 
tekee rajun voimainponnistuksen ja jälleen ylty- 
neen soiton mukana alkaa uudelleen tanssin. 
Koko huone täyttyy hetkeksi tanssijoista.) 

(Koputus ovelle, kolmasti, harvaan.) 

ÄITI. 

(tyrmistyneenä pelästy ksestä, juoksee pois oven 
luota, johon oli tanssin aikana joutunut, ja py- 
sähtyy kuin kivettyneenä vasemmalle etualalle.) 

(Valaistus muuttuu kelmeän vihertäväksi, kirk- 
kaan kuutamon kaltaiseksi.) 

(Kaikki tanssijat ovat samassa hetkessä kuin 
pois puhalletut.) 

(Toinen koputus ovelle.) 

ÄITI. 

(Kolkon epätoivoisesti ja ikäänkuin silmis- 
tänsä unta pyyhkien.) Tiesinhän minä sen, tie- 
sin ! Voi teitä huono j a tanssi j oita ! Ette j aksaneet . 
Kun vähänkin valkenee, jo teidän on aika lähteä, 
yö lamauttaa voimanne, teitä uuvuttaa, teitä 
nukuttaa! Jätitte! Jätitte! 

(Kolmas koputus ovelle.) 

ÄITI. 

(Säpsähtää, mutta hänen vastauksensa on koh- 
telias ja ystävällinen.) Heti paikalla — siinä 
silmänräpäyksessä! (Ottaa pöydältä lampun ja 
lähtee aukaisemaan ovea, on vääntävinään lukkoa, 
työntää oven molemmat puoliskot yhf aikaa kuulu- 
mattomasti auki.) 

TUNTEMATON. 
( Seisoo avatun kaksoisoven pimeässä taustassa, 
liikkumattomana, kokonaan valkoisessa puvussa, 
pidellen maahan nojautuvaa valkeavartista ja 
valkeateräistä viikatetta.) 

ÄITI. 

(Tekee semmoisen hymyn, jolla tavallisesti 
otetaan vastaan vieraita. Kohteliaasti kumartaen 
hän osoittaa Tuntemattoman astumaan sisälle ja 
menee itse asettamaan lamppua takaisin pöydälle, 
jolloin hänen salattu kammonsa tulee näkyviin 
lampun rämisevästä tärisemisestä hänen vapise- 
vassa kädessään.) 

TUNTEMATON. 
( Jättää viikatteen eteiseen ja lähestyy kuulu- 
mattomin askelin äitiä.) 

ÄITI. 

(Osoittaa hänelle tuolia toisella puolella huo- 
netta ja istuisi itse toiselle puolelle, mutta Tunte- 
maton on seurannut hänen kintereillään ja hän 
pysähtyy säpsähtäen.) 

TUNTEMATON. 
(Kättänsä äidille ojentaen, hiljaa, leppeästi.) 
Katariina — tule! 

ÄITI. 

(Voimatta enää ylläpitää kohteliaisuutta ) 
Älkää teeskennelkö! Te ette ole minun mies- 
vainajani, vaikka äänenne onkin sama ja vaikka 
olette koettanut tehdä itsenne hänen näköisek- 
seen. Silmänne valehtelevat, ja pelkkää petosta 
on myös lempeä hymynne. Ihan suotta aikoja 
ilveilette. Minä tunnen teidät. Te olette — kuo- 
lema! 

TUNTEMATON. 
Siksi minua sanotaan. 

ÄITI. 

Mutta minä vihaan teitä! Minua inhottaa 
teidän lempeytenne ja teidän muka sovittava 
hymyilynne. »Sovittava!» Mitä sovitusta te 
voitte tarjota? Niinkuin ryöväri, niinkuin raate- 
leva peto te iskeydytte ihmiselämään — ja hy- 
myilette! Ojennatte kättä! Vihaan teitä kaikesta 
sydämestäni, ja voimastani, ja mielestäni! 

TUNTEMATON. 
Katariina, ei ole kenkään tehnyt sinun kanssasi 
sopimusta elämäsi pituudesta. 

ÄITI. 

Sopimusta? Minä en tahdo kuolla, ymmär- 
rättekö?! 

TUNTEMATON. 
Se syy ei kelpaa. Luulin sinulla olleen jotakin 
pätevämpää. 

ÄITI. 

Ikäänkuin te minun syitäni kuulisitte! 

TUNTEMATON. 
Sano sentään. 

ÄITI. 

Syitä! Ha-ha — niitä on tuhansia. Mikä lap- 
sellinen puhe! Syitä! 

TUNTEMATON. 

Sano jokin. 

ÄITI. 

»Syitä!» »Syitä!» Olenko minä mikään vanha 
ikäkulu, että minun pitäisi jo kuolla?! 

TUNTEMATON. 
Muutamat kuolevat jo lapsenakin. Tuo ei ole 
mikään syy. Mutta — lieneekö sinulla syitä 
ollenkaan. Tule, Katariina! 

ÄITI. 

(Hädissään.) Voi, uskokaa minua, pääni on 
vain satunnaisesti niin sekaisin — en voi mitään 
ajatella. Tietysti, tietysti minulla on syitä, tällä 
hetkellä vain kuin suotta en voi keksiä. Voi 
minua! 

TUNTEMATON. 
Mene sydämeesi, sano suoraan. 

ÄITI. 

(Rukoilevasti y ojennetuin käsin, sitten polvil- 
laan.) Eikö ihmistahto ole teille mikään syy? 
Mekin ihmiset joskus säälistä jätämme kukan 
taittamatta, ettekö te? — Armoa minä rukoilen 
sinulta! Sinä olet henki, etkö siis voi nähdä, 
kuinka sieluni kaikki voimat kärjistyvät ja ojen- 
tuvat sinua kohti janoiseksi rukoukseksi: älä 
katkaise elämäni lankaa, älä sammuta silmieni 
valoa! Sinun jäisessä johdonmukaisuudessasi 
täytyy sentään olla jokin sopukka, jossa lämmin 
sydän sykkii — joka palavan rukoukseni kuulee. 
Jos sinä oikeutta rakastat, olet sinä varmaan 
myös hyvä — osaat heltyä, etkö osaakin? Osaat- 
han? Tiedät, mitä kyynel on, mitä ihmissurun 
mittaamaton syvyys — sinä hyvä, sinä hellä 
— annathan, annathan minun elää? Annathan? 

TUNTEMATON . 
(Vaikenee niinkuin yhä kysyisi pätevämpää 
syytä.) 

ÄITI. 

Voi minua! Aivoni, aivoni, miksi kiellätte 
minulta palvelustanne tärkeimmällä hetkellä! 

TUNTEMATON. 
Katariina, sinä tuskailet. Tiesithän sinä, että 
kerran — ennen tai myöhemmin — tämä hetki 
kuitenkin tulee. Eikö ole yhdentekevää milloin? 

ÄITI. 

Yhdentekevää! Ah, nyt autoit itse minut 
jäljille! (Juoksee korituolin luo, osoittaa kädel- 
lään nukkuvaa Paavalia.) Tässä! Tässä on 
minun syyni, sinä armoton, sinä säälimätön, 
kylmä kuolema! Tässä! 

TUNTEMATON. 
Se kuuluu joltakin. 

ÄITI. 

Niin, eikö totta, se kuuluu joltakin. Mitäpä 
minä itsestäni! Mutta häntä en voi jättää. Hä- 
nen tähtensä minun täytyy elää. 

TUNTEMATON. 
Katariina, sinä olet hänen tähtensä valmis 
kaikkeen. Se on hyvä kuulla. 

ÄITI. 

(Toivehikkaasti.) Saan siis elää. 

TUNTEMATON. 
Mutta jospa hänenkin tähtensä sinun olisi 
kaikkein parasta juuri nyt, tällä hetkellä . . . 

ÄITI. 

(Puraisee huuleensa.) 

TUNTEMATON. 
Jospa minä tarvitsisin sinua juuri häntä var- 
ten . . . 

ÄITI. 

Niin jos häntä varten . . . 

TUNTEMATON. 
Tule, Katariina! 

ÄITI. 

(Säpsähtää.) Nytkö heti? Salli minun vielä 
viimeisen kerran puhua hänen kanssaan. 

TUNTEMATON. 
Minä johdan sinut sinne, missä saat puhua 
hänelle ensimmäisen kerran. Minä johdan sinut 
häneen itseensä! 

ÄITI. 

Niin, niin, minä saan antaa hänelle merkin 
olemisestani. Mutta sentäänkin: salli suullani 
sanoa orvolle vielä viimeiset sanat elämän pit- 
källe taipaleelle! 

TUNTEMATON. 
Viimeiset sanasi olivat: »rakasta vieraita niin- 
kuin minua rakastit» — olisiko sinulla jotakin 
vielä tärkeämpää sanottavaa? 

ÄITI. 

Ei kyllä, mutta — mutta — 

TUNTEMATON. 
Jos jotakin vielä sanoisit, unohtaisi hän ehkä 
tämän tärkeimmän. 

ÄITI. 

Ah, sinä olet minut voittanut. Kaikki syyt olet 
minulta riistänyt, antautuneena seison edessäsi. 

— Ota siis minut! En jaksa enää. Tässä olen! 
( Peittää silmänsä käsiin.) Missä on viikatteesi? 
Tee pian, minkä teet. 

TUNTEMATON. 
Viikatteeni on niitä varten, joita en ole saanut 
vapaaehtoisesti tulemaan. 

ÄITI. 

(Ottaa kädet hitaasti silmiltään, katsoo ihme- 
telien, kirkastuvasti tuntemattomaan , joka on 
avannut sylinsä.) Jos vain uskaltaisin! — Oletko 
sinä kylmä, niinkuin sanotaan? Onko kaikki tuo 
valkea jäätä? Varros, kun katson kerran suoraan 
silmiisi. — Totisesti olet sinä niinkuin mies- 
vainajani — sinä olet . . . Tämä on sinun Paava- 
lisi! Sinä rakastat minun Paavaliani — sinä olet 
minun lämmin, lämmin elämäni — ! (Heittäytyy 
ojennetuin käsin kuoleman syliin.) 

(Täysi pimeys.) 

(Aamun valkeneminen.) 

ÄITI. 

(Makaa liikkumattomana vuoteessaan, peit- 
teen alla, selällään, kädet ristissä rinnan päällä.) 

PAAVALI. 
(Nukkuu entisessä asennossaan korituolin 
luona.) 

( Kuuluu vasemmalla, kuinka avain pannaan 
lukkoon ja ovi hiljaa avataan. Vähäistä kolinaa, 
niinkuin keittiötoimissa oltaessa.) 

AUTTAJA-MATAMI . 
( Astuu varovasti varpaisillaan käyden sisälle, 
kädessä maitokannu ja vihanneksilla täytetty tori- 
kori, jotka asettaa ovensuuhun. Katsoo ympäril- 
leen, tulee sisemmäs.) Nukkuvat molemmat. 
( Menee yhä varpaisillaan ikkunoille, avaa uuti- 
met niin, että aurinko paistaa sisään, muodos- 
taen kukkainvarjot lattialle. Nostaa pois häkin 
päällä olevan vaatteen.) Tyi-tyi, pikku lintu . . . 
( Lintu alkaa hypellä ja päästellä yksinäisiä viser- 
ryksiä. Menee uunin luo, panee puut pesään, 
sytyttää, puhaltaa tuleen, viipyy, kunnes kuuluu 
iloinen palon rätinä ja kohina. Nousee, korjaa 
lampun ja rohtopulht pöydältä, jonka nostaa 
syrjemmäs ja kattaa valkealla liinalla. Katsahtaa 
äitiin.) Herranen aika, kuinka kalpea! (Lähes- 
tyy vuodetta, koskettaa hiljaa äidin kättä.) 
Kylmä! Hyi kuinka säikähdin! (Herättäen.) 

Rouva! Rouva! — Siunatkoon! — Kuollut! — 
Paavali! Paavali! Ettekö kuule? — Siinä se nuk- 
kuu ja oma äiti on kuollut! — Kuuletteko? Äi- 
tinne on kuollut! 

PAAVALI. 

(Unisena.) Mitä sinä puhut? 

MATAMI. 
»Mitä sinä puhut!» Äitinne on kuollut! 

PAAVALI. 
Äiti kuollut? Minunko äitini? 

MATAMI. 
Voi poika raukkaa! Katsokaa itse. 

PAAVALI. 

(Ottaa molemmin käsin päästänsä, niinkuin 
kootakseen ajatuksensa, kääntyy päin äitiä ja 
hyökkää mielettömänä häntä herättelemään pu- 
distellen ja hellitelkn.) Äiti kulta, pikku äiti 
kulta, herää jo, herääthän? (Raivokkaasti mata- 
mille.) Se ei ole totta! Valehtelet! Valehtelet! 
( Tuskaisesti rukoillen, hyvin nopeasti.) Menet- 
hän tohtoria hakemaan, menethän viipymättä, 

mene joutuin, joutuin, joutuin (viimeinen ^jou- 
tuin» kohoo jälleen raivoksi) . Ah! 

MATAMI. 

Mitä tässä enää tohtori auttaa! Ettekö näe 
itse: sydän ei enää lyö, rinta ei hengitä. Tunnus- 
telkaa: hän jo kylmenee. 

PAAVALI. 

Ei , ei , ei , ei ! ( Hyökkää mielettömänä eri paik- 
koihin huonetta, ikäänkuin hakien. Eteisessä 
hän selailee vaatenauloissa riippuvia päällys- 
vaatteita.) Hän ei ole lähtenyt. 

MATAMI. 

Siunatkoon tuota poikaa! Hän on järjiltänsä! 
( Puoleksi säälien ja puoleksi nuhdellen.) Saako 
noin malttiansa menettää? Ensi kertaako tapah- 
tuu, että ihminen kuolee! Pitäisi jo toki olla 
vähän ymmärtäväisempi. 

PAAVALI. 

Hän ei ole mennyt ulos. Hän on täällä sisällä. 

— Äiti, äiti, missä sinä olet? Oletko sinä ilmassa! 

— Taivaassako? Vastaa! Vastaa minulle! Vas- 
taa! 

MATAMI. 

(Koskettaa Paavaliin ja osoittaa kädellään 
äitiin päin.) 

PAAVALI. 

(Katsoo sinnepäin, tulee tuntoihinsa, menee 
hiljaa äidin vuoteen luo ja sortuu itkien sen 
ääreen.) Nukuin! Nukuin! Nukuin! 

MATAMI. 

Surku minun tulee tuota poika raukkaa . . . 
(Nostaa esiliinan kulman silmilleen ja nyyh- 
kyttää hiljaa.) 

PAAVALI. 

(Hiljaa valitellen.) Jäähyväiset jäivät sano- 
matta sinulle! Viimeinen sana jäi kuulematta 
sinun hyviltä huuliltasi. Olet pahoillasi . . . Olet 
pahoillasi, minä näen sen. (Katsoen kauhulla 
äidin kasvoihin.) Miksi ovat kasvosi noin totiset 
ja liikkumattomat? Äiti, äiti, minä en voi tätä 
kestää! ( Taas hiljaa, hellän rukoilevasti, silitellen 
äidin tukkaa.) Äiti kulta, miksi et hymähdä 
anteeksiantavasti Paavalillesi? Etkö voi hymäh- 
tää? Kerran vain vielä, yhden ainoan kerran, 
aivan hiukan vain, hiukan . . . Tai ellet voi hy- 
mähtää, niin anna jokin muu merkki olemisestasi 

. . . (Muistaa, kavahtaa.) Merkki?! Mitä sinä 
sanoitkaan minulle? »Annan merkin olemises- 
tani» . . . »nyykäytän päätä sinulle aina kun» . . . 
Käskit rakastamaan vieraita . . . Ketä, äiti, ketä? 
. . . ( Katsoo ympärilleen , tähystää epätietoisena 
matamia, joka itkee — nousee, lähestyy häntä 
ujostellen, ja vähän kömpelösti taputtaa olalle.) 

MATAMI. 

(Ottaa esiliinan silmiltänsä, hymyilee kyynel- 
ten läpi ja nyykäyttelee päätään Paavalille.) 

PAAVALI. 

(Vetää hämmästyneenä kätensä ohimoille, pari 
askelta perääntyen.) Miksi nyykäytit päätäsi, 
sano! 

MATAMI. 

(Ihmetellen.) Eikö olisi pitänyt? Pahoitinko 
m ielenne , Paavali ? 

PAAVALI. 

Ei-ei. Sinä olet . . . sinä olet . . . (Vuoroin 
levittää kätensä niinkuin syleilläkseen häntä, 
vuoroin hillitsee itsensä.) Voi, et sinä sitä ym- 
märrä. Mutta katsos, minä aion nyt olla niin 
hyvä sinulle. Sano vain mitä sinulta puuttuu, ja 

jos olet köyhä, niin katso tänne: minulla on 
voimakkaat kädet, jaksan tehdä kaikkea, mitä 
vain tarvitset. Tarvitsethan, tarvitsethan sinä 
minua? 

MATAMI. 

(Liikutettuna.) Paavali, Paavali, mikä enkeli 
te olettekaan, kun tämmöisellä hetkellä minua 
vierasta ajattelette! (Nyykäyttelee taas pää- 
tänsä.) 

PAAVALI. 

(Haltioissaan.) Niin, niin, sinä ymmärrät . . . 
Äiti! ( Aikoisi syleillä matamia, mutta pysähtyy.) 
Voi, jos sinäkin vain voisit ymmärtää! 

MATAMI. 

Ajatella vierasta, ennenkuin oma äiti on vielä 
haudattuna! 

PAAVALI. 

Et, et voi ymmärtää! Mutta minä menen 
sanomaan Elsalle. Niin — niin teenkin. Hänen- 
kin äitinsä on kuollut. Hän on ymmärtävä kai- 
ken. (Rientää ulos oikealle.) 

MATAMI. 

Kuinka ihmeellistä . . . ! — Mitähän siitäkin 
pojasta vielä tulee?! (Huokaisee.) Ohhoh! Kyllä 
maailma opettaa! (Ryhtyy toimiinsa.) 

(Kanarialintu on vähitellen ruvennut visertä- 
mään kohti kurkkuaan.) 



TOINEN NÄYTÖS. 



Tumma, melkein mustaseinäinen huone. Va- 
semmalla pimeä käytävä, jonka syvennyksessä 
häämöttää kaiteilla ympäröity alttarin tai kata- 
falkin tapainen korotus ynnä sen yläpuolella 
pyhimystä kuvaava pitkulainen öljyväritaulu, 
reunustettuna kehyksien asemesta suruharsoilla 
ja harvaan sirotetuilla valkoisilla ruusuilla. Kah- 
den puolen paksut levottomilla liekeillä palavat 
vahakynttilät. Käytävä näyttää jatkuvan kuvan 
ohitse pimeään. — Oikealla tummilla uutimilla 
verhottu ikkuna; pyöreä, raskas, yksijalkainen, 
koruliinalla katettu pöytä tuolineen, joista yksi 
vanhuksen istuttavaksi aiottu nojatuoli mattoi- 
neen ja pallineen, sekä ulosjohtava käytävä. 
Pöydällä jätettyjä neuleita, raamattu. — Perällä 
suuri, verhoilla suljettava seinäaukko kaareutu- 
vine päätyineen, josta noustaan taiteellisesti 
koristetulle terassille. Korupylväät kannattavat 
kevyttä lasikattoa, jonka päältä riippuu köynnös- 

kasveja. Terassin takaa näkyy huvilakaupungin 
kattoja ja valkoinen kirkontorni. — Perimpänä 
päilyy avomeren sininen ulappa, jonka oikean- 
puolinen ranta on vuoristoa. 

Terassin kukkainen ja iloinen keveys on räi- 
keänä vastakohtana etualan pimeälle totisuudelle 
ja surulle. 

ELSA 

(Terassilla, hänen kevätjuhlaansa kokoontu- 
neiden tyttöjen ympäröimänä, katselee kiinteästi 
alas kaupungille, silloin tällöin huiskutellen val- 
keata liinaa.) 

TYTÖT. 

(Huiskutellen liinojaan, kaukoputkella kat- 
soen, naurussa, ilomielellä.) Uusi profeetta! 
Uusi profeetta! Eläköön! Eläköön! 

1. TYTTÖ. 
Kuulkaa, kuulkaa, hän puhuu taas! 
(Huiskutus lakkaa.) 

2. TYTTÖ. 
Mutta katsokaapas hänen ryhtiänsä! 



3. TYTTÖ. 
Ja niin pitkä kihara tukka, ah! 

4. TYTTÖ. 
Niin suurisukuinen ja noin köyhät vaatteet' 

2. TYTTÖ. 
Mutta hän on sentään kuin sankari. 

TYTÖT. 
Mitä hän sanoo? Kuulkaa, kuulkaa! 

1. TYTTÖ. 

( Sormeansa heristäen.) Ai-ai, ei niin rohkeasti 
kulta! 

2. TYTTÖ. 

He panevat sinut vankeuteen, rakas! 

3. TYTTÖ. 

Tai vielä mestaavat, ui! Varovammin, kulta, 
kultanupukkani! 

TYTÖT. 

( Kuiskaten alas.) Varovammin! Kulta! 



ELSA. 

(Hätäisesti kutsuen yhden tytöistä etualalle , 
kuiskuttelee, antaa kukkavihkon.) 

1. TYTTÖ. 
(Terassilla.) Kuka olisi luullut, että pikku 

Paavalista kasvaa noin suuri profeetta! 

2. TYTTÖ. 
Sinä punastuit! 

i. TYTTÖ. 
Itsepä sinä punastuit . . . 

TOISET TYTÖT. 
Sinäpä, sinäpä punastuit! — (Toiset.) Sh, 
hiljaa, kun profeetta puhuu! (Vaikenevat ja 
asettuvat jälleen kaiteiden yli kuuntelemaan.) »Ei 
ole kuolemaa», hän sanoo . . . 

ELSA. 

... ja annettuasi nämä kukat sano hänelle 
näin: neiti pyytää Teitä juhlaansa ... ( Syleillen.) 
Ah, sinä et voi sanoa hänelle, että minä olen niin 
— niin rakastunut häneen . . . 

3. TYTTÖ. 

En, mutta minä katsahdan häneen sillä tavalla 
. . . minä isken hänelle silmää niin, että hän ym- 
märtää kaiken. 

ELSA. 

Mene, mene vain, mene nopeasti . . . 

3. TYTTÖ. 
Tuon hänet mukanani . . . ! ( Juoksee terassille, 
laskeutuu alas.) 

ELSA. 

(Terassilla olijoille.) Kukilla terassini koris- 
takaa! Värilyhdyt ripustakaa! Parhaisiin tanssi- 
pukuihinne pukeutukaa! Olen juhlaamme kutsu- 
nut profeetan. Hän tulee! Hän tulee! 

( Terassilla syntyy kiirettä: toiset tytöistä rupea- 
vat ripustamaan kukkaköynnöksiä seinille ja 
värilyhtyjä pylväiden väliin, toiset tarkastamaan 
pukujansa. Yleinen riemu.) 

TYTÖT. 

1. Profeetta, profeetta tulee! 2. Saamme 
nähdä häntä läheltä! 3. Ai, sydämeni sykähti! 
4. Kiirehtikää! Kiirehtikää! 

ELSA. 

Ja minulle parhaimmat helyni! Ja kaikkein 
kauneinta soitantoa! 

(Kansan hyväksy mishuuto ja alhaalta kaupun- 
gilta.) 

(Uudestaan huiskutuksia ja eläköönhuutoja 
terassilta.) 

i. TYTTÖ. 
Ah, nyt hän huomasi lähettiläämme! 

TYTÖT. 

(Hiljenevät ja jännittyvät katsomaan alas.) 

z. TYTTÖ. 
Tulee alas . . . kysyy . . . 

4. TYTTÖ. 
Tarjoo kukkaset . . . ah . . . 

TYTÖT. 

(Tietämättään tehden matkivan niiauskumar- 
ruksen.) »Neiti itse pyytää» . . . (Hetken jänni- 
tyksen ja vaikenemisen perästä äkkiä vetäytyen 
kaiteilta^ syvästi loukkaantuneina.) Ah! . . . 

ELSA. 

(Itsekseen^ poispäin kääntyneenä^ käsi sydä- 
mellä.) Hän hylkäsi minun kukkaseni! 

TYTÖT. 
(Keskenään.) Että hän uskalsikin! 

1. TYTTÖ. 
Meidän Elsamme kukkaset! 

2. TYTTÖ. 

Mutta eivätkö he olleet jo lapsuudessa ystä- 
vyksiä? 

4. TYTTÖ. 
Lapsuudessa niin. Siitähän on pitkä aika. 

3. TYTTÖ. 

(Nousee ulkopuolelta terassille, kulkee vaieten 
kukkineen Elsan luo.) 

ELSA. 

Mitä hän vastasi? 

3. TYTTÖ. 
Ojensin kukkaset, hän ei ojentanut kättään 
niitä ottaaksensa. (Niiaten.) Neiti itse pyysi, 
sanoin — hän katsoi päivänlaskuun ja sanoi vielä 
ennen yötä merelle lähtevänsä. Meren takana, 
sanoi, minua odottaa suuri kansa. Neidillenne 

viekää kiitokset ja terveiset: en jouda juhlaansa. 
Niin hän sanoi. Ja tässä olen minä. 

ELSA. 

Voi, minkä hän minulle teki! 

( Pappi rukousnauhoineen ja rinnalla riippu- 
vine kultaristineen on arvokkaasti ja hitaasti 
menossa oikealta vasemmalle.) 

ELSA. 

(Rientää papin luo , pysähdyttäen hänet.) Ah, 
rakas rippi-isäni, kuinka hyvä, että tulitte . . . 
tarvitsen teitä välttämättömästi . . . 

PAPPI. 

Olen tullut äitipuolesi kutsusta. Menen loh- 
duttamaan häntä syvässä surussansa. Ajattele- 
han toki: kadottaa tulipalossa oman poikansa! 
( Muille tytöille.) Mutta teitä lapsukaiset minun 
täytyy ankarasti nuhdella. Olen nähnyt teidän 
— teidänkin viskelevän kukkia tuolle nuoru- 
kaiselle, jota ihmiset täällä ovat ruvenneet sano- 
maan muka uudeksi profeetaksi. Uudeksi pro- 
feetaksi! — Minä sanon teille: hän on vaarallinen 
mies, sopimattoman rohkea puheissansa. Ku- 

ningas ja tavallinen suutari, keisari ja joku rää- 
täli — ne ovat kaikki yhtä vain. Pappeja ei tie- 
tenkään ollenkaan tarvita. Sanalla sanoen mies 
päätyy vankilaan tai kuolemanrangaistukseen. 
(Yhä enemmän kiihtyen.) Mies, joka ei jalal- 
lansa pyhään kirkkoon astu — joka käsiä paukut- 
taville laumoille toreilla puhuu, katujen lokaan 
raastaen elämän syvimmät salaisuudet . . . 

ELSA. 

Tuo kaikki on vain siksi, että hän ei aio milloin- 
kaan mennä naimisiin. — Mutta nyt saatte 
kuulla kauheimman kaikesta ja antakaa minulle 
edeltäpäin synninpäästö: käykäämme ripille. 

PAPPI. 

Hiljaa, hiljaa, lapsukainen . . . (Tytöille.) 
Menkää te muut syrjemmäs. 

( Tytöt tosin aluksi väistyvät, mutta keräänty- 
vät seuraavan kuluessa uudelleen kuuntelemaan.) 

ELSA. 

Minä olen profeettaan rakastunut. 



PAPPI. 

(Kauhistuneena.) Lapseni! Mitä sinä sanot?! 

ELSA. 

Lapsuudessa jo olimme tuttuja. Mutta profee- 
taksi tultuaan hän karttaa minua ja nyt lähetti 
kukkanikin takaisin! 

PAPPI. 

Lapsi raukka! Rakastunut väärään profeet- 
taan, maantienkiertäjään, pyhän kirkon viholli- 
seen! (Hän aikoo jatkaa matkaansa.) 

ELSA. 

Enkö ole rippilapsenne? Minäkin voin joskus 
lohdutusta kaivata. Älkää ohitseni menkö. — 
Ah, rukoilen apuanne: käskekää te hänet tänne. 

PAPPI. 
Kirkon vihollisen ! 

ELSA. 

Ah, minä saatan hänet järkiinsä, minä kesytän 
hänet pyhän kirkon ystäväksi, kunhan autatte 
minua . . . 

PAPPI. 

Yhdessä asiassa olet oikeassa. Jos vain sai- 
simme hänet naimisiin, ei muuta kesytystä tar- 
vittaisi, ei vankeutta, ei mestauksia . . . Mutta 

lapsi poloiseni, sinä olet rakastunut onnetto- 
masti, sillä profeetat eivät mene naimisiin eivätkä 
milloinkaan rakastu . 

ELSA. 

Erehdytte, isä, hänkin on rakastunut minuun. 
PAPPI. 

Mahdotonta! 

ELSA. 

Niin, niin, hänkin on rakastunut. Hän punas- 
tui. 

PAPPL 

(Hämmästyen uteliaana.) Hän punastui? 
ELSA. 

Niin, kun me äsken menimme toistemme ohi, 
hän punastui. Ja kun hän puhuu väkijoukolle, 
niin joka kerta kun hänen silmänsä minut koh- 
taavat, hän vähän sekaantuu puheessaan ja pit- 
kin hänen poskiansa nousee hieno puna — ah! 
— nousee aina ohimoille asti — ah — ah — minä 
rakastan häntä! 

PAPPI. 

Vai niin. Sinä siis sanoit: »hän punastuu» ja 
»hän sekaantuu»? — Tämä on merkillistä . . . 

(Hykertäen käsiänsä.) tämä on — ahhahhaa! 
Lapseni, sinä olet ase Herran kädessä. 

ELSA. 

Hän on minun, jos vain tahtoisitte auttaa! 
Käskisitte tulemaan ennen auringonlaskua. 



PAPPI. 

Hm . . . hm . . . 



ELSA. 

Ah, te ainoa voitte minua auttaa, muuten hän 
pääsee lähtemään . . . Rukoilen . . . rukoilen! 

PAPPI. 

Odota, lapseni. Minun käskystäni hän ei tule, 
mutta meidän täytyy saada äitipuolesi kutsu- 
maan hänet tänne. 



ELSA. 

(Suuresti loukkaantuneena.) Ja te luulette, 
että hän tulee äitipuoleni kutsusta, kun ei tullut 
minun! 

PAPPI. 

Et tunne profeettoja, lapseni. Heillä pitää 
olla aina joku sairas, tai mielipuoli, tai ainakin 

joku hyvin vanha ennenkuin tulevat. Kaunot- 
taria he kammoavat kuin tulta. 

ELSA. 

Mutta äitipuoleni! Hän pilaa minulta kaiken, 
hän vihaa minua koko sydämestään, niinkuin 
minäkin vihaan häntä ja rakastan miestä, joka on 
vievä minut kauas hänestä! 

PAPPI. 

Kerron profeetalle, että vanha, mielisairas 
rouva, joka aikoinaan on nähnyt oman poikansa 
palavan tulipalon liekkeihin — hirveätä! — pyy- 
tää häneltä apua ja lohdutusta. Ja niin saamme 
profeetan tänne. Hm? — Muuta keinoa ei ole. 

ELSA. 

No jos voitte, rakas isä, tehdä sen hyvin, 
hyvin pian, ennenkuin aurinko laskee . . . 

PAPPI. 

Kas niin, kas niin . . . (Tytöille.) Vetäytykää, 
lapsukaiseni, verhojen taakse, tyyntykää ja hil- 
jetkää, ei tanssia, ei naurahdusta . . . (Hän sulkee 
verhot y jääden itse etualan puolelle.) . . .hiljaa . . . 
ihan hiljaa . . . (Hän menee vasempaan käytä- 

vään, josta kuuluu koputus oveen ja hänen 
äänensä,) Täällä ollaan, arvoisa rouva. ( Hän tu- 
lee jälleen esille ja jää mietteissään odottamaan.) 

ÄITIPUOLI. 

(Tulee vasemmalta, ojentaen kättään papille.) 
Vihdoinkin, vihdoinkin, herra pastori! 

PAPPI. 

( Suudeltuaan hänen kättänsä.) En ole ehtinyt 
ennen. Tulen kuolevan luota suoraan . . . 

ÄITIPUOLI. 
Toisen kuolevan luo. 

PAPPI. 

No, no, rouva ... Ja kuinka terveys? 

ÄITIPUOLI. 
Taas uneton yö! Ja jos hetkeksi sainkin sil- 
mäni umpeen, kohta on edessäni tuo kauhea 
tulipalo, taas samat liekit . . . 



PAPPI, 

Rakas rouva, puhukaamme jostakin muusta. 
Koettakaa olla ajattelematta . . . 



( Si ) 



ÄITIPUOLI. 
Enhän ole teille kertonutkaan, kuinka se kaikki 
oikein kävi . . . 

PAPPI. 

Monesti olette kertonut, rakas rouva. 

ÄITIPUOLI. 
Malttakaahan . . . Syttyy tulipalo. Ei, ei, 
malttakaa . . . Keittiöstä se ensin alkoi, putosi 
kekäle, sanovat, siitä levisi tuli, kiersi, kiersi, 
sulki kaikki käytävät, ei vielä kukaan huomaa. 
Mutta kun tuli sohahti ilmi liekkiin, oli jo myö- 
häistä. Tuli loimusi poikani huoneen ympärillä. 
Koetan juosta sisälle, en pääse mistään, liekit 
lyövät vastaan . . . Minä huudan hänen nimeänsä 
hän vastaa liekeistä . . . aa . . . a-aa . . . hän vas . . 
aa—aa—aa ... 

PAPPI. 

Rouva! Rouva! Rauhoittukaa! Herran tiet 
ovat tutkimattomat. 

ÄITIPUOLI. 
Herranko? Liekit olivat paholaisia, minä näin 
ne selvästi, ne tanssivat punaisissa riekaleissa, 
ne viskelivät liepeitänsä . . . noin ja noin . . . 
Minä näen ne joka yö uudestaan, näen päivällä- 

kin, kun vain silmäni ummistan, taas ne tanssi- 
vat, tanssivat . . . Voi, kuinka ne ulvovat ja 
kuinka viulut vinkuvat . . . hah! . . . hah! . . . 
hah! 

PAPPI. 

Rauhoittukaa toki! Tulkaa, tulkaa . . . (Hän 
saattaa äitipuolen oikealle lepotuoliin, istuutuen 
itse viereen.) Kuinka kauan onkaan jo siitä 
onnettomuuden päivästä, ja te yhä noin tuskai- 
lette! 

ÄITIPUOLI. 
Eikö se tapahtunut eilen? 

PAPPI. 

Vuosi umpeensa on siitä, rakas rouva, vuosi 
umpeensa. 

ÄITIPUOLI. 

Vuosiko . . . (Hän katselee ympärilleen, tun- 
nustelee päätänsä.) Kärsimykseni ovat sietä- 
mättömät. Tähän asiain tilaan en voi tottua, en 
suostua. En voi tapahtuneeksi edes uskoa. Koko 
elämäni on tyhjentynyt ja kuollut. 

PAPPI. 

(Koettaen haihduttaa äitipuolen mieltä.) Ja 
ympärillänne kevään ilojuhla . . . ! 

ÄITIPUOLI. 
Pelkkää kiusantekoa, pelkkää suruni pilkkaa- 
mista! Missä minä itken, siellä tytärpuoleni 
iloitsee. Sanokaa minulle, miksi hyvän pitää 
kuolla ja miksi paha, ilkeä saa jäädä elämään? 
Miksi minulta kuoli se, jota rakastin, ja miksi 
minun nyt täytyy elää sidottuna siihen, jota, 
vihaan ? Onko siinä mitään järkeä ? Onko edes sää- 
li väisyyttä? Vai tahtooko kohtalo kiusata minua? 

PAPPI. 

Mutta jos vihaatte, miksi asutte yhdessä? 
Erotkaa! 

ÄITIPUOLI. 
Viekkaasti, perin viekkaasti, tuhansilla verkon- 
silmukoilla on ilkkuva kohtalo ymmärtänyt sitoa 
meidät yhteen, niin että ette te eikä mikään 
voima maailmassa pysty meitä toisistamme 
erottamaan, meitä, jotka vihaamme toisiamme! 
— Mutta sanokaa minulle, olisiko mielestänne 
kovin suuri synti, jos vahingossa pudottaisin 
palavan tulitikun — epähuomiosta tietenkin — 
ja nyt palaisi poroksi vuorostaan tämäkin talo, 
poroksi palaisi, ja tulen uhriksi joutuisi — no, te 
tiedätte kuka . . . 

PAPPI. 

Se olisi suuri, suuri synti. On toinen keino. 

ÄITIPUOLI. 
Nähkääs, elämä on tehnyt minulle tuhoa. 
Jospa minäkin tekisin elämälle! Jospa minäkin 
osaisin kohtaloja liikutella ja ihmisiä tuhkaan 
haudata! 

PAPPI. 

Kauheata — kauheata, rouva! Sanon teille: 
on toinen keino. 

ÄITIPUOLI. 

Niinpä siis ei ole mitään keinoa! Kiroukseksi 
on minulle tämä elämä! Miksi kaikki pilkkaavat 
minua? Miksi kaikki repii minua? Miksi siellä 
soitellaan? Miksi naputetaan vasaroilla? Miksi 
laivat viheltävät? 

(Ulkoa, alhaalta kuuluu joukon iloisia hyväk- 
symishuutoja.) 

Ja miksi torilla huudetaan! Vaietkaa, vaietkaa! 
Sanokaa, Herran nimessä, miksi he noin huuta- 
vat juuri minun ikkunaini alla? Sanokaa! Tulen 
hulluksi! 

PAPPI. 

Kuulkaa siis: uusi profeetta on ilmestynyt 
seudullemme. Siksi ihmiset kokoontuvat ja 
huutavat. Uusi ennustaja! 

ÄITIPUOLI. 
Uusi ennustaja? Vieläkö niitäkin ilmestyy? 
Ja mitä hän puhuu? Ylösnousemisestako? 
(Naurahtaen kolkosti.) Kuinka voi poikani 
nousta kuolleista, kun hän on tuhkana raunioiden 
alla? 

PAPPI. 

Ei, rouva. Tämä ihmeellinen profeetta ei puhu 
haudantakaisista. Ei, vaan hän kokonaan kieltää 
kuoleman. »Ei ole kuolemaa», hän sanoo. 

ÄITIPUOLI. 
»Ei ole kuolemaa!» Ha-ha — nauraa täytyy. 
Missä on siis minun poikani? — Kieltää kuole- 
man!! 

PAPPI. 

Kuolema on vain jokin harhakäsite, valhe- 
ilmiö — hänen mielestään. Todellisuudessa ei 
ole kuolemaa, hän sanoo. 

ÄITIPUOLI. 
Onko koko maailma tullut hulluksi?! 

PAPPI. 

Sanokaas muuta! Ja ikävintä on, että huhu 
kertoo hänen todella voivan herättää kuolleista. 

ÄITIPUOLI. 

(Uteliaana.) »Voivanko herättää kuolleista?» 

PAPPI. 

Niin, eikö se ole harmillista! — Eräältä äidiltä 
oli kuollut tytär. Hän puhutteli profeettaa. 
Jonkin ajan kuluttua nähtiin profeetan kulkevan 
vuorelta ja tulevan alas laaksoon. Ja hän piteli 
kädestä tyttöä ja toi äidin eteen. Tytön näh- 
tyänsä oli äiti riemusta itkien huutanut: sinä 
olet minun tytär vainajani! ja puristanut tytön 
syliinsä. Mitä on semmoisesta ajatteleminen? 

ÄITIPUOLI. 
Jospa hän osaisi herättää minunkin poikani 
eloon? 

PAPPI. 

(Tekee ankarasti torjuvan kädenliikkeen , sit- 
ten sanoo loukkaantuneena.) Tunnustaakseni, 
en olisi odottanut arvoisalta rouvalta . . . 

ÄITIPUOLI. 

(Huiskauttaen kättään.) Siis riittää profee- 
tasta. 

PAPPI. 

Ah, rouva, onhan se mies hyvinkin mieltä- 
kiinnittävä. Voisi ehkä tehdä meille näytteeksi 

jonkin pienemmän ihmeen. Miksei. — Jospa 
käskisimme hänet tänne. 

ÄITIPUOLI. 
Ellei hän voi antaa minulle poikaani, pysyköön 
poissa. 

PAPPI. 

Mutta hän voisi meille näyttää jonkin pienem- 
män ihmeen. Hän voisi esimerkiksi — erottaa 
teidät tytärpuolestanne. 

ÄITIPUOLI. 
(Naurahtaen.) Sehän olisi vieläkin suurempi 
ihme! 

PAPPI. 

Ah, profeetalle on kaikki mahdollista. (Ko- 
hottaen profeetallisesti käsiään.) Oo-oo. — Tulee 
vain, ottaa ja vie. — Käskemmekö? 

ÄITIPUOLI. 
En jaksa enää. En halua uusia tuttavuuksia. 
En usko häneen! 

PAPPI. 

Jättäkää siis kaikki minun huolekseni. Läsnä- 
olonne ei olekaan aivan välttämätön. Minä 

johdan hänet tänne, minä vien heidät yhteen, ja 
yks-kaks te olette vapaa! 

ÄITIPUOLI. 
Ajatelkaapa: jos profeetta huutaisi oo! mutta 
ihme ei onnistuisikaan. Ah, sellaista kohtausta 
eivät hermoni ikinä kestäisi. Minä peitän pääni 
tyynyjen alle. Minä pakenen! (Hän poistuu 
kiireesti vasemmalle.) 

PAPPI. 

(Äitipuolen poistuessa.) Kohtalo kutoo, 
rouva — ja me kudomme mukana . . . (Hän avaa 
verhot terassin edestä, josta heti tulvahtaa Elsa 
tyttöineen kysymään, kuinka on käynyt. Tuskin 
voiden päästä irti tyttöjen uteluilta.) Maltta- 
kaahan . . . malttakaa! Käyn hänet heti hake- 
massa tänne. Pysykää vain aivan, aivan hiljaa. 
Jos hän ensin tahtookin rouvan kanssa vähän 
haastella, johdan hänet sitten kohta luoksenne. 

TYTÖT. 
Entäpä jos ei tule ollenkaan? 

PAPPI. 

Sanon hänelle: eräs mielisairas, sauvojen va- 
rassa kävelevä ikäkulu eukko anoo apuanne. Ja 

jos hän on profeetta, niin hän tulee. Ellei tule, 
on hän tyhjä tuuleen hamuilija. (Poistuu oi- 
kealle.) 

TYTÖT. 

(Kiivaasti väitellen keskenään , sekaisin.) Tu- 
lee! — Ei tule! Tulee! — Ei tule! (He vetäytyvät 
terassille katsomaan alas y miten käy.) 

( Alhaalta kuuluu yleisön hyväksy mishuutoj a , 
jotka vähitellen hiljenevät. Tyttöjen jännitys 
kasvamistaan kasvaa. Heidän liikahduksensa 
ja yhtäaikaiset pysähtymisensä ilmaisevat tapah- 
tumien kehitystä alhaalla^ lyhyiden huudahdusten 
merkitessä vain ylimenokohtia, seuraavassa jär- 
jestyksessä: 

TYTÖT. 

i. (osoittaen sormella) Tuossa pastori! — 
2. Nyt! — 3. (matkien) »Hyvää päivää!» — 4. 
Tulee! — 5. Eipäs tule! — 6. Tuleepas sittenkin! 

ELSA. 

(Loukkaantuneena.) Minun pyynnöstäni ei 
tullut! Mutta saadaanpas nähdä! Niinkuin sa- 
noin, terassi koristakaa, värilyhdyt ripustakaa! 

TYTÖT. 
Tuossa he jo tulevat. 

ELSA. 

Sulkekaa! — Sukkelaan, sukkelaan! 
(Tytöt vetävät verhot terassin eteen, ja hiljene- 
vät.) 

PAPPI. 

(Johtaen Paavalin sisälle oikealta.) Olemme 
perillä, herra Profeetta. 

(Hän viittailee tytöille, ettei saa kurkistella. 
Verhot sulkeutuvat.) 

PAAVALI. 
(Vapaaehtoisesti-köyhän puvussa, olan yli 
vaatehihna, joka kannattaa evässäkkiä. Silmät 
tottumattomina pimeään.) Missä olemmekaan? 
On kuin jokin kappeli — tai hauta kirkon pi- 
meässä kellarissa . . . Minne olettekaan minut 
johtanut? 

PAPPI. 

Kohta silmänne tottuu. Tuonne katsokaa! Sen 
pimeämpi ei itse yökään voi olla. 

PAAVALI. 
Sielläkö on se sureva vanhus? 



PAPPI. 

(Kuiskaa.) Niinkuin sanoin: mielipuoli. 

PAAVALI. 
Ja hänkö se tahtoi minua puhutella? Entä tuo 
kuva tuossa alttarin päällä. 

PAPPI. 

Pyhimyskuva, kuten näette, mutta hän kuvit- 
telee pojaksensa, jonka kadotti tulipalossa. 

PAAVALI. 
Kadotti tulipalossa?! (Laskee säkkinsä päät- 
täen jäädä.) 

PAPPI. 

Vanhus varmaankin nukkuu, koska ei ole tullut 
esille. Sillävälin saattaisin teidät talon tyttären 
juhlaan, siellä valo virtaa, siellä soitot soi, siellä 
ilo, kauneus — ja hänkin, jolta teille kukkaset ja 
juhlakutsut. 

PAAVALI. 

(Joutuu Itämillensä.) On lyhyt hetki enää 
vain, laiva lähtee, en jouda juhlaan ollenkaan . . . 
Olenhan jo hyvästellyt . . . 

PAPPI. 

Olittehan tuttuja jo lapsuudessa. Olette vie- 
raantunut? Ylenkatsotteko varakkaita? 

PAAVALI. 

(Tuskaisesti.) En, en, en. Ah, uskaltaisinko 
sanoa! Niin, te olette hengen mies, te ymmär- 
rätte, teille sanon. En ylenkatso; ainoastaan pel- 
kään itseäni. Minua elähyttää usko, että ihmi- 
sissä täytyy elämää rakastaa. Se on sama kai- 
kissa, ja jos onkin jossakin suurempi, niin se on 
suurempi vähimmissä. Se usko hävittää erotuk- 
sen ihmisten välillä, ja sen eron hävitys on minun 
tieni ja minun vapauteni. Mutta minä näin 
Elsan uudelleen. Ja siitä asti — ah, te sanoitte 
»ylenkatson» — ei, vaan tunnen rakastavani 
ylitse kaikkien muiden ihmisten . . . häntä yksin. 

PAPPI. 

Sitä enemmän syytä nähdä hänet vielä viimei- 
sen kerran. 

PAAVALI. 

Ymmärtäkää: minä pelkään itseäni. Pelkään 
rikkoa oman uskoni. 

PAPPI. 
En näe ristiriitaa. 

PAAVALI. 

Mutta ymmärtäkää toki: hänen tenhonsa on 
minulle niin suuri, että kun vain silmäni hänet 

kohtaavat, tai kun tiedän hänen lähelläkin vain 
olevan, tai vain ajattelen häntä, niin se, mikä 
minulle on pyhää ja suurta, kadottaa hänen rin- 
nallaan vetovoimansa — häpeän, häpeän tun- 
nustaa . . . Tiedän, että vaikka voisin kivetkin 
elämään herättää, hän sentään jäisi minulta 
herättämättä. En ymmärrä, miksi niin rakas- 
tan häntä? Ja miksi olisin valmis hänestä koko 
maailman antamaan? Ah, henkeni . . . kaikki 
. . . kaikki . . . 

PAPPI. 

Ehkä hän ei vähemmästä hinnasta voi pe- 
lastua . . . 

PAAVALI. 

(Kauan kuohuksissaan ja epätietoisena kat- 
seltuaan pappia.) Tarkoitatteko mitä sanotte? 
— Minun siis pitäisi . . . ? — Ei-ei! Antakaa 
minun tulla pois tästä talosta! 

PAPPI. 

(Pidättäen Paavalia.) Nuori mies, te olette 
voimakas ja voimallanne voitte repiä sydämes- 
tänne väkevimmän tunteen, minkä luonto on 
ihmiseen pannut. Mutta oletteko ajatellut, että 
hän voi olla heikompi eikä niin väkivaltaista 
repäisyä kestä? 

PAAVALI. 
(Tuskaisesti, hurmaantunee sti.) Olisiko hän- 
kin — ! 

PAPPI. 

Lieventäisitte eron tuskaa! Hän on eroon val- 
mistunut. Viimeistä hyvästelyä hän pyytää vain. 
Sekin voi jo suuret haavat lääkitä. 

( Äitipuoli hiipii hiljaa käytävän suulle, kuun- 
nellakseen.) 

PAAVALI. 
Ah, te riistätte minulta kaiken voimani! 

PAPPI. 

Nuori mies, minä tuen teitä! ( Aikoo johdattaa 
Paavalia terassille.) 

PAAVALI. 

(Äitipuolelle, ikäänkuin johonkin pelastuk- 
seen tarttuakseen.) Eikö teidän luo minua käs- 
ketty? 

PAPPI. 

(Äitipuolelle.) Esittää suokaa. Kas tässä 
odotettu vieras. 

ÄITIPUOLI. 
Anteeksi, että tienne keväiseen riemujuhlaan 
käy tämän suruhuoneen kautta! . . . 



PAAVALI. 
Olette itkenyt . . . ? 

ÄITIPUOLI. 
Surrut kuoleman tihutöitä. 



PAAVALI. 
Ei ole kuolemaa, ei saisi suruakaan olla 

ÄITIPUOLI. 
»Ei ole kuolemaa?» . . . 



PAPPI. 

( Itsekseen.) Kiusallista! 



ÄITIPUOLI. 
Olen kuullut kerrottavan, että kiellätte kuole- 
man. Nuorukainen, ette ole vielä ehtinyt elä- 
mässä paljon kadottaa. Äitinne on elossa? 



PAAVALI. 
Olen kadottanut hänet näkyvistäni. 

ÄITIPUOLI. 
Ihmisten kielellä puhuen siis: — kuollut. 

PAAVALI. 
Totuuden kielellä: — syntynyt elämään. 

PAPPI. 

( Yhä koettaen johtaa Paavalia pois.) Kumar- 
rus vain ensin juhlan sankarittarelle . . . 

ÄITIPUOLI. 
( Paavalille.) Jos ette sentään menisi . . . 

PAAVALI. 

Ettenkö menisi? 

ÄITIPUOLI. 
Voisi olla, että teille on jokin ansa viritetty . . . 

PAAVALI. 
(Katsoo ihmetellen.) 



PAPPI. 

( Itsekseen.) Kiusallista, kiusallista! 

PAAVALI. 
Minä kiitän teitä . . . 

PAPPI. 

(Itsekseen.) Keskustelua ei voida välttää. 
Täytyy odottaa sen päättymistä. (Menee huo- 
maamatta.) 

PAAVALI. 

( Tarttuu liikutettuna äitipuolen käteen, syleil- 
len ja suudellen sitä.) Niin olisi ainoastaan oma 
äiti sanonut minulle . . . 

ÄITIPUOLI. 
Älkää menkö, älkää menkö . . . Sanoitte: syn- 
tynyt elämään? — Ymmärrän. Te tarkoitatte, 
että äiti- vainajanne elää teidän omassa muistis- 
sanne ikieläväksi kirkastuneena kuvana. Niin on 
onnellista ajatella. Mutta nähkääs, minäkin olen 
rakkaimpani, ainoan poikani kadottanut, ja koh- 
talo on tahtonut leikkiä minun kanssani vielä niin, 
että on muistini kokonaan hämmentynyt. Väki- 
sin hiipii sydämeeni kylmä unhotus. En kuole- 
makseni voi muistiini palauttaa sitä hänen elävää 
hymyänsä, jota tahtoisin jälleennähdä . . . Oh, 
he ovat maalauttaneet kuvan minulle — valo- 
kuvasta kaiketi. — Taiteilija on valehdellut, on 

tehnyt kasvot liian ankariksi — ei ollut koskaan 
nähnyt häntä elävänä . . . (Katuen, kuvalle.) 
Ei-ei-ei-ei . . . sinähän se olet, armas poikani, 
anna anteeksi minulle, sinä se olet, sinä, sinä . . . 



PAAVALI. 

(Nousee katafalkille, tarkastelee kuvaa läheltä.) 
Tämäkö? Tämä on pelkkää kangasta! 



ÄITIPUOLI. 
(Loukkaantuneena.) Pelkkää kangasta?! Sii- 
hen ovat ainoat, ainoat muistoni kiintyneet. 
Kenpä hänet minulle elävämmäksi tekisi? 



PAAVALI. 

Sen ehkä minä tekisin, jos vain lupaisitte ensin 
hävittää kaiken, mikä teidät estää häntä näke- 
mästä. 

ÄITIPUOLI. 
Ah, mitä tehnettekin, kaikkeen suostun. 



PAAVALI. 

Hyvä. Pois siis kaikki tämä! Pois! Pois! Pois! 
( Rikkoo katafalkin, särkee kuvan, viskaa syrjään. 
Kynttilät sammuvat.) 

ÄITIPUOLI. 
Mitä teette ? ! Mieletön, mitä te teette ?! — Voi, 
missä on nyt minun poikani! 

PAAVALI. 

(Menee nopeasti oikealle, avaa ikkunan, josta 
laskevan päivän lempeä hohde valaisee huoneen.) 
Tuolla, tuolla! Katsokaa tuonne! Näettekö tuolla 
etäällä, etäällä häämöttää vuoriston harja. Sen 
rinteellä on kyläkaupunki ja sen laidassa yksinäi- 
nen, hyljätty asumus. Siinä on suuri huone, 
paljon pikku ruutuja ikkunoissa ja verenpisa- 
roita ikkunanlaudalla, ja niin hiljaista, niin 
yksinäistä! Joskus tulee väsyneenä kotiin sen 
ainoa asukas ja kulkee huoneessa yksin, orpona. 
Hän on teidän poikanne. Hän on äitinsä kadotta- 
nut. 

ÄITIPUOLI. 
Mutta miksi hän kulkee orpona eikä tule tänne? 
Olenhan minä täällä! 

PAAVALI. 

Hän pelkää, ettette tunne häntä. Hän onkin nyt 
niin toisennäköinen: tukka on pitkä ja äänikin 
on toinen . . . Ette tuntisi . . . 

ÄITIPUOLI. 
Ettenkö tuntisi! Tuhansien keskeltä, vuosi- 
satojenkin takaa tuntisin omani . . . Voi minua, 
täällä minä istun, ja poikani . . . 

PAAVALI. 

Hän hakee aina äitiänsä kaikkialla kaupun- 
geissa, kylissä . . . 

ÄITIPUOLI. 
Eikä edes eksy luokseni . . . 

PAAVALI. 

Nyt hän on tännekin tullut. Hän on nyt juuri 
edessänne. Se olen minä, äiti. 

ÄITIPUOLI. 
Sinäkö?! — Ei! Ei! 

PAAVALI. 

Olen hakenut sinua, äiti, haen lakkaamatta, 
vuorilta, laaksoista, yli maiden ja merien, ja kun 
tulen eteesi, sinä käännyt minusta . . . Kuitenkin 
sanoit: tuntisin tuhansien keskeltä, vuosisato- 
jenkin takaa tuntisin . . . 

ÄITIPUOLI. 
Niin, niin, mutta . . . 

PAAVALI. 
Tämäkö tukka meidät toisistamme erottaa? 

ÄITIPUOLI. 
Ja äänikin oli to>nen. 

PAAVALI. 

Äänikin toinen? Mutta kuuntelehan tarkkaan, 
tarkkaan: Äiti! — Äiti! 

ÄITIPUOLI. 
( Painaa säpsähtäen kädellään sydänalaansa.) 

PAAVALI. 

Etkö muista enää omaa lastasi? Etkö minua 
näe, vaikka ilmielävänä seison edessäsi? Oletko 
unohtanut, kuinka iltaisin tulit pienen vuoteeni 
ääreen minun peitettäni korjaamaan ja minä 
suutelin sinun armaita käsiäsi ja sinä minun 
päätäni jäähyväisiksi silitit? 

ÄITIPUOLI. 

(Värähtelevällä äänellä.) Ha-ha . . . Noin hy- 
myili poikani. 

PAAVALI. 

Tai varoitit minua, kun veistelin terävällä 
veitsellä . . . 

ÄITIPUOLI. 
Veistelit . . . veistelit ... Ai, ai, ei saa niin 
terävällä . . . 

PAAVALI. 
Ja imasit veren pikku haavasesta . . . 

ÄITIPUOLI. 

Niin . . . 

PAAVALI. 

Ja valkoisella nauhasella sidoit sormeni . . . 
ÄITIPUOLI. 

Niin, niin . . . 

PAAVALI. 

Ja lohdutit minua, jos tekeleeni kesken sär- 
kyi . . . 

ÄITIPUOLI. 
Muistan . . . muistan . . . pieni leukasi väräh- 
teli . . . 

PAAVALI. 

Ja sanoit: »Kärsivällisyyttä, kärsivällisyyttä! 
Aloita uudestaan! Ei saa heittää kesken käsistä!» 

ÄITIPUOLI. 
Niin, sitä aina sinulle sanoin. 



PAAVALI. 

Nyt olen minä tullut vuorostani sanomaan: 
kärsivällisyyttä, kärsivällisyyttä, äiti! (Menee 
polvillensa.) Aloita uudestaan! Älä heitä elä- 
mää kesken käsistäsi! 



ÄITIPUOLI. 
Sinä yksin tunnet kärsimykseni, sinä tiedät 
sydämeni. 

PAAVALI. 

Tiedän, tiedän, ja tahtoisin, että edes hetkenkin 
lepäisit ... ja suostuisit muuttamaan tästä pimey- 
destä minun asuntooni vuoriston rinteelle . . . 

ÄITIPUOLI. 

(Ottaa Paavalia molemmin käsin päästä , kat- 
soo kauan silmiin, nyykäyttelee hänelle moneen 
kertaan päätänsä.) 



PAAVALI. 

( Riemuissaan kavahtaa pystyyn.) Sinä annoit 
minulle merkin! Äiti! 

ÄITIPUOLI. 
Se olet sinä. Sinä olet minun poikani! 

PAAVALI. 

Äiti! Äiti! 

(Syleilevät toisiansa.) 

( Merilaivan mörähtävä vihellys.) 

PAAVALI. 

Laivani lähtee! 

ÄITIPUOLI. 
Ei-ei! Minne nyt?! 

PAAVALI. 
Meren yli minun täytyy. Laiva lähtee. 

ÄITIPUOLI. 
Lähtisit sylistäni juuri kun sinut sain! Ei-ei! 
Ei milloinkaan! Sinä olet minun ainoa lapseni! 
Kadotanko sinut jälleen! 

PAAVALI. 

Et, vaan voitat satakertaisesti, sillä kaikki, 
jotka minä herätän, ovat sinun lapsiasi. Koko 
maailman täytyy saada tietää, ettei ole kuolemaa, 

kaikkien kansain täytyy kuoleman kahleet luo- 
tansa karistaa. Ei ole kuolemaa! Tunnen 
maailmansydämen sykähtelevän. Lyö ihmis- 
kunnan ilon hetki! Soi vapauden soitot! 

ÄITIPUOLI. 
Pelkään, että äitisi on suuri maailma, en minä. 

PAAVALI. 

Haavoitinko sydämesi, äiti ? Rakastatko minua 
vähemmin sanojeni jälkeen? — Mutta odota! 
Sinne — sinne, missä on ne pienet ruudut ja 
verenpisaroita ikkunoissa ja niin hiljaista ja 
rauhallista, sinne palaan minä joskus, ja silloin 
sinä tulet kynnyksellä minua vastaan . . . 

ÄITIPUOLI. 

( Nyykäyttelee Paavalille päätänsä.) 

PAAVALI. 
Ja avaat sylisi ... ja minä sylini . . . 

ÄITIPUOLI. 
Voi minun poikani, minun poikani! 
(Syleilevät toisiansa.) 
(Laivan vihellys toisen kerran.) 

PAAVALI. 
Hyvästi! Näkemiin! Näkemiin! 

ÄITIPUOLI. 

(Sortuu maahan.) Voi poikani, riemun kyy- 
neleillä peitän sinun askeleesi . . . Vähemmänkö 
sinua rakastaisin nyt sanojesi jälkeen? Ei. 
Tuhat kertaa enemmän. Minä luotan sinuun 
kuin kallioon: sinä tulet takaisin ja viet minut 
täältä. Näkemiin poikani, mutta älä vain viivy 
enää. (Hän väsähtää hetkeksi ja itkee painaen 
päänsä maata vasten.) 

PAAVALI. 

( Käyttää tilaisuutta hellästi irroittuakseen äiti- 
puolesta, ottaa säkkinsä ja suuntautuu oikeaa 
käytävää kohti.) 

PAPPI. 

(Sukeltaa esille verhojen takaa.) Pääsette tätä 
kautta nopeammin . . . suoraan rannalle. (Joh- 
taa hänet verhojen kautta.) Kas noin! 

( Ikäänkuin pitkän odotuksen jälkeen oikeuk- 
siinsa päästen sohahtaa terassilla tyttöjen ilo ja 
valssin sävel.) 

ÄITIPUOLI. 
(Kavahtaa ylös ja suuntautuu perälle.) Ei 
sieltä kautta pääse rannalle! 

PAPPI. 

(Ehkäisten.) Profeetalle on kaikki mahdol- 
lista, olkaa huoletta. 

ÄITIPUOLI. 
Ei hän ollut profeetta, hän oli oma poikani. 

PAPPI. 

Oo! Ihmeellistä! Mutta hän on sittenkin 
väärä profeetta! 

ÄITIPUOLI. 

(Suuntautuu jälleen perälle.) Hän oli oma 
poikani . . . 

PAPPI. 

(Hätäisesti.) Laiva ei ole vielä kolmatta ker- 
taa viheltänyt; vielä ehtisitte laiturille — jää- 
hyväisiä huiskuttamaan — jäähyväisiä huiskutta- 
maan! (Hän johtaa äitipuolen oikean käytävän 
suulle.) 

ÄITIPUOLI. 
Todellakin! Todellakin! Näkisin hänet vielä 
viimeisen kerran! Hän tuntisi minut väki- 

joukosta . . . Minä riennän, minä riennän! ( Pois- 
tuu kiireesti oikealle.) 

PAPPI. 

Vihdoinkin! ( Hän palaa verhojen luo, raottaa, 
katsoo.) Siro kumarrus profeettaseni, ei taida 
sanoa muuta! Ja kaunis kierros kummin puolin! 
Taas kumarrus ja nyt jo puhelevat. — Aivan 
oikein: sen kaunottaren ohitse ei mene yksikään! 
( Äänellään ja kädenliikkeillä valssin poljentoa 
matkien.) Niin, niin, niin, ei ole kuolemaa, ei . . . 
(Jättää verhot, menee oikealle.) Malttakaa, ar- 
voisa rouva, minäkin tulen kuolemalle jää- 
hyväisiä huiskuttamaan, malttakaahan, maltta- 
kaa . . . ( Poistuu.) 

(Tytöt kurkistelevat verhojen takaa, ensin 
arasti ja yksitellen, ikäänkuin epäillen, onko joku 
peljätty henkilö todellakin poissa. Pulppuavan 
elämänilon ja tanssisävelten viekoittamina he 
käyvät yhä uskaliaammiksi, katselevat ja nostele- 
vat mustan huoneen esineitä, nauraa kikattaen 
näyttelevät niitä toisilleen. Yhä useammat yhty- 
vät riemukkaaseen tanssiin, ikäänkuin omalta 
kannaltaan todetakseen, »ettei ole kuolemaa». 
— Tanssi päättyy siihen, että he nauruun re- 

mahtaen juoksevat pois, mennessään avaten ver- 
hot jättäen ne kokonaan auki.) 

(Päivän viimeiset , punertavat säteet. Illan 
vaihtuminen yöksi.) 

PAAVALI. 

(Seisoo lähtemässä, laskeuneena pari askelta 
terassin ulkorappusia, ajatuksissaan, silmät ry- 
pyssä hypistellen etusormellaan jotakin pylvään 
köynnöskukkaa .) 

ELSA. 

(Parhaassa juhla-asussaan, selin vierimmäi- 
seen pilariin nojauneena, käsin olkainsa takaa, 
pään yläpuolelta, kiertäen pilarin.) 

(Hetken äänettömyys.) 

ELSA. 

(Tahallisen hitaasti.) Sanotaan: sinä palvelet 
köyhiä, rikkaita ylenkatsot — ? 

PAAVALI. 

En ylenkatso, mutta he eivät tarvitse mitään. 
ELSA. 

Eivät tarvitse? — Ja sinä et tarvitse heitä. 
Vaikka he sinun tähtesi purppuraan ja hienoim- 

paan silkkiin pukeutuisivat, sinä et edes 
katsahda heihin . . . 

PAAVALI. 
(Tekee torjuvan liikkeen, katsahtaa Elsaan, 
mutta luo silmänsä kohta jälleen alas.) 

ELSA. 

Minä yhtä ihmettelen. Onko totta, mitä sano- 
taan: että sinä rakastat kaikkia ihmisiä erotuk- 
setta? Minä tiedän hyvin, ettet vähintäkään 
rakasta minua, mutta niin et sentään olisi yhdel- 
lekään muulle tehnyt, että olisit hänen kukkansa 
takaisin lähettänyt. 

PAAVALI. 
(Samoin, mutta vielä kiihkeämmin.) 

ELSA. 

Ymmärränhän minä, se on aina niin: Jos toi- 
nen rakastaa ja toinen ei, niin tämä ylenkatsoo 
sitä, joka rakastaa . . . Mutta sinä, Paavali, joka 
et tahdo ylenkatsoa ketään, sinun pitäisi toki 
sääliä minua . . . Ajattele: näen sinut viimeisen 
kerran, eroamme ainiaaksi! Olethan oppinut 
asettumaan lähimmäisesi tunnepiiriin, ymmärrä 

siis minunkin tuskani..» (Muuttaen asentoa^ 
vilkkaammin ja hellemmin.) Ah, jospa minä 
tietäisin, mikä se minussa on niin vastenmielistä, 
joka tekee, ettet tahdo edes katsahtaa minuun . . . 
Ehkä se on tämä käärmekoristus minun kaulas- 
sani? Mutta minä voin sen viskata pois . . . 
(Tekee niin.) Kas niin, nyt sitä ei ole . . . 
Ruma käärme, hyi! 

PAAVALI. 

( Päin Elsaan.) Mutta sano, Elsa, millä sinua 
palvella? Kaikkea sinulla on, on palvelijoita, on 
auttajia, on ystäviä, on koti lämmin, on valoa, 
on soitantoa . . . Toiset, ihan toiset minua tarvit- 
sevat. 

ELSA. 

(On itkevinään.) Niin, toiset sinua tarvitse- 
vat . . . 

PAAVALI. 

Elsa, sinä itket, sano minulle, sano, millä voin 
palvella sinua! Enhän voi jättää itkeväistä! 
Sano! 

ELSA. 

Ah, en pyydä paljon . . . Onnettomasti rakas- 
tavalle voi jokin kukkakin olla kaikki kaikessa. 

Tuon ehkä annat hyvästiksi, tuon, jota juuri 
hypistelit . . . 

PAAVALI. 

(Taittaa vaaleanpunaisen ruusun, ojentaa ih- 
meissään hitaasti Elsalle.) 

ELSA. 

( Suutelee kukkaa ja panee rinnallensa, hymyi- 
lee.) Kukka-raukka kuihtuvainen, voi jos olisit 
ikuinen, sinua suutelisin aamuin illoin, suuteli- 
sin päivin, öisin, suutelisin aina, aina: sinua on 
hän pidellyt. Mutta sinä kukka kuihtuvainen: 
kun menee hän, sinäkin lakastut . . . ! (Kyyne- 
lissä, nyyhkyttämättä.) 

PAAVALI. 

Tuolla vuoristossa — tuolla — on atsaleoja niin 
ihania . . . niin ihania . . . 

ELSA. 

Ah, ne ovat lempikukkiani ... ne, jotka puner- 
tavat . . . 

PAAVALI. 

Jospa menisimme hakemaan niitä! ( Hän 
huomaa äkkiä olevansa tunteiden vallassa.) 

ELSA. 

(Jälleen alakuloisena.) Silloinhan myöhäs- 
tyisit, Paavali, ja silloin vihaisit minua vieläkin 
enemmän. 

PAAVALI. 
(Hiljaa, tuskaisesti.) Elsa! Etkö siis mitään 
muuta minulta pyydä? 

ELSA. 

Tule lähemmäksi, minä kuiskaan sinun kor- 
vaasi jotakin . . . 

PAAVALI . 
(Tulee Elsan lähelle.) Mitä niin? 

ELSA. 

Jos sinulla olisi kultainen linna, ja minä pyy- 
täisin sitä omakseni, antaisitko? 

PAAVALI. 

Antaisin varmasti. Mitä minä kultaisella 
linnalla? 

ELSA. 

Tuolla vuoristossa, niin, tuolla vuoristossa . . . 
sen etelärinteellä . . . 

PAAVALI. 
Sen etelärinteellä? ... on pieni kauppakylä 
Oletko ollut siellä? 

ELSA. 

Olenko ollut?! — Monesti. — Syrjimpänä on 
— ei tosin mikään linna, vaan pieni asumus . . . 

PAAVALI. 

Pieni asumus? 

ELSA. 

Sen ovi on aina lukossa . . . 

PAAVALI. 

Ah, Elsa . . . ! 

ELSA. 

Ja minä olen käynyt monta kertaa sen asunnon 
ympäri ja ajatellut: tässä on hän kulkenut, ja 
vihdoinkin — anna anteeksi minulle — kurkistin 
sisälle pienistä ikkunaruuduista. Niin, anna 
anteeksi! Aurinko paistoi sisälle ja lattialla oli 
ruutujen varjot, seinäkello oli seisahtunut, toinen 
ovista oli vähän raollaan, mutta ei ketään, ei 
ketään sisällä, kaikki liikkumattomana, jätettynä 
yksin . . . 

PAAVALI. 

Kaikki on siellä niinkuin se äiti vainajan jälkeen 
jäi. 

ELSA. 

Minulla oli pienenä nukkekaappi, se oli juuri 
samanlainen. Nyt näin sen todellisuudessa, 
mutta — lukittuna . . . 



PAAVALI. 
(On hurmasta ja tuskasta menehtyä.) 

ELSA. 

Jos siis paitsi tätä lakastuvaa kukkaa vielä 
jotakin tahdot hyväkseni tehdä, niin älä kiellä 
minua kurkistamasta ikkunoihin, tai jos se on 
sinulle kovin vastenmielistä, ainakin istumasta 
portailla ja painamasta ohimoa lukittua ulko- 
ovea vasten . . . 



PAAVALI. 
Minä haen sinulle avaimet . . . 
(Laivan vihellys kolmannen kerran.) 

ELSA. 

Ei-ei, sinä myöhästyt! Se oli kolmas varoitus! 
Viimeinen! 



( 86 ) 



PAAVALI. 

Minä haen avaimet! Ja sinä saat mennä sisälle 
ja tehdä tulen pesään ja kastella kuihtuneet 
kukat . . . 

ELSA. 

Paavali, sinä myöhästyt! 

PAAVALI. 

Minä annan sinulle sen asunnon, sinulle, 
sinulle . . . ! 

ELSA. 

Voi, Paavali, sinä olet jo myöhästynyt! Laiva 
on jo irti rannasta! Voi minua, nyt et ole koskaan 
antava minulle anteeksi, nyt olet aina vihaava 
minua! 

PAAVALI. 
Minä rakastan sinua! 

ELSA. 

Aah! 

(He heittäytyvät toistensa syliin.) 
Oikealta kuuluu äitipuolen ja papin lähenevää 
puhelua. 

Tytöt, tuntien itsensä rakastuneiden vartijoiksi, 
juoksevat terassin kummaltakin puolelta kuuntele- 
maan, onko vaara tarjona. He kuulostelevat 

sormi suulla oikealle päin. Kun lähestyvien 
äänet kovenevat, niin tytöt hurahtavat takaisin 
terassille, yhtä äänettömästi kuin tulivatkin, ja 
tyystin sulkevat verhot jälkeensä. 

Äitipuoli ja hänen jäljessään pappi tulevat 
oikealta, jatkaen keskusteluansa. 

Terassilla alkaa hiljainen, hämyisä soitanto. 

ÄITIPUOLI. 
Voitteko ymmärtää? Voitteko selittää? — Et- 
tenkö olisi kyllin tarkkaan katsonut? Silmäni 
hakivat kaikkialta, en nähnyt missään: juoksen 
etukannelle, ei ole, juoksen peräkannelle, ei 
sielläkään. Ei hyteissä, ei laiturilla, ei missään, 
ei missään . . . 

PAPPI. 

Ainoa selitys voi olla vain se, ettei hän olekaan 
lähtenyt . . . 

ÄITIPUOLI. 
Etteikö lähtenyt?! Hän on lähtenyt. Koko 
maailma on kuoleman kahleista vapautettava, 
sanoi hän — ja sitä varten on hän minun, oman 
äitinsä, sylistä riistäytynyt! Hänen täytyi, näh- 
kääs! 

PAPPI. 

Jos taas täytyi maailmalle, niin ennemmin 
tai myöhemmin kuulette hänen joutuneen van- 
kilaan — tai tulleen mestatuksi. 

ÄITIPUOLI. 

Elämälläni on jälleen tarkoitus. Minä menen 
odottamaan häntä siihen huoneeseen, missä on 
pienet ruudut . . . 

PAPPI. 

(Raottaa verhoja.) Olen kuin olenkin ankaran 
järjestysvallan edelle mennyt, niinkuin kunnon 
kirkonmiehen sopii. Olen rakkaudella kaiken 
järjestänyt: profeetta on vaaraton. 

ÄITIPUOLI. 
( Jatkaen omiansa.) . . . pienet ruudut ja veren- 
pisaroita ikkunoissa . . . 

PAPPI. 

(Vetää verhot rauhallisesti syrjään.) 

Näky verhojen takaa: Paavali ja Elsa, vuoris- 
toon päin kääntyneinä , seisovat kaulatuksin, liik- 
kumattomina. Kuutamo. Välkkyvä valojuova 
meren halki. Muutamat värilyhdyt ovat sytytetyt. 

Tytöt kulkevat saman hämyisen sävelen tahdissa, 
jonkin matkaa toisistaan, piirissä rakastuneiden 
ympäri, välillään kannatellen kuhaverkkoa, joka 
kimaltelee eri väreissä kuun säteissä, 

PAPPI. 

(Menee hitaasti ajatuksiinsa vaipuneen äiti- 
puolen luo, koskettaa häntä, sitten sanoo rauhalli- 
sella ja hiljaisella äänellä,) Kuten sanoin, hän 
ei ole lähtenyt. Hän on täällä. 

ÄITIPUOLI. 

Eikö ole sittenkään hennonut oman äitinsä 
sylistä irroittua . . . 

PAPPI. 

Katsokaa itse. 

ÄITIPUOLI. 

(Kääntyy katsomaan, hämmästyksestä ja kau- 
husta rusahtaen kokoon,) Mitä näen? Mitä tuo 
on? 



PAPPI. 

Se on — kuolema. 

ÄITIPUOLI. 
( Hädissään tarttuen rukoilevasti pappiin.) Oi, 
kuoleeko tämäkin poikani?! 

PAPPI. 

Ei hän kuole, hän on elävä ja hänen sukunsa 
on lisääntyvä. Mutta kuolee väärä profeetta. Kat- 
sokaa, kuinka morsiusneidot hiljaa tuudittavat 
häntä ikuiseen lepoon. 

ÄITIPUOLI. 
(Työntyen pois papista.) Mitä olettekaan 
tehnyt! 

PAPPI. 

Korskean kotkan olemme maahan kytkeneet. 

ÄITIPUOLI. 
Poikani, poikani, minä olen sinut jälleen len- 
toon laskeva. En kysy enää neuvojanne, pastori. 
Keinot ovat minun omiani. Vannon teille: Minä 
olen heidät toisistaan erottava! 

PAPPI. 

Hiljaa, hiljaa, suokaa rauhaa rakastaville. 
Ettekö käsitä hetken suurta juhlallisuutta? Van- 
keudesta, ehkäpä mestauksestakin pelastaen tuon 

ihanan nuorukaispään, katsokaahan, millä onnen 
autuudella Herra siunaa profeetan hautajaisia. 
Suuri on Herra. taivaissa! 

ÄITIPUOLI. 
(Sortuu hiljaa itkien maahan,) 



KOLMAS NÄYTÖS. 



Sama huone kuin ensimmäisessä näytöksessä. 
Vasemmalla etualalla kirjoituspöytä. Vasem- 
malla sivuseinällä sanomalehtitukku, sahoja, kir- 
veitä, vähän epäsoinnussa huoneen oikealla puo- 
lella vallitsevan salonkisisustuksen kanssa. 

ELSA. 

(Oikealla olevan kaappinsa ääressä, polvillaan 
maassa, ottaa laatikoista pojan- ja tytönvaatteita, 
asettelee niitä takaisin ja ottaa taas, surullisesti 
tarkastellen, tunnustellen ja suudellen.) 

ÄITIPUOLI. 
( Istuu alkovin verhojen eteen asetetussa noja- 
tuolissa, milloin kaukomielin, tunnottomin katsein 
eteensä tuijottaen, milloin vaipuen uneen, milloin 
havahtuen tutisevin käsin ja sisällisesti kiihty- 
neenä sukkaa kutomaan.) 

PAAVALI. 

(Kaupunkilaisessa kotipuvussa, tukka lyhem- 
mäksi kerittynä, kirjoittaa työpöytänsä ääressä.) 

KERJÄLÄISET. 
(Vaimo pojan ja tytön kanssa, ryysyissä, tule- 
vat ujostellen ja viivytellen kyökistä huoneeseen, 
jääden ovensuulle.) 

PAAVALI. 
(Heristää heille sormea ja viittaa Elsaan päin.) 
Shhh... 

PALVELUSTYTTÖ. 

(Tulee keittiöstä, varpaisillaan käyden lykkii 
heidät edellänsä huoneesta; palaa yksin takaisin, 
aikoo mennä ensin Elsalle sanomaan, mutta epä- 
röi, ja sanoo hiljaa Paavalille.) Pyytäisivät 
apua . . . niiltä on kaikki palanut. 

PAAVALI. 

( Nostamatta katsettaan paperista ottaa liivin- 
taskusta rahakolikotta antaen ne palvelustytölle.) 

PALVELUSTYTTÖ. 

(Menee.) 

PAAVALI. 

(Jatkaa työtänsä, lukee kirjoitustaan, nousee, 
aikoen mennä näyttämään Elsalle, mutta huo- 
mattuaan Elsan mielentilan laskee paperin kädes- 
tään pöydälle ja menee hitaasti oikealle; suutelee 
Elsaa päälaelle.) 

ELSA. 
(Purskahtaa itkuun.) 

PAAVALI. 

Aina vain, aina vain! Rakas, pikku Elsa, jo 
olisi aika pudistaa suru mielestä. 

ELSA. 

Voi , elämä on niin t y hj ää ! Mitä varten kaikki ? ! 
PAAVALI. 

Mitäkö varten pienokaisemme kuolivat? Mi- 
täkö varten molemmat} Ja mitäkö varten juuri 
silloin, kun heitä enin rakastimme ? — Sitä varten, 
että . . . (Muuttaa aikeensa.) Elsa! Vainajat 
hymyilevät meille: he elävät enemmän kuin me, 
mutta me pidämme heitä — kuolleina! Ym- 
märrä, ei ole kuolemaa, ei ole kuolemaa, Elsa! 

ELSA. 

Missä ovat siis lapsi vainajani? 

PALVELUSTYTTÖ. 
(Tietämättään vastaten Elsan kysymykseen.) 
He ovat keittiössä ja kysyvät, eikö olisi jotakin 
vanhoja vaatteita ruumiin verhoksi. 

PAAVALI. 
(Palvelustyttöä pois viittoen.) Odota, odota! 
( Elsalle.) Kuulitko, mitä hän sanoi? Sinä kysyit, 
missä ovat lapseni, ja hän vastasi: he ovat keit- 
tiössä. Sinun lapsesi ovat keittiössä. He kuoli- 
vat, että me ymmärtäisimme, ettei ole erotusta 
lasten ja lasten välillä. 

ELSA. 

Tuo on jo suorastaan loukkaavaa! Minulla oli 
lapsia, nyt ei ole ... ! Vieraita kohtaan minulla 
ei ole tunnetta! Mistä minä otan sen rakkauden, 
kun sitä ei kerran ole?! En tahdo teeskennellä: 
kun ei ole, niin ei ole. 

PAAVALI. 

Nyt kerron sinulle jotakin, jota en ole vielä 
yhdellekään sielulle eläessäni kertonut. 

ELSA. 

No? 

PAAVALI. 

Äiti kuollessaan — hän kuoli juuri tässä sa- 
massa huoneessa — tuossa noin — lupasi antaa 
minulle merkin olemassaolostaan kuolemansa 
jälkeen . . . 

ELSA. 

Ah, Paavali, sata kertaa olet minulle tuosta ker- 
tonut. 

PAAVALI. 

Hän ilmaisee itsensä aina, kun vain voin teossa 
osoittaa rakkautta ihmisiä kohtaan, erittäin kaik- 
kein köyhimpiä kohtaan. Minä näen hänet hei- 
dän silmissään, kun he minua kiittävät — aina, 
hän on kaikkialla — 

ELSA. 

( Ei ilman mustasukkaisuutta.) Aina olenkin 
huomannut, että sinä sydämesi syvimmässä sit- 
tenkin rakastat äiti vainajaasi enemmän kuin 
minua. Mutta minä sanon sinulle: minä olen 
sinun pelastajasi; äitiäsi seuraamalla olisit aikaa 
ollut vankilassa tai henkesi menettänyt . . . 

ÄITIPUOLI. 

( Itsekseen.) Minä erotan — minä erotan 

ELSA. 

( Yhä kiihtyen.) »Minä erotan» ja »minä ero- 
tan.» Hyi, kuinka minua inhottaa tuo ihminen! 

PAAVALI. 

Yksikin lempeä sana sinun puoleltasi, ja hän 
on sulava niinkuin vaha. 

ÄITIPUOLI. 
Liekit . . . liekit . . . 

PAAVALI. 

Katsahda kerran hänen silmiinsä, sieltä on 
sinunkin äitisi vastaava. 

ELSA. 

Uskallat samalla suulla heidän nimiänsä mai- 
nita! — Pidät huoneessamme mielipuolta, joka 
on minun taloni ja omaisuuteni polttanut! 

PAAVALI. 
Elsa, se ei ole todistettu. 

ELSA. 

Hän aikoi polttaa minut. 

PAAVALI. 

En usko ikinä. 

ELSA. 

Et kyllä usko. 

PAAVALI. 

Ah, Elsa, minäkin annan sinulle pään- 
nyökkäyksellä merkin, jos vain kuolen ennen 
sinua . . . 

ELSA. 

Hyi, älä puhu kuolemasta. Lähden koko tästä 
talosta, kun sinä aina puhut kuolemasta ja kuo- 
lemasta. Miksi — miksi olemmekaan sitoneet 
itsemme tähän pikku kaupunkiin! 

PAAVALI. 

Toimeni vuoksi, Elsa, joka antaa minulle 
tuloja. 

ELSA. 

Ah! Minä tahtoisin ulos maailmalle, minä 
kuolen tähän yksitoikkoisuuteen, tähän tukehtuu! 
Aina vain samat kasvot ja samat äänet! Ja sinä- 
kin, Paavali! Kuinka haaveilitkaan ennen mat- 
koja merien ja maiden yli! Mutta nyt olet jää- 
nyt paikoillesi homehtumaan kuin sieni puun- 
kuoreen. Kaikki matkustavat, me yksin vain 
istumme paikallamme. 

KERJÄLÄINEN. 

(Entinen sotamies, nuoralla vyötetty, vasen 
jalka puinen, tulee kyökistä kolistellen.) 

ELSA. 

Mikä sitoo meitä? Sano. Mikä sitoo meitä? 

PALVELUSTYTTÖ. 
(Ilmestyy hätyyttämään kerjäläistä pois.) 
Kyökkiin, kyökkiin, ei saa tulla sisälle! ( Poistuu 
kerjäläisen mukana.) 

ELSA. 

Minä sanon sinulle, mikä meitä sitoo: juuri 
nuo sinun kerjäläisesi, aina vain nuo kerjäläiset, 
joita sinä rakastat enemmän kuin ketään muuta. 
Eivätpä ahdista muita taloja, tänne vain tulevat 
kuin korpit haaskan ympärille . . . 

PAAVALI. 

(Alla päin.) Sehän on luonnollista: kun en 
minä mene heidän luoksensa, tulevat he minun 
luokseni. 

(Ovikello soi oikealla.) 

PAAVALI. 
Ah, se on opettaja — hän lupasi. 

ELSA. 

Kas, kuinka iloiseksi sinä tulit 1 — Menen käve- 
lemään. En voi sietää sitä miestä. 

PALVELUSTYTTÖ. 
(Vasemmalta oikealle.) 

PAAVALI. 

Maailman lempein ja vaarattomin olento. 
ELSA. 

Se »lempeä» on puhunut jossakin seurassa, 
että sinä olet muka siipesi katkaissut. No — tie- 
tenkin minä olen ne leikannut. Enemmän kuin 
kukaan toinen juuri hän yllyttää sinua omaa 
kotiasi vastaan. (Hän on sovittanut suruhatun 
päähänsä.) 

PALVELUSTYTTÖ. 
( Ilmoittaa.) Herra Opettaja. 

PAAVALI. 
(Tytölle.) Pyydä sisälle. (Elsalle, huoaten.) 
Milloin vaihtuukaan surupukusi iloisempiin vä- 
reihin! 

OPETTAJA. 
(Tulee kumarrellen, olkihattu toisessa kädessä, 
toisessa paperiarkki.) Tässä minä nyt olisin taas 
sen saman kouluasian kanssa . . . 



PAAVALI. 

Istukaa. 

ELSA. 

Suokaa anteeksi, sanon suoraan: jos aiotte 
esittää sitä kannatuslistaa, niin siihen emme ole 
tilaisuudessa merkitsemään. 



SAHURIKERJÄLÄINEN. 
( Tulee keittiöstä, epäröi.) 

PAAVALI. 

(Nyykäyttää sahurille myöntävästi päätään.) 

SAHURI. 

(Ottaa seinältä sahan ja poistuu.) 

ELSA. 

Te katsotte kummastellen. Mutta me an- 
namme todellakin kaikki liikenevät pennit suo- 
raan kerjäläisille, tarvitsematta välittäjiä. Kuten 
näette, meillä on täällä kerjäläisiä ja holhokkeja 

joka nurkassa, niitä tulee ja menee, jokunen mieli- 
puoli istuu aina huoneessa . . . (Menee kävelylle 
kumarreltuaan opettajalle.) 

OPETTAJA. 
(Paavalille.) Kysymyksessä olisi vain tuo 
kannatussumma joko kerrallaan tai vuosittain — 
lastentarhaa varten . . . 

PAAVALI. 

Olen vaimolleni luvannut, etten kirjoita enää 
nimeäni mihinkään sitoumukseen. 

OPETTAJA. 
Mutta — lastentarhaa varten! 

PAAVALI. 

Niin, niin, vaikkapa itse lastentarhaakin var- 
ten. 

OPETTAJA. 
Kaksikymmentä vuotta olen minä opettanut 
kansakoulussa. En vain voi saavuttaa toivottavia 
tuloksia. Mistä syystä? Jo ennen kouluikää 
lapset ehtivät oppia kaduilta niin paljon pahaa, 
ettei kansakoulu enää saa sitä poishiotuksi. Se on 
myöhäistä. Mutta kas lastentarha! Niinkuin 

tiheäsilmäinen suuri haavi se keräisi itseensä 
pohjakerrosten lapset, nuo kaikkein pienimmät, 
nuo suurisilmäiset, joiden sielu on vielä niinkuin 
vaha valmis vastaanottamaan mitä siihen ensim- 
mäiseksi painetaan. Ja tunnustaakseni ei minua 
olekaan tänne ajanut ainoastaan toivo saada 
nimenne kannatuslistaan, vaan sain kuulla . . . 
kuinka sanoisin . . . tietoihini on tullut, että te 
olitte eräässä tilaisuudessa lausunut mahdolli- 
seksi . . . tuota noin . . . että johtajattareksi tähän 
pyhään laitokseen tulisi teidän oma arvoisa 
rouva vaimonne . . . 

PAAVALI. 
Laskette leikkiä! 

OPETTAJA. 
. . . joka seikka antaisi aivan uuden, mahtavan 
käänteen asiallemme. Kaikki tietävät, mikä erin- 
omainen kasvattaja arvoisa rouvanne oli omille 
lapsillensa ... 

PAAVALI. 
Ei siitä tule mitään. 

OPETTAJA. 
Siinä tapauksessa pyydän ainoastaan ettette 
virka halkaistua sanaa kenellekään minun käyn- 

nistäni täällä, sillä jos tulee ilmi, ettei huhussa 
olekaan perää, ja vielä, etten ole onnistunut 
saada teidän nimeänne kannattajien joukkoon, 
voi koko suuri asiamme mennä pilalle. 

PAAVALI. 
Minulla ei ole rahaa. 

OPETTAJA. 

(Kumartaen.) Täysin riittävä syy. 

PAAVALI. 

Se tahtoo sanoa — minä en sanonut teille 
totuutta. (Näyttää opettajalle suurta sinistä 
kirjekuorta.) Tässä on minulla niin paljon arvo- 
papereita, että niillä voisi taata lastentarhanne 
olemassaolon kymmeniksi vuosiksi . . . 

OPETTAJA. 
( Innostuen.) No niin, niin, kunhan kolmeksi- 
kin . . . vai niin! . . . 

PAAVALI. 

Mutta rahat on määrätty toiseen tarkoitukseen. 

OPETTAJA. 

Tietysti — ymmärrän aivan hyvin, että teidän 
kaltaisellanne miehellä saattaa olla paljon muita- 
kin hyviä tarkoituksia, kuten esimerkiksi paikka- 
kuntamme . . . 

PAAVALI. 
Pyydän anteeksi. Meitä kohdanneitten perhe 
surujen jälkeen tahdon, että — vaimoni on te- 
kevä virkistysmatkan merentakaisiin maihin. 
Olen vuosien kuluessa hänen tietämättään vähi- 
tellen koonnut hänelle. Nyt on summa täysi. 

OPETTAJA. 
(Hetken ällistelyn jälkeen.) Aivan riittävä 
syy, aivan riittävä syy! 

PAAVALI. 
Te tulitte hämillenne? 

OPETTAJA. 
Mitäs minä . . . enhän minä . . . 

PAAVALI. 

Sanokaa vain! 

OPETTAJA. 
Herra varjelkoon! Mitäs minä tämmöinen . . . 
Voiko olla sen kauniimpaa tarkoitusta? Virkis- 
tystä kaipaa jokainen ihminen . . .merentakaisiin 
maihin . . . suuret kaupungit, näköalat . . . mat- 
kailijaravintolat korkeilla vuorilla . . . 

PAAVALI 

(Kuiskaamalla.) Mutta minä pyydän teitä, 
sanokaa sentään ihan avonaisesti. 

OPETTAJA. 
(Oikaisten itsensä, heittäen nöyryytensä.) No 
niin, miksipä en sanoisikin! Olitte kerran toinen. 
Ja toista olemme me teistä odottaneet. 

PAAVALI. 

Toista olitte odottaneet. (Sortuu tuolille pöy- 
tänsä ääreen.) Niin, niin, niin! 

OPETTAJA. 
Valmistuittehan itse merentakaisiin maihin. 
Siellä odotti teitä suuri kansa. Niinkuin aamun 
nousu oli meille teidän herätyshuutonne. Pi- 
dimme teitä aikamme suurena profeettana, joka 
vihdoinkin oli hämyisille maillemme noussut. 

Ihmetellen, ihaillen katsoimme teihin; koko 
maailma kuunteli teitä. Mutta nyt . . . 

PAAVALI. 

Mutta nyt! 

OPETTAJA. 
Siipenne ovat katkaistut. — Minkä vuoksi? 

PAAVALI. 

Puhukaamme avonaisesti: sen vuoksi, että olen 
naimisissa. Sen vuoksi, että on olemassa rakkaus 
vaimoon — niin sitova, niin vangitseva, niin 
autuas, niin kiduttava, niin repivä, niin kaikki- 
voipa . . . 

OPETTAJA. 
Omituinen tunnustus teiltä! 

PAAVALI. 

Puhukaamme vieläkin avonaisemmin. Te 
ette rakasta vaimoani. Te tahdotte, että minä 
pakottaisin häntä tai että minä jättäisin hänet — 
— niin, niin, sitä te tahdotte, sitä te kaikki keske- 
nänne hiljaa supatatte . . . Mutta ei kukaan teistä 
ole oikeassa. 

OPETTAJA. 
Nöyrimmästi pyydän anteeksi . . . Ihminen 
vain niin tahtoisi, että olisi jokukin, joka on 
jotakin toista kuin me kaikki, kaikki muut . . . 

PAAVALI. 
Kuin laumaihmiset, tarkoitatte. 

OPETTAJA. 
No juuri, siinäpä oli osuva sana! 

PAAVALI. 

Katsokaa sentään vieläkin tarkemmin. Hän 
on rikkaasta kodista, (ajatuksissaan) ja köy- 
häksi hän on joutunut ehkä juuri minun syys- 
täni . . . (Ryhdikkäästi.) Olkoon kuinka tahansa! 
Kokonaisen maailman asemesta on minulla nyt 
yksi ainoa ihminen, jonka herättämistä tavoitte- 
len. Entä sitten?! Minua tyydyttää se tehtäväni, 
uskokaa minua. En kadu vaihtoani! 

OPETTAJA. 
Tämä on sentään jotakin toista kuin mitä oli. 

PAAVALI. 
Että jotakin kapinallista on tähän sieluuni 
tullut, jota ei siinä ollut ennen — ha-ha — miksi 

en sitä tunnustaisi! Miksi en tunnustaisi! Siipeni 
ovat katkaistut: olkoot! En lentoon pyrikään! 

OPETTAJA. 
Kuten sanoin, nöyrimmästi anteeksi! Nöy- 
rimmästi anteeksi ja kaikki ennalleen. — Ja nyt 
takaisin pieneen paikalliseen asiaamme: Oli- 
simme kovin, kovin kiitolliset teille, jos tahtoi- 
sitte vaivautua tarkastamaan kanssamme sitä 
rakennusta, jota olemme aikoneet vastaiseksi 
lastentarhaksi. Siellä ovat parhaillaan asian- 
harrastajat koolla ja olisi kovin hyödyllistä, että 
he näkisivät teidät ja ajattelisivat: hankin harras- 
taa tätä asiaa! 

PAAVALI. 

(Itsekseen.) Äh! (Ääneen.) Tietysti tulen. 
— Mielelläni. Lähtekäämme. 

OPETTAJA. 
( Iloisesti.) Lähtekäämme, lähtekäämme. 
(Aikovat lähteä.) 

ÄITIPUOLI. 
Minä vapautan sinut . . . 

OPETTAJA. 

(Katsahtaa hämmästyen äitipuoleen.) 

PAAVALI. 

(Pysähtyy äkkiä.) Se on totta! — Olinhan 
aivan unohtaa. 

OPETTAJA. 

No, mikä nyt? 

PAAVALI. 

Niin, nähkääs — talossamme on omituinen 
sairas. (Osoittaa äitipuoleen, hiljennetyin äänin.) 
Emme koskaan uskalla jättää häntä yksikseen, ja 
vaimoni ei ole nyt kotona. Me voimme liikkua 
ulkona vain vuorotellen. 

OPETTAJA. 

(Osoittaa kysyvästi päähänsä.) 

PAAVALI. 

Niin — kuinka sanoisin — arvatenkin mieli- 
puoli, raukka. Hän näkee näkyjä, kuulee viulun- 
soittoa . . . huutaa kauhusta . . . Yksin jäätyään 
hän ehkä voisi sytyttää kaikki tuleen. 

OPETTAJA. 
Sytyttää tuleen? Omituista. 

ÄITIPUOLI. 
Kun hän on ensin suljettu. 

OPETTAJA. 
Huu — . No niin, näkemiin! 

PAAVALI. 
Näkemiin, näkemiin! 



OPETTAJA. 

(Menee.) 

PAAVALI. 

(Itsekseen.) Oh, jospa olisit tiennyt! Yksi 
sana vielä — ja ehkä kaikki olisi ollut ratkaistu . . 

PALVELUSTYTTÖ. 
Täällä olisi ne kerjäläiset. 

PAAVALI. 

Taas »ne kerjäläiset»! Johan olen sen kuullut! 



PALVELUSTYTTÖ. 
Niiltä on kaikki palanut . . . 

PAAVALI. 
Sinäpä nyt kiusaat minua! 



PALVELUSTYTTÖ. 

(Menee.) 

ÄITIPUOLI. 
(Höpisee itsekseen kuiskaten, yhä kiihtyväm- 
min .) 

PAAVALI. 

( Istuu kirjoituspöytänsä ääreen, alkaa kirjoit- 
taa, panee kynän pois, kääntyy puhumaan äiti- 
puolelle.) Tiedän, mitä tahdot sanoa: Kirjoittaa 
kerjäläisistä, yhdenvertaisuudesta, mutta kerjä- 
läisiä ajaa keittiöstäänkin. Ei, Paavali, tämä 
menee jo liian pitkälle! Ajaa luotansa niitä ai- 
noita, niitä ainoita, joita pitäisi palvella. — Ei, 
Paavali! Ei, Paavali! (Soittaa pöytäkelloa.) 
Paadun paatumistani! 

PALVELUSTYTTÖ. 

(Tulee.) 

PAAVALI. 

Mitä sanoitkaan minulle niistä kerjäläisistä? 

PALVELUSTYTTÖ. 
Että niiltä on kaikki palanut, vaatteetkin — - 
rääsyt vain on jäljellä — poika kahdeksanikäinen, 
tyttö kuuden . . . 

PAAVALI. 
Käske tänne, tänne sisälle. 

PALVELUSTYTTÖ. 
Jos vain enää saavutan. — (Juoksee ulos.) 

PAAVALI. 

»Poika kahdeksanikäinen, tyttö kuuden» . . . 
(Äitipuolelle.) Olet oikeassa, rakas. Ne olivat 
minun lapseni. Olivat keittiössä, ja minä en 
käskenyt heitä edes sisälle, omia, armaita lap- 
siani. Olivat avojaloin, ryysyissä, ja minä en 
antanut heille vaatteita! (Menee vaatekaapille , 
avaa laatikot , yhä samassa haltioituneessa mielen- 
tilassa ottaa esille lastensa vaatteita, ensin tytön, 
painaa syliinsä; ottaa esille lasten kengät, jotka 
ovat vähän kuluneet.) Ah, mitkä muistot! Ja 
tuossa vielä pikku reikäkin. — Jos Elsa vain 
ymmärtäisi, niinkuin minä, niin hänkin varmaan 
varmaan antaisi. (Suutelee intohimoisesti mo- 
neen kertaan kenkiä ja vaatteita.) Hän on ym- 
märtävä sitten, sitten! 



( H4 ) 

ÄITIPUOLI. 
Tuhaksi! . . . Tuhaksi! . . . 

PALVELUSTYTTÖ. 
En saavuttanut enää, mutta minä tiedän, missä 
he asuvat, jos niin että . . . 

PAAVALI. 

(Antaa vaatteet tytölle.) Vie heille nämä, ja 
nämä, ja vielä nämä . . . 

PALVELUSTYTTÖ. 

( Käärii vaatteet paperiin.) 

ÄITIPUOLI. 

Minä erotan minä erotan 

PAAVALI. 

(Ottaa käsiinsä sinisen kirjekuoren, vaipuu 
ajatuksiinsa, riuhtaisekse irti, vaipuu uudel- 
leen.) Ja samalla kertaa tapahtukoon kaikki, 
kaikki! Mikä tulee, se ei ole minun asiani! 

(Ovikello.) 



PALVELUSTYTTÖ. 

( Hätkähtäen.) Rouva! 

PAAVALI. 

(Päättävästi, hitaasti , rauhallisesti.) Odota. 
Se on rouva. Oven aukaisen minä itse. Mutta 
sinä viet samalla tämän näin ( sinisen kirjekuo- 
ren ) Rantakadulle 20 , anna opettaj alle , sano , että 
se on »tuntemattomalta» — lastentarhaa varten. 
Niin, niin, »tuntemattomalta». 

PALVELUSTYTTÖ. 

Mitenkä? 

PAAVALI. 

— että se on tuntemattomalta antajalta lasten- 
tarhaa varten. Toistapas. 

PALVELUSTYTTÖ. 
Tuntemattomalta . . . lastentarhaa varten . . . 

PAAVALI. 

No, no, kyllä sinä osaat, mutta varohan: siinä 
on paljon arvopapereita. 

PALVELUSTYTTÖ. 

(Ottaen mukaan paperiin käärimänsä vaatteet 
ja sinisen kirjekuoren mennessään toistaa.) Tun- 
temattomalta lastentarhaa varten — (Poistuu 
vasemmalta.) 

(Ovikello soi vihaisesti.) 

PAAVALI. 

Niin on siis ratkaisun hetki tullut. (Menee 
oikealle aukaisemaan ovea.) 

ELSA. 

(Eteisessä.) No, miksi ei palvelija? 
PAAVALI. 

Lähetin asialle. (Tulee eteisestä, menee va- 
semmalle etualalle asti.) 

ELSA. 

Mitä asiaa sinulla oli? (Tarkasteltuaan it- 
seään kuvastimessa tulee samoin eteisestä, alkaen 
riisua tukkaan takertunutta hattuansa, jonka 
vuoksi menee jälleen eteisen kuvastimen eteen.) 

PAAVALI. 

(Kääntyen Elsaan päin.) Kuinka sinä olet 
kaunis ulkoa tultuasi! Kun sinulla on tuolla 
lailla punaiset posket . . . (Avaa sylinsä.) Elsa! 
Pitkästä ? pitkästä aikaa! Tule! 

ELSA. 

(Nauraen.) Niinkö arvelet? 

PAAVALI. 

Tule, minä otan sinut syliini, tule, minä vien 
sinut halki maailman! En vie viitoitettuja teitä, 
en laivareittejä, en rautateiden määrättyjä linjoja 
myöten. Vien vapaaseen maailmaan, jossa jo- 
kainen hetki on kynnys salaperäiseen, suureen 
tulevaisuuteen . . 

ELSA. 

Tämähän kuuluu joltakin. Teet minut aika 
uteliaaksi. 

PAAVALI. 
Älä katso oikeaan, ei vesampaan, vaan tule! 

ELSA. 

No, no, kunhan saan hattuni hyllylle . . . 
PAAVALI. 

Tule joutuin, tule, minä kuiskaan sinun kor- 
vaasi jotakin, annan kuormallisen atsaleoja kaik- 
kein ihanimpia . . . ! 

ELSA. 

(Sormeansa heristäen.) Paavali, Paavali, mitä 
sinä teet, saat sydämeni sykkimään niin hurjasti! 
— (Ojentaa kätensä aikoen juosta Paavalin sy- 

Uin.) No, ota vastaan! (Huomaa avatut laati- 
kot.) Ai, mitäs tämä on? (Tarkastaa nopeasti 
laatikot.) Paavali ? 

PAAVALI. 

(Antaa käsiensä raskaasti pudota.) Annoin 
lapsi vainajiemme vaatteita . . . 

ELSA. 

Mi-mitä? 

PAAVALI. 

Annoin vaatteet, joita emme enää tarvitse, 
koska meillä ei lapsia enää ole . . . 

ELSA. 

Kenelle annoit?! 

PAAVALI. 

Kerjäläisille . . . 

ELSA. 

Vai niin. 



PAAVALI. 
. joilta oli kaikki palanut — vaatteetkin. 

Sinä annoit pois? — Enkö minä ollut siinä 
asiassa mitään? 

PAAVALI. 
Elsa, en voinut muuta. 

ELSA. 

Minun kalliit muistoni, minun omien pienois- 
teni jokapäiväiset vaatteet — likaisten katu- 
lasten yllä! Paavali! Anna minulle ne takaisin, 
minä tunnen, että tällä tapauksella voi olla rat- 
kaiseva merkitys väleissämme. Anna takaisin, 
ennenkuin on myöhäistä . . . 

PAAVALI. 

(Rauhallisesti.) Olen tehnyt ainoastaan sen, 
minkä sinä itse olisit tehnyt, jos olisit ymmärtä- 
nyt saman kuin minä . . . Elsa, kahdeksanikäinen 
poika, kuudenikäinen tyttö . . . Heiltä on kaikki 
palanut! 

ELSA. 

Anna takaisin! Anna takaisin! 

PAAVALI. 
No niin, olen tehnyt vielä muuta. 

ELSA. 
Olet tehnyt vielä muuta? 

PAAVALI. 

Olin koonnut rahaa — . Sinä olet sitä ehkä 
aavistanutkin; nyt olen antanut kaikki säästöni . . 

ELSA. 

Olet antanut . . . ? 

PAAVALI. 
Opettajalle lastentarhan hyväksi. 

ELSA. 

Sinä olet järkesi kadottanut! 

PAAVALI. 

En tiedä. Tiedän vain, etten voinut muuta. 
(Tunteelltsestt.) Voi, Elsa, koeta ymmärtää: 
koko elämäni oli äsken kuin vaa'alla. Yhdessä 
hetkessä nousi kaikki vuorena eteeni, huutaen 
minulle: jos nyt petät itsesi, Paavali, petät ai- 
niaaksi! En voinut ... — koeta ymmärtää — 
en voinut, en voinut muuta! Niin, Elsa, tekisin 
vieläkin saman, jos se uudelleen eteeni tulisi. 

ÄITIPUOLI. 
Hah! Odota . . . Kohta, kohta! 

ELSA. 

Rahat olivat sinun. Siihen sinulla oli laillinen 
oikeus! 

PAAVALI. 

Oh, Elsa . . . 

ELSA. 

Mutta anna takaisin ainakin se, mikä oli mi- 
nun! Anna takaisin minun muistoni omista lap- 
sistani! (Purskahtaa itkuun.) Kuuletko? Anna 
takaisin — anna takaisin . . . 

KERJÄLÄISVAIMO. 

(Kahden lapsensa kanssa näyttäytyy vasem- 
malta.) 

PAAVALI. 

Mikä nyt? (Kerjäläisille.) Tekö? Tulkaa 
vain, tulkaa vain . . . 



KERJÄLÄISET. 
( Tulevat sisälle. Lasten yllä on Paavalin anta- 
mat vaatteet.) 

PAAVALI. 

( Elsalle.) Elsa, he ovat tulleet vaatteista kiit- 
tämään. 

ELSA. 

(Vaikenee uhmaavasti.) 

PAAVALI. 

Elsa, ajattele, että nuo olisivat sinun lapsesi: 
käskisimmekö heidän pukeutua jälleen ryysyihin ? 

ELSA. 

Niin ratkaiskoon siis tämä hetki meidän kohta- 
lomme. Jompikumpi, Paavali! Kerjäläiset tai 
minä. Valitse välillämme! 

PAAVALI. 
( Tuskaisesti.) Ah! 

KERJÄLÄISET. 
(Tunkeutuvat Paavalin ympärille häntä kiit- 
tääkseen.) 

PAAVALI. 

Ei -ei, eivät vaatteet olleet minun . . . (Osoittaa 
kädellään Elsaan päin) älkää minua kiittä- 
kö .. . 

KERJÄLÄISET. 
(Suuntautuvat Elsaa kohden.) 

ELSA. 

(Työntää lapset luotaan; menee huonee- 
seensa oikealle.) 

PAAVALI. 

Ei-ei, älkää minua . . . ! Tulkaa toisten, nyt 
hän ei voi teitä vastaanottaa . . . mutta toisten . . . 
hän on puristava lapset rintaansa vasten . . . hän 
on suuteleva teitä . . . Mutta nyt . . . menkää . . . 
menkää . . . menkää . .! (Kääntyy poispäin.) 

KERJÄLÄISET. 
( Menevät kumarrellen ja niiaillen.) 

PAAVALI. 

(Heittäytyy äitipuolen jalkoihin.) Et ole 
minun äitini, sillä jos olisit, niin tietäisit neuvoa 
minulle pääsyn tästä tukalasta tilastani! 

ÄITIPUOLI. 

(Ottaa Paavalin pään käsiensä väliin ja koet- 
taa painaa rintaansa vasten.) 

PAAVALI. 

Ei, sinä et ole minun äitini, kuuletko, sinä et 
ole, sillä sinä rakastat minua, mutta vihaat ( osoit- 
taa oikealle) häntä! Kaikki te vihaatte häntä ja 
minä en huoli teidän rakkaudestanne, en huoli! 
— (Heltyen antautuu äitipuolen syliin.) Voi 
minua! 

(Katsovat toisiansa silmiin.) 

PAAVALI. 

Niin, minä tiedän, mitä sinä tahdot sanoa mi- 
nulle. Sinäkin sanot niinkuin kaikki muut: 
Paavali, jätä hänet, irroitu kahleistasi. Ah, sinä 
iloitset siitä, mikä tapahtui välillämme, näen sen 
silmistäsi, sinä iloitset; sillä sinä ajattelet: nyt 
lähtee Paavali kotoa ja menee taas vapauteen. 
Te ette ymmärrä mitään, ette mitään, ette mi- 
tään. Tylsänä katsoo silmäsi minuun! Etkö 
äsken itse nähnyt: kun koetin irroittua, niinkuin 
te kaikki tahdotte, heräsi viha hänessä, ja nyt olen 
kauempana tarkoituksestani kuin koskaan ennen. 
Etkö kuullut hänen hirveitä sanojansa: »valitse 
välillämme!» Se oli vihaa, siis olen minä mene- 
tellyt väärin! Hänen olivat rakkaat muistonsa, 
lasten vaatteet olivat hänen — etkö muista, kuinka 
hänen ahkerat kätensä niitä pitkinä talvi-iltoina 

kutoivat ja ompelivat — tuossa, juuri tuossa, 
lampun vihreässä valossa, etkö muista? Minä 
olen häneltä hänen omansa ryöstänyt. Mitä? 
Mitä? (Lukien vastausta äitipuolen silmistä.) 
Sanot, irroitu kokonaan. — Paljon sinä vaadit, 
mutta et ymmärrä mitään. Kauhea olet sinä! 

ÄITIPUOLI. 
Vapautan . . . kohta vapautan . . . ! ( Rusahtaa 
kokoon suuren mielenjännityksen jälkeen.) 

PAAVALI. 

Ahaa, saitpa vihdoin sanat suustasi! Ja väsyit 
niistä niin, että nukuit. (Kavahtaa ylös, rin- 
taansa lyöden.) Ei! sanon minä. En milloin- 
kaan! Itse asetan minä elämäni tarkoituksen, ja 
hänen parhaansa on se tarkoitus! Mutta sinä 
tahdot tehdä sen tyhjäksi! Sinä vihaat häntä, ja 
kuitenkin tahdot olla minun omatuntoni! Nou- 
sen kapinaan sinua vastaan, kuuletko, kapinaan 
nousen minä sinua vastaan, olitpa ken tahansa! 
Kapinaan! Kapinaan! Minä tuon vaatteet takai- 
sin, ne rakkaat — ainoan muiston hänen lastensa 
kosketuksesta — minä tuon takaisin! Ja hänen 
rahansa minä tuon takaisin, sillä ne olivat häntä 
varten kootut, ne olivat hänen, hänen ne olivat > 

hänen, hänen! Tuon takaisin, kuulitko?! Tuon 
takaisin! (Raivoon asti kiihoittuneena syöksee 
ulos oikeanpuoleisen takaoven kautta.) 

ÄITIPUOLI. 
(Sävähtää jonkin ajan kuluttua horroksistaan 
ja huomaa, että Paavali on poissa. Heittäen 
neuleensa luotaan hän äkkiä kumartuu tuolissaan 
eteenpäin, kallistellen korvaansa milloin mitäkin 
suuntaa kohti, kuullakseen, onko ihmisiä missään 
muualla kuin Elsan puolella. Hän auttautuu 
seisaalleen, tuolista pidellen, hiipii oikealle etei- 
seen, asettaa korvansa Elsan huoneen ovea vasten, 
jonka hiljaa lukitsee, ja juoksee sitten hoippuen 
ulos vasemmalle (keittiöön) tuoden sieltä palavan 
kekäleen, jonka viskaa eteiseen, paiskaten sen- 
j aikeen eteisen sisäoven kiinni. Nyt hän, kuun- 
neltuaan vielä joka suunnalle, kiireesti tukkii 
ikkunat uutimilla. Huone käy puolipimeäksi. 
Hän juoksee keittiöön yhä uusia kekäleitä hake- 
maan, joita viskelee näkymättömiin nurkkiin ja 
alkooviin.) 

(Seuraavan tulipalon kuvaus näyttämöllä ei 
saa tavoitella reaalisuutta. Niinpä ei saa kuulua 
mitään räiskettä tai muuta pauhua eikä mitään 
liekkejä näkyä. Tulipalon tuntu on saatava ai- 

kaan vain siten, että i ) heti kun äitipuoli on peit- 
tänyt ikkunat ja huone pimennyt, siinä syntyy 
punainen valaistus, joka hetki hetkeltä kasvaa, 
kunnes lopussa saavuttaa mahdollisimman väki- 
peräisen, paikotellen seinien läpikin loistavan 
hehkun, ja että 2 ) kohta kun mielipuoli on heittä- 
nyt ensimmäisen kekäleen, matalat jouhisoittimet 
alkavat hiljaisen, nopeasti ja levottomasti vapaja- 
van, tulen syttymistä ja levenemistä kuvaavan 
sohinan, joka kasvamistaan kasvaa yhf aikaa 
valaistuksen kasvamisen kanssa, korkeiden viu- 
lujen vähitellen yhtyessä mataliin.) 

ELSA. 

( Epätoivoisesti kiljahdellen kolkuttaa ovea huo- 
neensa sisäpuolelta.) Avatkaa! Minä tukehdun! 
Avatkaa! Avatkaa! 

ÄITIPUOLI. 

(Nauraa kolkon hurjasti ja noutaa vain uuden 
kekäleen, viskatakseen eteiseen.) 

( Elsan huudot vähitellen hiljenevät ja vaikene- 
vat.) 

PAAVALIN ÄÄNI. 
(Kaukaa vasemman ulko-oven takaa.) Elsa! 
Elsa! Avaa ovi! Avatkaa ovi! 

ELSA. 

( Elsa ei vastaa.) 

ÄITIPUOLI. 

(Tyrmistyy kuullessaan Paavalin äänen.) 
Pois Paavali, pois! Pois! Pois! (Kauhuissaan 
hän juoksee vasemmanpuoleiselle ovelle, jonka 
koettaa sulkea työntämällä huonekaluja eteen. 
Sen tehtyään hän jälleen suuntautuu oikealle, 
tuskin enää jaksaen liikkua, lisätäkseen tulen 
valtaa eteisessä.) 

(Paavali jyskyttää nyt vasemman sisä- 
oven takana. Kun ovi jo on murtumassa, kaatuu 
äitipuoli kekäle kädessä, kauhusta rääkäh- 
täen, keskelle huonetta.) 

PAAVALI. 

(Syöksyy sisälle, juoksee oikealle äitipuolen 
ruumiin ylitse, murtautuu Elsan huoneeseen ja 
kantaa hänet eteisen kautta ulos. Hetken kuluttua 
hän juoksee jälleen sisälle.) Missä olet, äiti? 
Hohoi! Hohoi! (Hän löytää äitipuolen, laahaa 
hänet vasemmanpuoleiselle ovelle asti, mutta ei 
voi enää päästä ulos. Hän koettaa päästä oi- 
kealta, mutta perääntyy jälleen kuumuuden pa- 

kattamana, ja sortuu maahan.) Voi äiti, äiti, 
sinäkö minulle tämän teit? Eikö ollut kuolemaa? 
Eikö ollut kuolemaa! 

(Näyttämö pimenee nyt nopeasti, kunnes syn- 
tyy täysi pimeys.) 

(Viulujen soitto muuttaa luonteensa. Ikään- 
kuin vastaukseksi Paavalin epätoivoiseen kysy- 
mykseen kuuluu kuin lohduttavan tuutulaulun 
sävel. Soitto käy seuraavan vaihdoksen kuluessa 
yhä lohdullisemman luontoiseksi, jopa saa vih- 
doin auringonpaisteisen, iloisesti leikkivän sävyn, 
vaikka se samalla hiljenemistään hiljeneekin ) . 

(Samanaikaisesti näyttämö hetki hetkeltä yhä 
kirkastuu. Etualan muodostaa perustuksiaan 
myöten palaneen rakennuksen sammuneet tuhka- 
läjät. Taka-alana aukeaa rauhallisessa aamu- 
valaistuksessa heloittava pikkukaupungin tori, 
jonka ylitse näkyy kaukaisia, matalia, värikkäitä 
puurakennuksia ynnä valkea pieni kirkko torni- 
neen. Tuhkaläjien takana on Elsa polvillaan, 
liikkumattomana ja kuin kivettyneenä suruunsa, 
pää kumarruksissa. Hänen vierellään oikealla 
seisoo Opettaja, Paavalin sininen arvo- 

paperikotelo kädessään. Vasemmalla, perem- 
pänä Vaimo lapsineen, joilla on yllään Elsan 
lasten vaatteet.) 

OPETTAJA. 
(Laskee varovan arasti kätensä Elsan pää- 
laelle, ikäänkuin kehoittaen jo nousemaan.) 

ELSA. 

(Kääntyy ihmetellen päin Opettajaa, ottaa 
molemmin käsin hänen kädestään, jota vastaan 
painaa itkien päänsä, nousematta kuitenkaan 
polviltaan.) 

VAIMO. 

(Lykkien lapsia edellään lähestyy Opettajan 
viittauksesta Elsaa, jääden tämän vasemmalle 
puolelle.) 

ELSA. 

(Kääntyy hitaasti heihin päin, tunnustelee 
lapsukaisten vaatteita, syleilee heitä vuorotellen 
ja nostaa vihdoin päänsä vaimon puoleen.) 

VAIMO. 

(On ojentanut molemmat kätensä auttaakseen 
Elsaa nousemaan. Kun Elsa katsahtaa vaimoon, 
nyykäyttelee tämä lohduttavasti päätään hänelle.) 

ELSA. 

(Muistaen Paavalin kertomuksen tarttuu vai- 
mon käsiin y nousee ja kietoo molemmat kätensä 
vaimon kaulaan.) 



ARVID JÄRNEFELT 

T I T U S 

5-NÄYTÖKSINEN NÄYTELMÄ 



PORVOO 
WERNER SÖDERSTRÖM OSAKEYHTIÖ 



ikki oikeudet pidätetään. Esittämis- ja kääntämis- 
inpä on pyydettävä Suomen Näytelmäkirjailijaliiton toi- 
mistolta, os. Helsinki. 

Copyrighted in U. S. A. 1927 by The Dramatists* 
League of Finland. 



WERNER SÖDERSTRÖM OSAKEYHTIÖN 
KIRJAPAINOSSA PORVOOSSA 1 92J 



Henkilöt. 



TITUS FLAVIUS, Jerusalemin hävittäjä. 
VESPASIANUS, hänen isänsä. 
DOMITIANUS, Vespasianuksen toinen poika. 
DOMITIA, Domitianuksen puoliso. 
BERENIKE, juutalainen ruhtinatar. 
LYSIMAKOS, kreikkalainen lääkäriorja. 
CEREALIS, Vespasianuksen sotatoveri. 
CASSIUS' veljekset. 
AULUS CAECINA. 
PREFEKTI (praefectus urbi). 
FILOSOFI. 
RUNOILIJA. 
CALLIAS, henkilääkäri. 
I— VIII SENTTURIOTA. 
VANKEJA JERUSALEMISTA. 
VANGITTUJA KRISTITTYJÄ. 

Senaattoreja, pretoriaaneja, patriiseja, yleisöä, 
kansaa, orjia, tanssijattaria, soittajia, sotilaita, 
liktoreja. 



Ensimmäinen näytös: leirissä Jerusalemin 
edustalla. Toinen: keisarillisessa huvilassa, 
päivänmatkan päässä Roomasta. Kolmas: Roo- 
man keisaripalatsissa. Neljäs: Kolosseumissa. 
Viides: samassa paikassa kuin toinen. 



ENSIMMÄINEN NÄYTÖS. 



Roomalaisten piiritysjoukkojen esikuntateltta 
Jerusalemin lähistöllä. Teltan vaateseinämiä 
peittävät legionain kenttämerkit (insignia) ja 
aseet, joista osa sikin sokin siellä täällä. Kovaksi 
polkeutunut maaperä on permantona. Teltan 
vasemmalla (katsojasta käsin) peräseinällä riip- 
puu suuri metallilevy joukkojen hälyytystä varten. 
Oikealla perällä valtava puunkanto, jota käyte- 
tään matalana pöytänä ja jonka koukerot juuret 
ovat näkyvissä. Vaateovet vasemmalla ja oi- 
kealla, mutta ei peräseinässä, jonka keskus on 
ripusteista vapaa ja voidaan tarvittaessa irroittaa 
telttapaaluista vasemmalta oikealle. V e s p a- 
s ianu s istuu kannon ääressä, tarkastellen sii- 
hen levitettyä piirityskarttaa. Kartan nappulat 
ilmaisevat joukkojen asemia piiritetyn kaupungin 
ympärillä. Päivystävä s e ntt ur i o- 
lähetti seisoo perällä. 

Teltan ulkopuolelta kuuluu toimivien muurin- 
murtimien kaukaista, tasaista jyskettä. 

VESPASIANUS. 

(Siirreltyään joitakuita nappuloita ja siten 
saatettuaan piirityskehän entistäkin täydelli- 
semmäksi, tyytyväisenä.) 

Kas noin! Noin! Kuoleman vyönä me jo ku- 
ristamme Jerusalemia! Otan sen käsiini ehjänä 
ja elävänä . . . (Hän naurahtelee) . . . kullat, ho- 
peat, temppelien aarteet, tytöt, pojat — vien 
kaikki Roomaan. Siis varovasti. (Hän heristää 
sormeansa ikäänkuin ulkona sotiville.) . . . Rik- 
komatta mitään! 

( Perääntymistoitotus.) 

Seisahdus? Kenen käskystä?! (Jälleen hy- 
myillen.) Titus poikani sen on käskenyt, unek- 
sija, armahtaja. Olkoon. Olihan tuo oikeastaan 
minunkin tahtoni. 

(Melu taukoaa.) 

(Lähetille.) Mikä hetki on? 

LÄHETTI (SENTTURIO). 
(Katsahtaa ulos telttavaatetta syrjäyttämällä.) 
Kohta puoliyö, herra. Kuu nousee. Jerusale- 
min tulet sammuvat. 

VESPASIANUS. 

(Haukotellen.) »Jerusalemin tulet sammuvat» 
. . . Minäkin menen levolle. (Hän venyttelee 
ähkien jäseniänsä.) Maata . . . maata . . . 

(Kapinallista melua, ensin kaukaa, sitten yhä 
äänekkäämpää ja lähenevää.) 

VESPASIANUS. 
(Hihittää itseksensä.) 

CEREALIS. 
(Syöksyy telttaan sentturioiden seuraamana 
oikealta, hengästyneenä ja kiihoittuneena.) Poi- 
kasi on antanut peräytymiskäskyn! 

VESPASIANUS. 
Vai on. Minä hyväksyn. 

CEREALIS. 
(Toisten sentturioiden seistessä tyrmistyneinä 
hänen takanaan.) Olivatko nuo kuulun sota- 
päällikkömme Vespasianuksen sanoja? 



VESPASIANUS. 

Olivat. 

CEREALIS. 
Rooman aseiden häpeäksi olemme jo kaksi 
vuotta turhaan tätä kaupunkia piirittäneet. 

I SENTTURIO. 

Jos nyt annamme juutalaisten hengähtää . . . 

II SENTTURIO. 

Oi jalo päällikkömme, älä salli muurinmurti- 
mien pysähtyä! Nouse, tee jo loppu ikuisesta 
vitkailusta! 

III SENTTURIO. 

Kuule nuoriakin! Yöllä on vilpoinen peuroa! 
(Mennen hälyytyskvyn luo ja vetäen miekan 
huotrasta.) Lyönkö rynnäkköön? Lyönkö? 



MUUT SENTTURIOT. 
Rynnäkköön ! Rynnäkköön ! 
(He vaikenevat äkkiä, kun Vespasianuksen 
vastaus viipyy.) 

VESPASIANUS. 
( Pudistaa hitaasti päätänsä.) 

CEREALIS. 
Enpä enää tunne sinua entiseksi, vanha sota- 
veikko. Huhuillaan, ettet sinä, vaan joku toinen 
tässä johtaa sodan menoa . . . 

VESPASIANUS. 
Puhu, puhu, sinun on sananvuoro. 

CEREALIS. 
Kauniin ruhtinattaren tähden sanotaan Tituk- 
sen Jerusalemia armahtavan. On muka Jeru- 
salem tämän sulottaren kotikaupunki. 

VESPASIANUS. 
Ystävämme ruhtinatar Berenike ei ole ainoas- 
taan kaunis, vaan on myös rikas — oo! Hän on 
pohjattoman rikas! 

CEREALIS. 
Varoitan Berenikestä. Tosin luo hän kunin- 
kaita kuin leikillänsä, mutta kuin leikillänsä hän 
myös niitä myrkyttää. Vähän Aasian hoveista 
ei yksikään ole hänen jälkiänsä vaille jäänyt. 
Siveetön avionrikkoja, sukurutsaaja, velho, jonka 
mustiin silmiin ken kerrankin vain katsahtaa, on 
avuton kuin hyttynen hämähäkin verkossa. Titus 

on haaveilija. Olkoon. Mutta älä anna legio- 
niemme sotkeutua tähän häpeään. 

VESPASIANUS. 
Tituksen haaveiluista olkoon jokaisella valta 
ajatella mitä tahtoo. Haaveilija on narri. Olkoon 
niin. Mutta jos haaveilijaa raha ja legioonat 
tukevat, on hän maailman valtias. Haaveilijoita 
he ovat kaikki olleet. ( Hän nousee istuviltaan.) 
Mitä taas siihen tulee, että annan rakkauteni 
Titukseen vaikuttaa sotasuunnitelmaani, niin on 
moitteenne ainoastaan siinä tapauksessa oikeu- 
tettu, että todistatte vitkastelusuunnitelmani hei- 
koksi. (Osoittaen kartalta legioonain sijoitusta.) 
Katsokaahan. Kuoleman vyönä kuristavat legioo- 
naimme joukot Jerusalemia; muona varain kulje- 
tus on sinne mahdoton, siellä jo rutto riehuu, 
nälkätaudit raivoo, ihmiset sokaistuvat, vaimot 
tuskissaan jo tappavat rintalapsiansa, omia sikiöi- 
tään syövät. Ei voi kestää kauan ennenkuin 
kaupunki antautuu. Vitkastelulla on siis suuret 
etunsa. Ajatelkaapa vain niitä aarteita, jotka 
menisivät käsistämme, jos hävittäisimme Jeru- 
salemin. Ei, ei. — Hyvää yötä. — Mutta — jos 
nuoret toverini pitävät liian nolona mennä maata 
ilman virvoitusta, kas tässä avain omaan viini- 

kellariini. Maistelkaapa! Hauskaa yötä! (Menee 
haukotellen vasemmalle .) 

II SENTTURIO. 

(joka on ilmasta tavoittanut käsiinsä Vespasia- 
nuksen heittämän avaimen.) Totta totisesti, tuo 
ei ollut tyhmää puhetta! Pojat! 

NUOREMMAT SENTTURIOT. 
(Marssivat meluten oikealle, kantaen avainta 
kuin lippua edessään.) 

CEREALIS. 
(Kääntyneenä vasemmalle.) Voi, vanha Ves- 
pasianus veikko, kansakuntia olet pannut eteesi 
polvistumaan, nyt tottelet kuin heikko mummo 
omaa poikaasi, haaveilijaa, unissakävijää! 

III SENTTURIO. 
Asemamme näyttää vähitellen selviävän . . . 

IV SENTTURIO. 
Niin, Titus on legioonain tiellä. 

III SENTTURIO. 
Siis on hän tavalla tai toisella . . . 

CEREALIS. 
Tieltä raivattava. 

(Huomattuaan Tituksen he äkkiä kiiruhtavat 
oikealle.) 

TITUS. 

(Vasemmalta Lysimakon seurassa.) No, 
vanha opettajani, sinä olet valkoista Jerusalemia 
itkenyt. Nyt iloitse! Muurinmurtimeni ovat 
vaienneet ikipäiviksi. Sydämeni itkee päivän 
veritöitä. Tahdon pestä käteni. Ah Lysimakos! 
Kun kerran tulen imperaattoriksi, tahdon koko 
maailmalle näyttää, että armo voi sentään enem- 
män kuin väkivalta. 

LYSIMAKOS. 
Iloitsen, herra; iloitsen sinun puolestasi ja 
iloitsen myös maailman puolesta, koska Neeron 
ja muiden veripetojen jälkeen jälleen laupeus ja 
armo astuu valtaistuimelle. 

TITUS. 

Kasvoin lapsena Neeron hovissa. Isoäiti, 
Vespasia Polla, otti minut kerran mukaansa kilpa- 
ajoihin. Caesar viipyy . . . Odottelemme Caesa- 
rin aitiossa, ja minä, paremmin yleisöä nähdäk- 
seni, isoäidin kädestä pidellen, tulen kaiteelle. 

Katson ja kuulen liikkeen kahinata, kun kaikki 
hymyhuulin toisillensa supattaen osoittavat mei- 
hin päin. »Isoäiti» — sanon minä — »miksi he 
hiljaa, hiljaa paukuttavat käsiänsä?» — »Ettei 
kateellinen Neero kuulisi», vastaa isoäiti — »sillä 
sinulle he käsiänsä paukuttavat, tulevaksi Roo- 
man imperaattoriksi tervehtien.» Siitä saakka on 
mieleni sytyksissä ollut. Siitä saakka on Rooma 
minulle kuin kirkas metallinpinta, johon tahdon 
kuvastua. 

LYSIMAKOS. 
Sekin pinta kerran tummenee, herra. 

TITUS. 

Teille kuolevaisille — niin, mutta Caesarille 
avaa kuolema vielä kirkkaamman elämän, sillä 
kuoltuansa astuu caesar jumalien joukkoon. Mitä 
sanot sinä kreikkalainen tästä minun roomalai- 
sesta uskostani? 

LYSIMAKOS. 
Vaikea on ajatella, herra, että jumalat kuole- 
mattomuudella palkitsisivat esimerkiksi — äidin- 
murhaajaa. 

TITUS. 

(Naurahtaen.) Tarkoitat Neeroa? — Ole huo- 
letta Lysimakos, Titus ei ole Neero. Maailman 

kuuluisin ennustaja on unelmani vahvistanut. 
Kävin Kyprossa, Pathon temppelissä. Uhrasin 
kalliit uhrit jumalille. Ja kun seisoin alttarin 
ääressä ja savu suorana patsaana nousi tyyntä 
taivasta kohden, katsoi ylipappi Sostratos sen 
mustia kierteitä ja puhui minulle ja ennusti tule- 
vaisuuteni juoksun: »Sinusta tulee suuri hallit- 
sija», sanoi hän; »sinä olet täyttävä maailman 
hyvillä töillä; ei ole niin rakastettua ollut kuin sinä 
olet oleva — ja jotka sinun jumalaiset kasvosi 
nähdä saavat, rupeavat vapaaehtoisesti sinun 
orjiksesi, ja maat, joihin sinun jalkasi koskee, 
ahtautuvat itsestänsä sinun alamaisiksesi. Itä 
ja Länsi ovat sinua herranansa ylistävät ja 
Rooma on sinun nimeäsi jumaloiva!» — Lysi- 
makos, tämä sotani Jiidean kansaa vastaan anta- 
koon kuvan siitä, mitä olen maailman hallitsijana 
oleva. 

LYSIMAKOS. 
(On vetänyt teltan liepeen vasemmalta oikealle, 
joten leiritelttain ääriviivat kuutamon valaise- 
mina tulevat näkyviin ja himmeten edempänä 
katoavat rinteen taa, jonka ylitse Jerusalem vain 
himmein piirtein näkyy taivaanrantaa vasten.) 

titus. 

Oi, mikä ihana yö! 

LYSIMAKOS. 
Herra! Mikä ihmeellinen yhteensattuma! 

Trrus. 

Mikä niin? 

LYSIMAKOS. 
Juuri tällä paikalla, missä nyt nuoruutesi 
loistossa ja kukoistuksessa maailman herruu- 
desta uneksit, tuolla noin — ei, katsohan enem- 
män vasemmalle, tuolla kivikkomäellä noin 
neljäkymmentä vuotta sitten surmattiin suuri 
juutalainen profeetta. Hänkin tahtoi tehdä 
maailman onnelliseksi, mutta sai palkaksensa 
ristiinnaulitsemisen . 

Trrus. 

Ken oli hän? 

LYSIMAKOS. 
(Kiinnittää teltanliepeen jälleen paaluun.) 
Köyhä puusepänpoika vain, mutta suuri pro- 
feetta. 

TITUS. 

(Naurahtaen.) Hänellä ei ollut valtaa, mutta 
minulla on valta oleva maailman yli. Niinkuin 
sanoin, tahdon armahtaa Jerusalemin. 

LYSIMAKOS. 
Oh, ettei mikään sinua enää saisi horjumaan! 

TITUS. 

Ja jo tänä yönä odotin juutalaisia lähettiläitä 
Jerusalemista, joille olisin armahduksen ehdot 
ilmoittanut. Mutta eipä heitä kuulu. On jo 
myöhäinen. 

(Ulkoa kuuluu valvojain meteliä.) 

Vaietkaa, vaietkaa! Antakaa leirin levätä. 
Nouseva kuu tahtoo rauhaa taivaankaaren kul- 
keakseen. Niin tahtoo sydämenikin. Tule, Lysi- 
makos. (Titus ja Ly simako s poistuvat vasem- 
malle.) 

NUOREMMAT SENTTURIOT. 
(Oikealta maljoineen, viinitynnyri mukana , 
josta he aika ajoin täyttävät maljansa, nousu- 
humalassa, vallattomuuksiin valmiina.) 

II SENTTURIO. 

( Ensimmäisenä sisään tultuaan, ulospäin 
kääntyneenä.) Tuokaa tänne juutalaiset! 

IV SENTTURIO. 
(Jäljessään tuleville.) Tänne juutalaiset! Jär- 
jestämme heille arvokkaan vastaanoton. 

V SENTTURIO. 
(Muita pahemmin juopuneena.) Jonkun 
meistä täytyy esiintyä Tituksena. Minä . . . 
minä . . . 

II SENTTURIO. 
(Huutaa ulkonaoleville.) Sanokaa heille, että 
Titus jo maltittomana odottaa heitä täällä. (Hän 
huitaisee nappulat kartan päältä.) Rauhaa me 
haluamme, helvettiin koko kartta! (Hän hui- 
muttelee karttaa ilmassa.) 



VI SENTTURIO. 

(Tempaa kartan käsiinsä.) Kirjoittakaamme 
rauhanehdot tähän nurjalle puolelle! 

MUUT SENTTURIOT. 
Bravo, bravo! Kirjuri, missä sinä olet! Kir- 
juri tänne! 

VII SENTTURIO. 

Hi-hi, pelkäänpä vain, että leikkimme on ko- 
vin vaarallinen. 



II SENTTURIO. 
Rauhoitu. Titus on nukkumassa. Kas tässä 
hiilipalanen . Joutuin! 

VII SENTTURIO. 
( Istuutuu kannon ääreen kirjoittamaan kartan 
nurjalle puolelle. II sentturio ynnä V ja VI aset- 
tuvat Vilin ympärille^ auttaakseen tätä neuvoil- 
laan.) 

PÄIVYSTÄVÄ LÄHETTI. 
(Sisälle oikealta.) Juutalaiset ja Berenike 
ovat saapuneet. 

II SENTTURIO. 
Äh, vanha noita! Varropas! (Kirjurille.) 
Pannaanpas pari sanaa hänenkin laskuunsa. 

V SENTTURIO. 

(Nousee.) Kuka saa näytellä Titusta, kysyn 
minä. 

VIII SENTTURIO. 
Joku kiharapää, tiemmä. 

V SENTTURIO. 
Siis minä itse, häh? 

MUUT SENTTURIOT. 
Sinä! Sinä! Hurraa! 

V SENTTURIO. 

(Matkien Tituksen eleitä.) »Ah, sydämeni 
vuotaa verta.» . . . 

MUUT SENTTURIOT. 
(Nauraa hohottavat.) Juutalaiset tänne! 

II SENTTURIO. 
Seis pojat! Vastaanoton pitäisi tapahtua rat- 
sain! Tuokaa tänne jokin ratsukoni! 

IV SENTTURIO. 
Joutavia! Kas tässä Tituksen tamma ihka 
elävänä! (Hän asettuu VIII sentturion taa ja 
eteenpäin kumartuen kiertää kätensä hänen vyö- 
täistensä ympäri. Heidän yllensä heitetään val- 
koinen tooga.) Hyppää selkään! 

VIII SENTTURIO. 
(Polkien jalkaa kuin hevonen.) Ii-ha-ha-ha! 

V SENTTURIO. 
(Nousee »ratsun» selkään.) 

VII SENTTURIO. 
(Antaa kartan V sentturion käteen y kokoon- 
kieritettynä.) Äläpäs huoju, mies! Älä pudota 
käsistäsi! 

II SENTTURICX 
Päästäkää juutalaiset sisään! Kunniaa Tituk- 
selle! 

JUUTALAISET JA BERENIKE. 
(Oikealta, vartijain esiinpakottamina. Bere- 
nike on hunnutettuna.) 

SENTTURIOT. 
( Seisovat teeskennellyssä rintama-asennossa 
»Tituksen» edessä, mutta eivät kauankaan malta 
olla naurahtelematta ja hypistelemättä juutalais- 
ten pitkiä kauhtanoita tupsuinensa ja kirjailtuine 
liepeineen. Jotkut eivät voi olla nykäisemättä hei- 
tä parrasta tai korvakiharoista.) 

V SENTTURIO. 
Tervetuloa, meidän rakkaat, rakkaat — viholli- 
semme. Antakaa minulle anteeksi päivän veri- 
työt ja armahtakaa minua, minun sydämeni vuo- 
taa verta — sillä — sillä minä olen juuri pessyt 
käteni — ja kuukin paistaa . * . ( itkee katkerasti) . 
Tahdon olla jalomielinen, tahdon rauhaa ja 
erittäinkin a-armoa, niin a-a-armoa! 

BERENIKE. 

(Astuu muiden juutalaisten etupäähän.) 

V SENTTURIO. 
Hetkinen malttia, kuninkaallinen, armas keiju- 
kaiseni. Rauhanehtoihimme tulemme kohta. 
(Hän koettaa oikaista kierteeseen mennyttä kart- 
taa.) Rakkaat rabbiinit ja pyhän Jerusalemin 
lähettiläät! Saatte pitää Jerusaleminne. Emme 
pyydä muuta, kuin että jätätte leiriimme tämän 
tyttöletukan. Viekää siis ylimmäisille papeil- 
lenne tämä rauhan- ja sovinnonkirja, johon olen 
varmemmaksi vakuudeksi omakätisesti piirtänyt 
nimeni, Titus Itkijä, kuten näette, ja varustan 
sen nyt vielä sinetilläni, näin! (Hän sylkee ni- 
men kohdalle.) 

SENTTURIOT. 
(Hurraavat ja nauraa hohottavat.) 

VIII SENTTURIO. 
Piru sinua kantakoon! (Hän pudottaa V sent- 
turion selästään, jolloin tämä hukkaa käärönsä.) 

BERENIKE. 
(Sieppaa käärön haltuunsa.) 

VII SENTTURIO. 
(Tahtoo ottaa käärön Berenikeltä.) Äläpäs, 
äläpäs! (Kun ei onnistu saamaan Berenikeltä , 



( 154) 



huutaa senttur töille.) Tämä tyttö sieppasi asia 
kirjan! Hän näyttää sen Titukselle! 

MUUT SENTTURIOT. 
(Meluten ja Berenikeä peloitellen aikovat 
väkisin riistää häneltä kartan.) 

BERENIKE. 
(Paljastaa kasvonsa.) 

SENTTURIOT. 
(Perääntyvät ja jäävät hetkeksi seisomaan 
tyrmistyneinä, sanattomina tuijottaen Berenikeen, 
hänen ylpeän ryhtinsä ja kauneutensa lyöminä.) 

TITUS. 

(Vasemmalta, Lysimakon seuraamana.) Ah, 
vihdoinkin! 

LYSIMAKOS. 
(Tarttuu kauhistuneena Titukseen ikäänkuin 
suojellakseen häntä ja estääkseen häntä näkemästä 
Berenikeä.) 

SENTTURIOT. 
( Bereniken aikoessa mennä vasemmalle tekevät 
viimeisen yrityksen pelastaa käärön joutumasta 
Tituksen nähtäväksi.) 

BERENIKE. 
(Menee nopeasti Tiiuksen puolelle vasem- 
malle.) 

TITUS. 

Berenike! Ah, he ovat tuoneet sinut rauhan- 
hinnaksi . . . (Juutalaisten puoleen kääntyen.) 
Tiedän Jerusalemissa vihattavan tätä heroodi- 
laista ruhtinatarta. Olette tahtoneet hänestä 
päästä tarjoomalla hänet meille rauhanehdoksi. 
Mutta tietäkää: ensimmäinen rauhanehtoni on, 
että saatatte hänet takaisin Jerusalemiin ja tun- 
nustatte hänet kuningattareksenne. 

JUUTALAISET. 
(Osoittavat levottomuutta ja nurjamielisyyttä.) 

TITUS. 

Oi, uppiniskainen kansa! Miksi ette tahdo 
armahdustani vastaanottaa! Vaadimmeko teitä 
ikeen alle? Häpeäporttiko teitä odottaa? — Tul- 
kaa toki järkiinne! Väkevämmän voimaa ettekö 
tunnustaisi, taistelisitteko sallimusta vastaan! 

I JUUTALAINEN. 
Paitsi sinun voimaasi on vielä voima Jehovan, 
Israelin Herran. 

TITUS. 

Jumalat kaikki taistelevat Rooman joukkoin 
rintamissa. Lapsetkin sen ymmärtävät; te yksin 
olette sokaistuina. Avatkaa silmänne ja nähkää: 
edessänne voi seistä se, joka kerran on maailman 
herra oleva. 

II JUUTALAINEN. 
Puheesi kuuluu herjaukselta. Israelin Jumala 
on valitulle kansallensa valan vannonut: Israel 
ylitse kaikkein pakanain! Kuin heikko ruohon- 
korsi olet sinä Titus Hänen käsissänsä murtuva. 
Jerusalemista on maailman herra tuleva! 

TITUS. 

(Sisällisesti levottomana.) Jerusalemista — ?! 
On olemassa toisia ennustajia — on toisia temp- 
pelejä! (Tarmokkaan varmasti.) Siinäkö siis 
kaikki, mitä teillä oli minulle sanomista? Kau- 
punkinne olisi poroksi palanut vielä tänä yönä, 
ellen olisi teitä armahtanut. — No? Miksi ette 
itämaiseen tapaanne maahan lankea ja kiittäen 
minun jalkojani suutele? 

JUUTALAISET. 
(Vartijain asein uhkaamina lankeavat maahan 
Tituksen eteen.) 

TITUS. 

Rauhanehtoni ilmoittakaa Jerusalemiin ja lä- 
hettäkää tänne kunniavahti kuningatartanne 
sinne saattamaan. Varoitan viivyttelemästä. 

JUUTALAISET. 
(Poistuvat oikealle vahtien pakottamina.) 

SENTTURIOT. 
(Pyrkivät uudestaan esille yhä tuon onnetto- 
man käärön vuoksi, mutta kun Titus katsoo 
heihin ylimielisen käskevästi, perääntyvät he askel 
askeleelta ja poistuvat oikealle.) 

LYSIMAKOS. 
Herra rakas, minä varoitan . . . (Kun Titus ei 
kuitenkaan huomaa hänen kosketustaan, poistuu 
hän pahaa aavistaen ja päätänsä pudistaen oi- 
kealle.) 

TITUS. 

( Intohimoisesti.) Berenike ! 

BERENIKE. 
(Vaikenee liikahtamatta , hymyilee arvoituk- 
sellisesti.) 

TITUS. 

Oi, Berenike, kauan ovat silmäni toivoneet 
sinua näkevänsä. Olet jo unohtanut Kypron 
kukkiin upotetun temppelin, olet jo unohtanut 
sen leppoisan merituulen — ja heräävän kevät- 
hehkun omissa rinnoissamme. Vaikeneva sfinksi, 
katsot minuun niinkuin jotain suurta, suurta 
valmistelisit, mutta jäät yhä, yhä arvoitukseksi. 

BERENIKE. 
Päättyneet ovat leikin päivät, Titus. Tullut on 
täysi tosi. 

TITUS. 

Täydellä todella, Berenike, olen Jerusalemin 
armahtanut. Kautta taivaan ja maan vannon 
tekeväni sinut Jerusalemin kuningattareksi. En 
leiki, Berenike, vaan heti kun olen Roomaan 
saapunut, täytän jokaisen sanani. 

BERENIKE. 
Niin, niin, heti kun olet tullut Rooman impe- 
raatt oriksi. — Kunpa siellä vain uskottaisiin 
sellaisten ihmeiden voivan tapahtua. 

TITUS. 

Sinä näytät epäilevän tulevaisuuttani. Ei niin 
roomalaiset. 

BERENIKE. 
Kuitenkaan eivät roomalaiset omassa leirissäsi- 
kään semmoisiin usko. 

TITUS. 

Ei omassa leirissäni? — Se on, täällä — ? 
(Naurahtaa salaten loukkaantumisensa.) Enpä 
paljonkaan perusta näihin nurkkalegiooneihin. 
Voimani riippuu Rooman pretoriaaneista. 

BERENIKE. 
Tunnen sinun perustuksesi, Titus. Galbaan 
e^sin luotit. Hänet murhattiin, ennenkuin hän 
ehti tehdä sinut ottopojakseen. Eikö ollut niin? 
Sittemmin olet paljon pretoriaanein suosiosta toi- 
vonut, ja viimeinen tukesi on ollut salainen liitto 
caesar Othon kanssa ... 

TITUS. 

Syvimpään sydämeenikin ovat urkkijasi löytä- 
neet! 

BERENIKE. 
( Jatkaen.) . . . mutta nyt . . . 

TITUS. 

»Mutta nyt» . . . Mitähän vielä salannetkaan 
minulta! 

BERENIKE. 
Tiedäthän itse, että Senaatin lähettiläät ovat 
tänään juutalaisten vangeiksi joutuneet. Tiedä 
siis lisäksi: he ovat tuoneet sanan Roomasta, että 
Otho on siellä saanut surmansa. 

TITUS. 
Otho — surmansa!? 

BERENIKE. 
Pretoriaanit ovat sinusta luopuneet ja impe- 
raattoriksi Vitelliuksen huutaneet. 

titus. 

Vitelliuksen — verivihollisemme! Jumalat! 
Jumalat! Riistätte viimeisen pohjan minulta! 
Maa horjuu jalkojeni alla! (Sortuen.) Ah, 
edessäni on nyt kaiken loppu . . . 

BERENIKE. 
(Hitaasti, täysin tietoisesti.) Kuitenkin . . . 
paitsi pretoriaaneja on vielä toinen voima, joka 
imperaattoreja luo. 

TITUS. 

Toinen voima . . . ? Paitsi pretoriaaneja? — 
Mikä voima? 

BERENIKE. 
Juuripa nuo halveksimasi »nurkkalegioonat», 
nuo tuolla. 

TITUS. 
( Tuijottaa häneen ymmällä.) 

BERENIKE. 
Niin juuri, nämä maakunnan legioonat. Jos 
Galba, espanjalaisiin legiooneihinsa nojautuen, 
saattoi nousta kapinaan ja kukistaa itse Neeron, 
miksi ei joku toinen voisi nousta Aasiasta ja ku- 
kistaa legiooneillansa vaivaista Vitelliusta? 

TITUS. 

(Suurta kiihtymystä salaten.) Ah, mikä lap- 
sekas tuuma! Noilla legiooneilla . . . ! 

BERENIKE. 
Eikö sovi laskuihisi? — No niin, ehkä oletkin 
oikeassa, sillä niinkuin itse halveksit näitä legioo- 
neja, niin nämäkin legioonat halveksivat sinua. 

TITUS. 

Halveksivat minua?! (Otsaansa rypistäen.) 
Berenike! 

BERENIKE. 
Enkö saisi sinulle totuutta ilmaista? 

TITUS. 

Valheita olisi parempi olla ilmaisematta, 

BERENIKE. 
Onneksi minulla on tässä asiakirja, joka on 
puhuva todistus sanojeni totuudesta. Katsohan 
itse, missä arvossa ne sinua täällä pitävät. 

TITUS. 

(Avaa käärön.) Tämähän on sotasuunnitel- 
mamme, oma tekemäni. 

BERENIKE. 
Sinunkin suunnitelmillasi voi olla nurjat puo- 
lensa. (Keveästi.) Käännähän. 

TITUS. 

(Lukematta loppuun.) Jumalat! (Hän tem- 
paa äkkiä tikarinsa esille iskeäkseen Berenikeen, 
joka kuitenkin väistää, kyyristyen polvilleen ja 
kiertäen kätensä Tituksen jalkojen ympäri.) 

BERENIKE. 

(Katsoo ylös, Tiluksen pistäessä tikarinsa 
jälleen huotraan.) Tartuit tikariisi . . . minua 
tähtäsit . . . ajattelit: Berenike on nähnyt lävit- 
seni, Bereniken täytyy kuolla . . . 

TITUS. 

(Pitkän vaikenemisen jälkeen, synkkänä.) 
Niin, minussa on täällä mykkä peto, jota en pysty 
hillitsemään . Jumalat suoj elkoot sitä , ken j osku s 
joutuu tielleni. 

BERENIKE. 
(Syleillen Tituksen polvia, sitten vetäen tikarin 
uudelleen huotrasta ja katsellen sitä kaikilta puo- 
lin.) Tämä tikari miellyttää minua. Se näytti 
sinulla olevan voimaa, jota ei kukaan Jerusale- 
missa aavista sinulla olevan, josta ei tiedä kukaan 
Roomassa, ei myös täällä leirissä, vaan minä 
yksin koko maailmassa. Pane piiloon, kohta tar- 
vitaan . . . (Hän asettaa tikarin takaisin huot- 
raan ja kohoaa, yhä ylempää Tituksesta pidellen.) 
Ei suosio, ei lempeys ole sinua imperaattoriksi 
tekevä, vaan sinun oma voimasi, sinun äskeinen 
tikarimielesi, jolloin olet julma, tunteeton vihol- 
lisiasi kohtaan — jolloin voit nähdä verta hymy- 
huulin — jolloin ihmistuska ei sinua liikuta eikä 

silmäsi kyyneliä tunne. Kukistamaan, hajoitta- 
maan olet sinä syntynyt, hävityksen raunioissa 
on sinun oikea maaperäsi. Titus! — Legioonasi 
odottavat sinua! 

TITUS. 

Olet oikein arvannut luontoni, lempeyteni on 
valhetta. Ja jos maailman raunioiksi laskeminen 
minun unelmani toteuttaisi, en viipyisi, se on 
syvintä totta, en viipyisi, Berenike. (Naurahtaa 
katkerasti.) Mutta juuri äsken joku sai minut 
vakuutetuksi, etten legiooneiltani voi mitään 
kannatusta odottaa. Miten siis luulet minun 
voivan panna maailman raunioiksi? 

BERENIKE.1 
Ennen sinua isäsi Vespasianus huudettakoon 
imperaattoriksi. 

TITUS. 

(Bereniken ajatuksen ollessa hänelle täydelli- 
nen yllätys.) Isäni? . . . Berenike, hän voi olla 
luotettava verojen tilittäjä, ehkäpä hyvä sota- 
herrakin, mutta Caesariksi Roomaan . . . 

(Vaikenee kauan, jolloin ajatus muuttuu hä- 
nelle yhä mahdollisemmaksi.) 

BERENIKE. 
Hän ei ole saanut hovikasvatusta, se on totta, 
mutta hänellä on kaksi verratonta etua: legioonat 
tottelevat häntä sokeasti, ja . . . hän on vanha, 
sinä seuraat häntä. 

TITUS. 

Oikein sanoit, että hän on legioonain suosikki. 
He jumaloivat häntä. Berenike, ken on sinulle 
tuon ajatuksen kirkastanut? Yön äänettömyy- 
dessä se nousee pauhaten kuin maat ja taivaat 
asemissaan järkkyisivät. Tulena se on legiooneis- 
samme syttyvä. — Olenko unelmissa elänyt? 
Kaukana, jossakin kaukana . . . On kuin olisin 
vasta herännyt. . . Tässä, tässä on ilmielävänä 
kaikki, se suuri, kauan odotettu tosi . . . Ah Bere- 
nike, kuinka äärettömän hiljaista on tällä hetkellä 
kaikki! Tahtoisin puhua vanhan opettajani Lysi- 
makon kanssa. 

BERENIKE. 
(Levottomana.) Hän on varmaan jo levolla. 

TITUS. 

Niin, niin, nuku leiri, nuku . . . Aamun koit- 
taessa herätän sinut uuteen ajatukseen ja mielet 
liekkeihin sytytän. 

BERENIKE. 
Aamun koittaessa, niin. . Mutta ennen aamun 
koittoa, vielä tänä yönä — ? 

Trrus. 

Vielä tänä yönä? 

BERENIKE, 
Vielä tänä yönä näyttäös maailmalle, että se on 
turhaan sinua nauranut. 

Trrus. 

Miten voin sen vielä tänä yönä näyttää? 

BERENIKE. 
Olethan parhaillaan sotaretkeltä. 

TITUS. 

Sinun heimoasi vastaan, Berenike! 

BERENIKE. 
Voimakas ei tunne sääliä. Voimakas uhraa 
kaikki yhteen tarkoitukseen. Hävitä Jerusalem! 
Niinkuin olet tähän asti pitänyt tätä sotaa lem- 
peytesi kuvana, niin olkoon se tästä hetkestä 
hirmumielesi kuvana. 

TITUS. 

(Ottaa haltioituneena päähänsä kypärän.) 

BERENIKE. 
Hävitä Jerusalem! Maan tasalle, maan tasalle, 
ettei jää kiveä kiven päälle! 

TITUS. 

(Ottaa kilven.) 

BERENIKE. 
Ja kun seisot sen savuavien raunioiden kes- 
kellä, tiedä silloin, että sinussa täyttyy minun 
kansani suuri ennustus: Jerusalemista on maail- 
man herra tuleva! 

TITUS. 

(Tarttuu miekkaan.) Ah, se ennustus on 
täyttyvä! Niinpä se nyt tapahtukoon! (Lyöpi 
miekan lappeella kumahtavan iskun metalli- 
levyyn.) 

(Hälyytystoitotukset, ensin lähellä, sitten ede- 
ten ikäänkuin Jerusalemin ympäri. Leirimelu 
alkaa.) 

VESPASIANUS. 
(Vasemmalta.) Kuka rynnäkköön hälyyttää? 

TITUS. 

Valveille, isä! Roomasta on sana tullut: Vitel- 
lius on imperaattoriksi huudettu. 

VESPASIANUS. 
Vitellius? No, se asia ei olisi mitään hätä- 
toitotusta kannattanut. Huomenna vannotan 
legiooneillamme uskollisuuden valan uudelle 
imperaattorille. 

TITUS. 

Vitellius on kukistettava! 

VESPASIANUS. 
Hiljaa, poikani, vaatteesta ovat tämän teltan 
seinät! 

TITUS. 

Kaikki suunnitelmani ovat särkyneet. Yksi on 
vielä pelastus. Ei valaa Vitelliukselle. Aasialais- 
ten legioonain täytyy huutaa vasta-imperaatto- 
riksi sinut 9 isä! 

VESPASIANUS, 
Minut — imperaattoriksi! 

TITUS. 
Jokainen hetki on kallis. 

VESPASIANUS. 
Poikani, kaikki olen valmis sinun hyväksesi 
tekemään, mutta rupeamaan päähenkilöksi moi- 
seen komediaan, se on toki liiaksi vaadittu — ja 
koko tuuma muutenkin mahdoton. 

TITUS. 

Legioonamme marssivat Roomaan, sinä lyöt 
Vitelliuksen joukot, sinä perustat Flaviusten 
dynastian. 

VESPASIANUS. 
Povesi kuohuu, Titus; kasvosi hehkuvat, sil- 
mäsi palavat. Sammuta tuli, ennenkuin se ilmi- 
liekkiin leimahtaa. Kas niin, olkaamme niinkuin 
nuo sanat eivät olisi ikinä tässä teltassa kajahta- 
neet. Sillä kaikki tuo on mahdotonta. Malta mie- 
lesi ja kuule minua, syyt luettelen järjestänsä. 
Ensiksikin: Nykyisen sotaretken merkitys on 
suurempi kuin luuletkaan. Juutalaisten menes- 
tys voisi saada kaikki Aasian maakunnat Roo- 
man vallasta luopumaan. Mutta jos minä mars- 
sitan joukkoni länteen, niin kuka lopettaa tämän 
valtakuntaa järkyttävän kapinan idässä? Kuka? 

TITUS. 

Sen olen minä tekevä! (Lyö kahdesti metalli- 
levyyn.) 

(Melu leirissä kiihtyy. Sotamerkit noudetaan 
juosten.) 

VESPASIANUS. 
Mikä hänen on? En ole koskaan häntä sellai- 
sena ennen nähnyt. Luulen todellakin, että uni 
lähtee silmistäni. 



CEREALIS JA SENTTURIOT. 
(Juoksevat hämmästyneinä telttaan.) 

VESPASIANUS. 
(Kääntyy pelästyneenä heistä.) 

BERENIKE. 
(Koettaa parhaansa mukaan rauhoittaa 
häntä.) 

CEREALIS. 
Legioonain etujoukot ovat valmiina rynnäk- 
köön. Odotamme käskyjäsi, Vespasianus. 

TITUS. 

Minulle ylipäällikkyys on uskottu. 

(Tyytymättömyyden nurinaa sentturioiden jou- 
kossa. Titus nostaa käärön maasta ja lähestyy sent- 
turioitajotka pahinta odottaen vetäytyvät kokoon .) 
Taitaisipa »lempeyteni» nyt olla teidänkin mie- 

leenne, te huonot, malttamattomat soturit. Mutta 
narrimainen käytöksenne on auttanut minua, 
uskottaen juutalaisillekin lempeyttäni. Nyt 
voimme yllättää heidät, milloin he vähimmin 
aavistavat. Tahdon unohtaa tämän, jos näen 
teidät tänä yönä urhoollisiksi. Nyt on hetki 
lyönyt. Muuttakaa Jerusalem soraläjäksi. 

VESPASIANUS. 
( Koettaa hätääntyneenä hillitä Titusta.) Ei, ei, 
ei — taivaiden nimessä . . . 

CEREALIS. 
Käskysi täyttyköön, Titus! 

SENTTURIOT. 

Hurraa, Titus! Rynnäkköön! 

(Haltioissaan karjuen he hyökkäävät teltasta.) 

TITUS. 

( Heidän jälkeensä huutaen.) Sytyttäkää! Po- 
roksi polttakaa! 

CEREALIS. 
Terve, Titus! Olen aina todella vainunut 
salaista voimaa sinun unelmoimisesi takana . . , 

TITUS. 

(Raivokkaana.) Mene tehtäviisi! Murtaudu 
sisään ja sytytä! 

CEREALIS. 
(Tekee kunniaa, juoksee ulos oikealle.) 

TITUS. 
(Seuraa häntä oikealle.) 

VESPASIANUS. 
(Murtuneena.) Hän tekee minut kapinoitsi- 
jaksi. Olemme hukassa. 

BERENIKE. 
Hukassa niin, jos peräydymme. Siis eteen- 
päin! 

VESPASIANUS. 
Terve järki on ihmiselle kai käytettäväksi 
annettu. Jos tuo poika nyt polttaa poroksi Jeru- 
salemin rikkaudet, niin millä varoilla me viemme 
legioonamme Roomaa vastaan? Hä? 

BERENIKE. 
Aarteeni kaikki lasken sinun j alkaisi juureen, 
Vespasianus. 

VESPASIANUS. 
Aarteesi kaikki sanoitko aarteesi? 

BERENIKE. 
Soaemus ja Antiochos ovat liittolaisemme. 
Vologesus kuninkaasta vastaan myös. Tiberius 
Aleksander Egyptistä ja itse Mucianus Syriasta 
nousevat ensi merkin saatuansa. 

VESPASIANUS. 
Sinä puhuit aarteistasi ? Etkö juuri äsken sano- 
nut: aarteeni kaikki annan sinulle? Aarteesi tun- 
nen. Niillä veisin vaikka kolminkertaiset joukot 
Roomaan. Ruhtinattareni, meidän täytyy tehdä 
lähempiä laskelmia. Tulehan, niin saamme 
puhua häiritsemättä . . . ymmärräthän: tämä on 
hirmuinen salaisuus! (Kuiskaten.) Niillä voisi 
ostaa kaiken viljan Egyptistä! Niillä lahjoisi 
kaikki puolueet Roomassa! Tulehan, tule. (Me- 
nee vasemmalle.) 

TITUS. 
( Oikealta .) Berenike ! 

BERENIKE. 
Heti. (Tehden vaikenemisenmerkkiä menee 
vasemmalle.) 

LYSIMAKOS. 
(Kauhistuneena vasemmalta, pysähtyy, kat- 
soo kysyvästi Titukseen.) 

TITUS. 
Niin, minä olen sen tehnyt. 

LYSIMAKOS. 
Entä . . . entä . . . hyvätteot — ? 

TITUS. 

Tänä hetkenä tarvitsen koko voimani, älä häi- 
ritse! (Kun Lysimakos sittenkin viipyy.) Ah, 
etkö käsitä, että tarvitaan valtaa hyviinkin töihin! 

LYSIMAKOS. 
(Valmistuu syvämietteiseen vastaukseen.) 

BERENIKE. 
( Vasemmalta , säteilevänä, voitonriemussa.) 
Hän on mukanamme! 

TITUS. 

(Työntää Ly simakon syrjään.) Oi, Berenike, 
tänä hetkenä niinkuin kaksi voimakasta virtaa 
juoksi kohtalomme yhteen. 

BERENIKE. 

(Tituksen sylissä.) Nyt olet sfinksin arvoi- 
tuksen arvannut. 

TITUS. 

Vannon tekeväni sinut Rooman Augustaksi! 

Ah, muurinmurtimeni soikaa! Sotaorhini 
hirnukaa! Vihellä myrsky! Ah, Berenike, jo lois- 
kuu palonliekit Jerusalemista! (Hän halkaisee 
miekallansa teltan peräseinän, joka repeää kahtia 
ylhäältä alas . Palava Jerusalem näkyy .) Katso! 
(Hän juoksee ulos aukon kautta.) 

LYSIMAKOS. 
(Aikoo seurata Titusta, mutta nähdessään 
palavan Jerusalemin kaatuu polvilleen ja nyyh- 
kyttää, valitellen kaupungin kohtaloa.) 

BERENIKE. 

(Ojennetuin käsin suojellen silmiänsä liekkien 
häikäisyltä. ) Hyvästi Jerusalem, hyvästi valkea 
kotikaupunkini! En sinua vähästä myynyt: 
maailmanvaltaan sinut vaihetin! 



TOINEN NÄYTÖS. 



Avonainen, katoton atriumi Flaviusten keisa- 
rillisessa huvilassa päivänmatkan päässä Roo- 
masta. Atriumin neliöstä on näkyvissä vain 
kaksi sivua, joiden yhtymäkohta on taka-alan 
keskuksessa. Tästä keskuksesta atriumineliön 
molemmat seinälinjat kulkevat laakakattojen peit- 
täminä pilaristoina etualan oikeaan ja vasem- 
paan kulmaan. Vasemmanpuoleinen pilaristo 
johtaa ulos ja on päivänpaisteen valaisema. Sen 
päätynä perällä on kiviseinä ja täplätaljoilla pei- 
tetty oviaukko. Oikeanpuoleinen pilaristo on 
hämärässä, paria astuinta ylempänä, ja tämän 
pilariston takana ja päätynä ovat marmoriseinät, 
joiden kulmauksessa on avonainen käytävä pimei- 
hin suojiin. Pilaristokatosten räystäistä riippuu 
köynnöskasveja. Kattoaukosta näkyy rakennuk- 
sen kupujen ylitse tummansinistä taivasta, ja 
atriumissa kasvava kypressi nousee vapauteen 

kattoja korkeammalle. Taka-alan pyöristetyssä 
yhtymäkeskuksessa on veistokuva kylpevästä fau- 
nista. Sen edessä, lämpimän lähteen sisälle ra- 
kennettu marmorinen kylpyallas, jonka pohjaan 
johtavat oikealta matalat astuimet. Veistoksen 
alustassa olevasta vaskisesta leijonanpäästä pu- 
toaa altaaseen suihku, virittäen vedenpinnan. 
Oikealla perempänä uhraus jalusta, jossa palaa 
alituinen tuli, lähempänä etualaa pöytä lääke- 
pulloineen ja lasiastioineen. Vasemmalla etu- 
alalla lepotuoli valkoisesta marmorista. 

T itu s istuu synkkänä lepotuolilla. D o mi- 
tianus, D omit ia, A ui us Caecina, 
prefekti miehineen, senttur iot ja hovi- 
laiset seisovat selin katsomoon, sisähuoneeseen 
päin kääntyneinä, asennoissa liikkumattoman 
jännittynyt odotus. 

LYSIMAKOS. 
(Tulee sisähuoneesta lääkepöytää kohden, huo- 
lestunut ilme kasvoilla.) 

LÄSNÄOLIJAT. 
( Liikahtavat askelta lähemmäksi sisähuonetta.) 
Kuinka on Caesarin laita? 

LYSIMAKOS. 
(Sitten kun täysi hiljaisuus vallitsee.) Poissa 
on Caesarin elämänhalu. Tuskistansa päästäk- 
seen vanhus yhä pyytää avauttamaan valti- 
monsa . . . 

LÄSNÄOLIJAT. 
(Kiihkeinä.) Estettävä! Tee voitavasi! Valta- 
kunnan parhaat lääkärit kutsuttakoon! 

LYSIMAKOS. 

(Viittaa kädellään, pyytäen hiljaisuutta, menee 
lääkkeineen takaisin sairashuoneeseen.) 

CASSIUS VANHEMPI. 
(Aulus Caecinalle, naurahtaen.) Katso, Au- 
lus, kuinka katkerasti Titus suree vanhan isänsä 
sairautta! 

AULUS CAECINA. 
( Kuiskutellen.) Suuri näyttelijä! Siitä saakka 
kuin Vespasianus huudettiin imperaattoriksi, on 
Titus vuosikausia sydämessään odottanut isänsä 
kuolemaa — Rooman vallan periäkseen. Voi 
teitä tasavaltalaisia, joko on hän saanut teidänkin 
tarmonne kukistetuksi ? Jos Vespasianus tänään 
valtasuonensa avauttaa, on kaikki myöhäistä ja 
Titus nousee Rooman yksinvaltiaaksi. 

CASSIUS NUOREMPI. 
Oikeassa olet Aulus; lähenemme suurta rat- 
kaisua. 

AULUS CAECINA. 
Te vanhain patriisein jalot jälkeläiset, unoh- 
taisitteko, mitä verivirtoja Flaviusten dynastia 
on Roomalle maksanut! Mikä tyranni onTituk- 
sessa nouseva! Jo ennen nousemistaan hän 
isänsä nimessä surmauttaa ja maanpakoon ajaa 
kaikki, mikä Roomassa on vapaata ja arvokasta. 

CASSIUS VANHEMPI. 
Neeroa julmempi hänestä on tuleva. 

CASSIUS NUOREMPI. 
Titus on surmattava, ennenkuin Vespasianus 
on kuollut. 

CASSIUS VANHEMPI. 
Olemme valmiit, Aulus! 

AULUS CAECINA. 
(Antaa pergamentin vanhemmalle Cassiuk- 
selle.) Tässä suunnitelmamme. Tätä hetkeä 
varten valmistettu . 

LYSIMAKOS . 

(Näyttäytyy jälleen perähuoneen portailla.) 

CASSIUKSEN VELJEKSET. 
( Poistuvat salaperäisesti.) 

LÄSNÄOLIJAT. 
(Jälleen häneen päin kääntyneinä, samassa 
jännityksessä.) Kuinka on Caesarin laita ? 

DOMITIA. 
(Domitianukselle.) Katso, "kuinka he pelkää- 
vät Titusta! 

LYSIMAKOS. 
Verenkulku säännöllisempi, kuume vähenty- 
nyt. 

KAIKKI. 

Siis toivoa? Siis Caesar paranee? Vastaa Lysi- 
makos? 

DOMITIA. 

(Domitianukselle.) Katso, kuinka he iloitse- 
vat, ettei Titus vielä päässyt seuraajaksi! 

LYSIMAKOS. 
En voi varmaan sanoa. Caesar nukkuu. Van- 
halla iällä samat merkit voivat joskus olla heikon- 

tumisenkin oireita. Silloin ei loppu ole kaukana, 
ehkä jo ensi yönä. (Syntyy kuumeentapainen 
levottomuus.) Elämänhalun kun vain saisimme 
palaamaan! 

TITUS. 

(Menee Lysimakon kanssa sisähuoneeseen.) 

DOMITIA. 
(Domttianukselle.) Näitkö? Etkö sinä, Domi- 
tianus, ole kuolevan Caesarin poika yhtä hyvin 
kuin Titus? Eikö isäsi aikonut tehdä testa- 
menttia sinun eduksesi? Titus valvoo — valvo 
sinäkin! 

DOMITIANUS. 

Menen. Sinun käsiisi jätän asiamme täällä. 
Katso ympärillesi Domitia. Ymmärrä kaikki, 
tutki joka liike, joka askel, näe kaikki ajatukset. 

( Menee perähuoneeseen.) 

DOMITIA. 
(Aulus Caecinalle.) Olivatko nuo äskeiset 
sinun orjiasi? 

AULUS CAECINA. 
( Nyökäyttää päätään.) Vakoojiani . 

DOMITIA. 
Aulus, hiuskarvasta riippuu kohtalomme tällä 
hetkellä. Jos Vespasianus valtasuonensa avaut- 
taa, joutuu testamentti Tituksen käsiin; silloin 
olemme hukassa. Hän sen väärentää. Minä tun- 
nen hänet, hän on taitava semmoisissa. 

AULUS CAECINA. 
Hiljemmin! Nuo kaksi minun orjikseni mer- 
kittyä olivat Cassiuksen veljekset, tasavaltalaisen 
salaliiton jäseniä. Tituksen surmaaminen on 
siellä päätetty asia. He väijyvät häntä Rooman 
tiellä. — Mutta, minä luulen, se on turha hanke: 
Tituksella on liktorinsa! Ellei hänellä niitä 
olisi ... tai jos joku voisi aikaansaada, ettei 
hänellä niitä olisi 

DOMITIA. 
Ymmärrän — ymmärrän! 

AULUS CAECINA. 
Tee kohta äsiata Roomaan, pyydä Tituksen 
henkivartijat mukaasi. 

DOMITIA. 
Oo, Aulus — jos onnistumme, ei palkkasi ole 
vähäinen oleva! 

LYSIMAKOS. 
(Tulee sisähuoneesta.) Tuon riemusanoman! 
Caesar on herännyt. Pyysi syödä! — Kuulitteko? 
Pyysi syödä! 

LÄSNÄOLIJAT. 
(Ottavat sanoman riemulla vastaan, ympäröi- 
den Lysimakon.) Sinä voit vakuuttaa? Lupaat 
varmasti? 

LYSIMAKOS. 
(Vastaten kysyjille joka haaralle.) Vakuutan, 
vakuutan varmuudella. Nyt vastaan siitä, ettei 
hän enää valtasuoniansa avauta. Pahin on voi- 
tettu. Ei avauta, ei avauta! Jos hyvin käy, voi 
Caesar elää vielä monta, monta rauhaisaa vuotta. 

TITUS. 

(Teeskennellen iloa.) Vaara näyttää todella 
olevan tällä kertaa voitettu. Kiitos Lysimakon. 
Ilosanoman toi hän meille kaikille. — Keisarilli- 
nen seurueemme on vapaa lähtemään Roomaan 
takaisin. 

AULUS CAECINA. 
Salli kysyä, jalo caesar, milloin itse aiot Roo- 
maan saapua? 

TITUS. 

( Epäluuloisesti.) Miksi se sinulle on tarpeen 
tietää? 

AULUS CAECINA. 
Liian kauan on Rooma ollut ilman johtavaa 
päätä. Miksi viipyisit, caesar, enää tämän sairas- 
vuoteen ääressä? Onhan vaara ohitse? Kun 
isäsi jääpi tänne näkymättömiin, on niinkuin 
sinä yksin olisit Rooman herra. Yksin valtijaak- 
seen himoitsee Rooma sinua tervehtää! 

TITUS. 

(Yhä epäluuloisesti.) Vilpittömyyttäsi, Au- 
lus, ei ole minun syytä epäillä — kuitenkin, 
minua sitoo tänne pojan hellät suhteet isään. 
Tahtoni on, että poistutte kaikki — ettei van- 
huksen rauhaa täällä Rooman ulkopuolella mi- 
kään häiritse. Toivon, että sinäkin Aulus lähdet 

— niin, tahdoin sanoa: että sinä yhä edelleen joh- 
dat senaatin istuntoja. 

AULUS CAECINA. 
Toivosi täytän, caesar. ( Poistuu syrjään.) 

DOMITIANUS. 
(Titukselle.) En lähde täältä. Sinä — sinä 

— isä aikoo tehdä testamentin jakaakseen vai- 

lan meille molemmille — minä tiedän sen — 
näin täyteen kirjoitetun pergamentin hänen 
vieressänsä. Jos sinä saat yksin tänne jäädä, 
niin 

titus. 

No, no, Domitianus. — Katsos, kun nyt olem- 
me saaneet Lysimakolta niin varman vakuutuk- 
sen isän paranemisesta, voit sinäkin heittää 
huolesi — voit rakkaan Domitiasi kanssa panna 
toimeen vaikka suuret kestit palatsiumissa. Saatte 
kutsua sinne ketä vain tahdotte, saatte soittajat, 
saatte tanssijat, ja saatte siellä mielin määrin 
leikitellä yksinvaltiaita. — Pikku Domitiasi 
kanssa, mitä? 

DOMITIA. 
( Kädet Tituksen rinnalla.) Oli muinoin aika, 
Titus, jolloin katsoit hellästi pikku Domitian sil- 
miin. Nyt olet valmis lähettämään hänet suoja- 
tonna Roomaan. Tie on turvaton. Pikku Domi- 
tiasi pelkää. 

TITUS. 

(Ottaa molemmin käsin Domitian päästä, kat- 
selee häntä silmiin epävarmana ja epäluuloisena.) 
Omat henkivartijani seuratkoot lähteviä. (Kär- 
simättömänä.) Menkää. Kaikki menkää! 

(Kaikki paitsi prefekti menevät.) 

TITUS. 
(Prefektille.) Mitä vielä? 

PREFEKTI. 

(Antaa Titukselle proskriptionilistan.) Tämä 
vielä. 

TITUS. 

(Luettuaan antaa pergamentin pois.) Kaikki 
siinä luetellut on heitettävä vankilaan. 



PREFEKTI. 
Vankilamme ovat täynnä, Caesar. 

TITUS. 

Siis teloitamme jokikisen. (Hetken kuluttua, 
istuen huolettomassa asennossa lepotuolilla, suu 
hymyssä.) Mitä sanoo Rooman kansa minusta? 

PREFEKTI. 
Pelkäävät sinua. Odottavat sinusta toista 
Neeroa. 

TITUS. 

Se on hyvä niin. — Sanopas sinä urkkijain 
urkkija, mitä odottavat patriisit minusta — ne 
vanhat suku ylimykset kodeissaan, missä ei hovin 
kulta kimaltele, vaan asuu vanhan Rooman henki 

hiljaisessa puolipimennossa. Oletko päässyt tun- 
keutumaan, ha-ha. Sinä vaikenet? 

PREFEKTI. 
En tiedä, uskallanko — ? 

TITUS. 
Mitä aiotkaan kertoa? 

PREFEKTI. 
Eilen eräässä patriisiseurassa kuulin todella 
sinua arvosteltavan, Caesar. 

TITUS. 

(Ainoastaan silmänräpäykseksi kadotettuaan 
hymynsä.) Luulet minua kai hyvinkin uteliaaksi. 

PREFEKTI. 
Heillä on ihmeellinen käsitys sinusta. Sanovat: 
Titus ainoastaan teeskentelee julmuutta — pelkoa 
ja nöyryyttä herättääksensä, niinkuin teki 
suuri Augustus ennen valtaistuimellenousuansa, 
mutta . . . 

TITUS. 
(Samoin.) — »Mutta»? 

PREFEKTI. 
Mutta suuren Augustuksen luonnetta ei Titus 
sentään osaa makkia — 

TITUS. 

(Samoin.) 

PREFEKTI. 
— sanovat. Ei hallitse tunteitansa — ei ole 
oikea roomalainen — on nousukas — 



TITUS. 
(Kavahtaa seisaallensa.) 



PREFEKTI. 

— sanovat! 

TITUS. 

(Ottaa uudelleen käsiinsä pergamentin , katselee 
sitä hymyillen.) Ovatko he ehkä nähneet minun 
itkevän? (Hymy katoo.) Joko sanoin sinulle? 
Nuo ovat teloitettavat, jokikinen, kaikkine su- 
kuinensa, ettei jää yksikään ruikuttamaan tämän 
auringon alle. Saat mennä. 



VAKOOJA. 
(On tuonut prefektille pergamentin.) 

TITUS. 
(Prefektille, joka viipyy.) No? 

PREFEKTI. 
Tahtoisin varoittaa sinua, caesar, eräästä 
vihollisestasi. 

TITUS. 

Sano. 

PREFEKTI. 
Pidä silmällä Aulus Caecinaa. 

TITUS. 

Mitä puhut? Hän on parhain ystäväni! 

PREFEKTI. 
Voi olla. Kuitenkin on hän valmistanut pre- 
toriaaninsa sen varalle, että isäsi kuolee. Katso 
tässä on jäljennös hänen salaliittohankkeistansa. 
Urkkijani tapasivat sen Cassion veljeksiltä, jotka 
juuri ikään Auluksen orjiksi puettuina vangitutin 
Rooman tiellä — sinun henkeäsi väijymästä. 
(Antaa Titukselle toisen pergamentin.) Valitetta- 
vasti he pääsivät karkuun. 

TITUS. 

( Lukee yhä enemmän kiihtyen. Viskaa perga- 
mentin raivokkaasti prefektiä vastaan.) Sen sinä 

olet itse sepittänyt! Sinä — sinä olet itse hänen 
kilpailijansa. Te olette molemmat pyrkineet 
pretoriaanein päälliköksi ja kadehtineet sitä vir- 
kaa minulta. Te myrkytätte koko minun elä- 
mäni, te pilaatte juonillanne koko minun onneni, 
ennenkuin sen olen saavuttanutkaan! 

PREFEKTI. 
Saman asian, Caesar, luulen voi vani toisellakin 
tavoin todistaa. Saattaisin sinut salaa palatsiu- 
miin Domitianuksen ja Domitian ilojuhlaan. 
Siellä saisit omin korvin kuulla ja silmin nähdä 
kaikki. 

TITUS. 

Toiste, toiste, nyt pois, pois kaikki! 
PREFEKTI. 

(Menee.) 

TITUS. 

( Tuskailtuansa menee hitaasti vasemmalle ovi- 
aukolle, nostaa kätensä siirtääkseen uutimet syr- 
jään.) 

LYSIMAKOS. 
(Tulee sisähuoneesta, menee lääkepöytänsä 
luo.) 

TITUS. 

(Jättäen aikeensa.) Lysimakos, eikö sinun 
lääketaitosi voisi määrätä aikaa, kuinka kauan 
vanha isäni vielä kestää näitä kovia taudin koh- 
tauksia? — Lähimaille — 

LYSIMAKOS. 
Herra, se ei ole tärkeintä. Tärkeintä on olla 
erehtymättä hoidon tavassa. 

TITUS. 

Valtakunnan asioille on kuitenkin perin tär- 
keätä, että punnitset kysymystäni. 

LYSIMAKOS. 
Luvallasi sanoen, herra, minun asiani on vain 
katsoa, että hoidettavani saa tarpeellista elämän- 
halua. 

TITUS. 

(Kiivastuu, mutta hillitsee mielensä.) 

LYSIMAKOS. 
Kaikki on mahdollista. Mahdollista on, että 
loppu tulee äkkiä — milloin emme odotakaan. 
Mutta yhtä mahdollista on, että Caesar — hän on 
nyt seitsemänkymmenenkahden ikäinen — kes- 

tää tämän kohtauksen ja elää vielä kymmenen, 
miksei vielä parikymmentäkin vuotta. Sitä 
hetkeä ei tiedä yksikään. Se on ja sen täytyy olla 
ihmisille salaisuus. 

TITUS. 

(Tuskin hilliten itseänsä.) Ellet olisi lapsuu- 
teni opettaja ja ellet olisi jo harmaapäinen — ! 

LYSIMAKOS. 
(Katsoo Titusta ymmärryksellä kauan, sitten 
haihduttaakseen Tituksen mieltä, osoittaen ylös.) 
Kuule kuinka kiurut iloisesti visertävät! 

TITUS. 

(Huokaisten.) Et lakkaa puhumasta minulle 
kuin lapselle! 

LYSIMAKOS. 
( Poistuu sisähuoneeseen.) 

TITUS. 

(Siirtää verhot vasemman oviaukon edestä. 
Nojaa päätänsä kylmää marmoripielusta vas- 
taan. Puhuu sisälle.) Sinä aarteeni itäisiltä 
mailta, Berenike, sinä pyhä jäännös Jerusalemin 
raunioilta! Noin näin sinut silloinkin, noin iha- 

nana, katseessa sama kylmä arvoitus, josta pelok- 
kaana, epäillen haen rakkauden värettä. (Huo- 
kaisten.) Ei ole päivämme vielä tullut, Berenike, 
se suuri päivä, jona vihdoin vien sinut Augustana 
Rooman kansan eteen. Sillä kuulitko, mitä 
Lysimakos sanoi: vielä kymmenen, miksei pari- 
kymmentäkin vuotta!? (Ajatuksissaan.) Siten 
kuusta kuuhun, siten vuodesta vuoteen. Mitä 
puuttuu minulta? Hallitsenhan kaikki virka- 
kunnat, sanelen imperaattorilliset lausunnot se- 
naatissa, olen ainainen konsuli, olen tribuni, olen 
pontifex, olen pretoriaanein päällikkö, olen isäni 
myötähallitsija. — Tätäkö minä haaveksin mui- 
noin! — »Sinusta tulee suuri hallitsija. Sinä olet 
täyttävä maailman hyvillä töillä; ei ole niin rakas- 
tettua ollut kuin sinä olet oleva, ja jotka sinun 
jumalaiset kasvosi nähdä saavat, rupeavat vapaa- 
ehtoisesti sinun orjiksesi, ja maat, joihin sinun 
jalkasi koskee, antautuvat itsestänsä sinun alamai- 
siksesi. Rooma on sinun nimeäsi jumaloiva ja 
Itä ja Länsi ovat sinua herranansa ylistävät!» 
— Mikä haihtuva unelma kaukaisesta mennei- 
syydestä! 

BERENIKE. 
(On tullut kuulumattomasti vasemman ovi- 
aukon suulle. Hymyilee sanatonna.) 

TITUS. 

Et uskonut minun nuoruuteeni, nauroit haa- 
veitani, ja nyt: »vielä kymmenen, miksei pari- 
kymmentäkin vuotta»! Tai ei koskaan. Tai yh- 
dessä Domitianuksen kanssa! — Sinä hymyilet, 
Berenike. (Kauhistuen.) Tiedän — tiedän — 
mutta sitä en voi. Hän on i$äni! — Et rakasta 
minua. Sillä ken rakastaa, vaikkapa omaa or- 
jaansa, se maat ja taivaat hänen tähtensä unohtaa 
ja uhraa, mutta vuodet vierivät ja sinä pysyt 
kylmänä ja yhä laskelmissa. Ja ellei hetkeni 
koittaisi koskaan, niin — Berenike, älä kiellä — 
sinä kääntyisit minusta — katso silmiini — sinä 
olisit toisen! 

BERENIKE. 
Ellei hetkesi koittaisi — niin, totta on, voimaa 
sinussa rakastin, rohkeutesi rajattomuutta, mutta 

TITUS. 

»Mutta» nyt olen heikko ja horjun. 

BERENIKE. 
Nyt olisi hetki tullut syrjäyttääksesi sen ainoan, 
joka on tielläsi, mutta — niinkuin itse sanoit 
— rohkeutesi on rajansa löytänyt. (Käsi Ti- 

tuksen tikarissa, jota hän hiljaa heiluttelee.) Sinä 
säälit. Sinä olet pysähtynyt. 

TITUS. 

Ei, ei, Berenike. Hän on isäni. Täytyy, täy- 
tyy olla jokin toinen tie. Tahdon ensin koettaa 
mitä muuta tahansa. Ehkäpä hän avauttaa suo- 
nensa, ennenkuin paranee. Jollei lääketiede voi 
minulle sitä hetkeä ilmaista, kysyn auguurilta, 
enteiden lukijalta. 

BERENIKE. 
Jos se vain ei herättäne huomiota. Sanovat: 
Titus on levoton. 

TITUS. 

Sinä, Berenike, olet itäisiltä mailta; sano, tun- 
netko enteitä, joista voi tulevaisuutta arvata? 

BERENIKE. 
Kysy Lysimakolta, joka on sinulle jumalista 
opettanut. 

TITUS. 

Lysimakos sanoo, ettei Neero muiden Caesa- 
rien tavalla tullutkaan jumalaksi, koska oli äitinsä 
surmannut. Omituinen ajatus! Mutta tahtoisinpa 
tietää, mitä hän sanoisi isän murhaajasta. Kunpa 
tietäisin, ettei tule rangaistusta taivailtal 

BERENIKE. 
Paljon on taivaalla keinoja tahtonsa ilmaise- 
miseksi. Jos sen mieltä tahdot tietää, mikset 
käske merkiksi sen ukkosena jyrähtämään! Se 
enne olisi Caesarille kyllin arvokas. 

Trrus. 

On keskipäivä, taivas pilvetön. 

BERENIKE. 
(Käsi jälleen tikarin kahvassa, ojentaa tar- 
mokkaasti toisen kätensä sisähuonetta kohden, 
kuitenkaan sinnepäin katsomatta.) 

VESPASIANUS. 
(Ilmestyy Lysimakoon nojautuneena oikealta, 
sisähuoneesta, pergamentti kädessä.) 

BERENIKE. 
(Vetäytyy nopeasti pilarin taa, menemättä 
kuitenkaan Tituksen näkyvistä.) 

VESPASIANUS. 
Missä on poikani Titus? 

Trrus. 

Isä, isä, älä vaivaa itseäsi, tässä olen, isä. 

VESPASIANUS. 
Entä poikani Domitianus? 

TITUS. 

Rauhoittuneina sinun terveydestäsi, isä, äsken 
kaikki lähtivät takaisin Roomaan. 

VESPASIANUS. 
Tule tänne, Titus. Kuinka komeana sinä olet, 
Titus! Mutta annas kun sanon sinulle, ennenkuin 
kuolen: liian paljon sinä luulet, liian paljon sinä 
odotat purppuratoogasta. Ei se ole mitään, ei 
yhtään mitään. Kaiken aikaa olen tuntenut 
itseni suureksi narriksi. Ja enin silloin kun sei- 
soin triumfi vaunussa — minä hölmö! — 
aamunkoitosta päivänlaskuun seisoin siinä sekä 
oman että koko maailman pilkan esineenä. Narri 
minä olin, minulle tapahtui mitä olin ansainnut! 

TITUS. 

Taudista parantuvanakin olet parantumaton 
ivassa! 

VESPASIANUS. 
Pahin näytelmä on sentään vielä jäljellä. Voi 
minua! Kuolemani jälkeen te panette toimeen 
loistavan hautaussaaton ja julistatte minut juma- 
laksi! 

TITUS. 

(Voimakkaalla, kasvavalla paatoksella.) Hil- 
jaa, isä, hiljaa. — Jos caesar menee kuolemata 
kohden niinkuin tavallinen ihminen, niin mikä 
silloin hänet alamaisistansa eroittaa? Kaikki kuo- 
lee, yksi on kuolematon, yksi on ihmisten silta 
taivaaseen, se yksi on Rooman caesar. Et usko, 
isä. Minä uskon, sillä niin tahdon, eikä ole sitä, 
joka Caesarin tahdon tyhjäksi tekee. 

VESPASIANUS. 
Uskonsa olkoon jokaisella. Minä puolestani 
mielelläni haluaisin tämän narriuden muille 
perinnöksi luovuttaa. Mutta on paha pulma 
edessäni: minulla on kaksi poikaa, mutta perintö 
on yksi. Jos jätän vallan sinulle — sinä tunnet 
veljesi — hän on sinun henkeäsi väijyvä, nostava 
puolueensa sotaan sinua vastaan. Ei, sitä en 
tahdo. Kyllin on Flaviusten dynastia kansalais- 
verta vuodattanut. Hallitkaa siis yhdessä. 

TITUS. 

(Kääntyy pois.) 

VESPASIANUS. 
Sinun rinnallasi on hän mainio: hän täydentää 
sinua. Usko minua, Titus — minä yksin tunnen 

sinut: sisimmässäsi et ole se, miksi sinut Rooma 
luulee. Ratkaisevan teon edessä sinua tapaa 
epäilys, tunnet sääliä, horjut. 

BERENIKE. 

(Nauraa.) 

TITUS. 

Ah, isä, jospa tietäisit mitä sanot! 

VESPASIANUS. 
Sitä ainoata ei saa caesar milloinkaan tehdä, 
sitä ainoata. Ja sitä ei tee veljesi Domitianus; 
hän iskee kohta. Sentähden hän on sopiva täy- 
dentämään sen, mikä sinulta puuttuu. Ota hänet 
vierellesi, se on viimeinen tahtoni. Kas tähän 
olen hallitussuunnitelmani kirjoittanut. (Astuu 
vaivalla Tituksen luo, antaa hänelle pergamen- 
tin.) — Nyt, Lysimakos — onko veitsesi hiottu? 
— Ovatko kääreesi valmiina? — Niin, niin 
Lysimakos, se on viimeinen imperaattorillinen 
tahtoni. 

TITUS ja BERENIKE. 

(Lähestyvät toisiansa jännittyneessä odotuk- 
sessa.) 

LYSIMAKOS. 

( Nyökäyttelee Vespasianukselle myöntävästi 
päätänsä, mutta Titukselle tekee kädellään rau- 
hoittavia merkkejä.) 

VESPASIANUS. 
Vesi onko tarpeeksi lämmin altaassa? 

LYSIMAKOS. 

(Samoin.) 

VESPASIANUS. 
Tee siis tehtäväsi, Lysimakos. (Vespasianus 
ojentaa vapisevan kätensä Lysimakolle. Lysi- 
makos menee pöydän ääreen, ottaa käteensä kirk- 
kaan veitsen ja kääreen käsivarrelleen, lähestyy 
Vespasianusta, joka peittää toisella kädellään 
silmänsä ja nousee horjuen. Lysimakos tahtoo 
tukea häntä.) 

VESPASIANUS. 
Ei, ei. Olet kreikkalainen; ei niin roomalainen! 
Katso, sinun tukemattas kävelen minä sinne, 
mistä en elävänä koskaan enää palaa. (Menee 
vesialtaan ääreen.) 

LYSIMAKOS. 
(Hiljaa Titukselle ja Berenikelle.) Olkaa rau- 
hassa! 

VESPASIANUS. 
( Pysähtyy toinen jalka altaan vedessä, alkaa 
horjua.) 

LYSIMAKOS. 
(Vetää hänet hellästi vedestä.) 

BERENIKE. 
(On mennyt Lysimakon taakse ja häntä kos- 
kettaen kehoittaa sittenkin tekemään työtä käs- 
kettyä.) 

VESPASIANUS. 
Ah, Titus, Titus, kovaa on minunkaltaiseni 
vanhan soturin, jolla on valta maailman yli, 
kadottaa valta itsensä yli niin, ettei jaksa enää 
roomalaisen tavoin suoniansa avauttaa ja lämpi- 
mään lähdeveteen kuolla. 

LYSIMAKOS. 
(Tukiessaan Vespasianusta jättää leikkaus- 
veitsen Berenikelky joka ottaa sen käteensä ja 
tarkastelee synkistynyttä Titusta.) 

LYSIMAKOS 
(Seuraa horjuvaa Vespasianusta sisähuonee- 
seen, iloisesti nyökäytellen päätänsä Titukselle.) 

TITUS. 

(Tulee hitaasti uhritulen luo, hetken mietit- 
tyänsä heittää kylmästi pergamentin tuleen ja 
jää katsomaan savua, joka menee alas.) 

BERENIKE. 

(Kiihoittuneena Tituksen teosta, päättää antaa 
hänelle voimaa viimeisen askeleen ottamiseen.) 
Mitä katsot, Titus? 

TITUS. 

(Synkkänä, matalalla äänellä.) Viskasin tu- 
leen nahkapalasen. Ajattelin: jos savu nousee, 
käy niinkuin minä tahdon — . Katso, kuinka se 
hiiviskelee pitkin maata! 

BERENIKE. 
Sinä olet Jerusalemin hävittäjä, Titus. Kun 
piiritit kaupunkia, raivosi siellä hirmuinen rutto. 
Sinä tulit muurien yli. Tuhansia maanmiehiäni 
upotit verivirtaan. Pyhän temppelin portteihin 
olivat viimeiset paenneet, Jehovan apuun luot- 
taen. Sinä tulit, sinä tulit sinnekin! Jääkylmä 
hymy huulillasi, sotamiestesi ilkkuessa sinä sur- 
mautit ja liekkeihin poltit kaikki: kokonaisen kan- 
san hävitit maan päältä. — Etpä silloin katsonut 

minne päin murhan savu menee! (Viekkaasti ja 
varovaisesti.) Kuitenkin, siellä oli paljon van- 
huksia, Titus. Nyt on edessäsi vain yksi ainoa, 
joka melkein pyytää sinun apuasi elämästä 
päästäkseen, ja sinä kysyt enteitä ja pelkäät ran- 
gaistusta taivailta. Maailmanvalta on omankäden 
tuote. Ei kukaan sinua siihen auta, ellet itse ota. 
(Hän näyttää Titukselle leikkausveitsen, jonka 
kärjellä tekee kuin leikillään riipaisuliikkeitä 
ranteensa kohdalla, sitten sanoo salatulla voi- 
malla.) Nyt on päivä ylimmillään. Ellet tee 
nyt, et tee milloinkaan! 

TITUS. 

(Ottaa leikkausveitsen käteensä.) Päivä on 
ylimmillään . . . Kohta ei ole . . . 

BERENIKE. 

(Väistyy hitaasti, katsettaan kääntämättä Ti- 
tuksesta.) 

LYSIMAKOS 
(tulee sisähuoneesta käsissään kaksi lasimaljaa, 
joita hän, alastuomatta pysähtyy tarkastelemaan 
auringonsäteitä vastaan, ollen kahden vaiheella.) 

TITUS. 

(Huomaamatta Lysimakoa.) Epäilenkö yhä- 
kin? Horjunko sittenkin? Sitä ainoata ei saisi 
caesar milloinkaan tehdä. Ja kymmenen vuotta 
epäiltyäni, nyt . . . Niin, ellen nyt, niin en mil- 
loinkaan! (Hän kääntyy sisähuonetta kohden , 
huomaa Lysimakon, pysähtyy äkkiä, pudottaen 
veitsen. Kääntääkseen Lysimakon huomion 
muuanne ja jotakin sanoakseen hän huohottaa.) 
Mitä on . . . noissa . . . pulloissasi, Lysimakos? 

LYSIMAKOS. 
(Omissa ajatuksissaan.) Näissäkö? 

TITUS. 

Hyvä että tulit. 

LYSIMAKOS. 
Kaksi aivan kummaa lääkeainetta; yhtä kirk- 
kaat kumpikin, mutta perin erilaiset vaikutuk- 
siltansa. Toinen näet auttaa hitaasti ja varmaan, 
toinen taas auttaisi kohta — mutta voi myös 
kohta tappaa. 

TITUS. 

(Pantuaan merkille Lysimakon viimeiset sa- 
nat.) Etkö uskalla jälkimmäistä käyttää ? 

LYSIMAKOS. 
Ei-ei-ei ... Se olisi ajattelematonta. Tuo on 
vaarallinen lääke, herra, voi tappaa muutamassa 
hetkessä. Vain kaksi pisaraa tuosta tähän, sekin 
kun ei vain olisi jo liikaa. (Kaadettuaan hän 
panee toisen maljoista lääkepöydälle ja lähestyen 
Titusta kohottaa pullosen jälleen päivää vasten.) 
Katsohan tätä. Se on kirkas kuin vesi ja melkein 
aivan, aivan vaaraton . . . 

VESPASIANUS. 
Lysimakos, kurkkuani polttaa, vettä! 

LYSIMAKOS. 
Taivaan vallat! Se on Caesarin ääni! 

TITUS. 

(Ojentaa kätensä Lysimakoa kohden.) 

LYSIMAKOS. 
(Jättää kädestään maljan Titukselle ja kiiruh- 
taa itse veden kanssa sisähuoneeseen.) 

TITUS. 

Taivas ratkaiskoon! (Vaihtaa maljat, aset- 
tuen sitten entiselle paikalleen keskelle huonetta.) 

LYSIMAKOS. 
(Palaa sisähuoneesta.) Nyt on sopiva aika 
antaa lääke, ennenkuin sairas jälleen nukkuu. 
(Ottaa maljan Tituksen ojennetusta kädestä, me- 
nee sisähuoneeseen.) 

TITUS. 

Jyrähdä siis taivas! Caesar odottaa sinun vas- 
taustasi. (Kauhistuen.) En kuule mitään, en 
yhtään mitään. On hiljaista kuin hautakammios- 
sa. Tämä on viimeinen pahat yö minulta. Sitten 
täytän maailman hyvillä töillä! 

LYSIMAKOS. 
Ah, mitä tämä on! ( Juoksee ulos, hakee uusia 
lääkkeitä.) Caesar on saanut odottamattoman 
kohtauksen. Pelkään pahinta! (Takaisin si- 
sään.) Voi minua! Hän meni tainnoksiin. Tämä 
on hänen loppunsa. Voi minua, voi minua! 

TITUS. 

Älä huuda, Lysimakos, anna rauhaa kuole- 
valle. Taivas itse lopetti hänen elämänsä. 

LYSIMAKOS. 
Ei hänen olisi vielä kuolla pitänyt. Monta 
rauhaisaa vuotta toivoin hänen vielä elävän. Voi 
minua! 

TITUS. 

Minun hetkeni on tullut. Virtaa entinen veri 
minussa, nosta minut entinen usko itseeni. Minä 
otin sen, mikä oli minun. Berenike! Nyt ratsas- 
tan Roomaan. Kuolinsanoman vien itse perille. 

LYSIMAKOS. 
(Tarttuen hellästi Titukseen y ikäänkuin joh- 
dattaakseen sisälle.) 

BERENIKE. 
Sinä uskallat viivytellä Caesaria! 

LYSIMAKOS. 
Titus — viimeinen suudelma kuolevan huu- 
lille! 

TITUS. 

(Voimatta Lysimakoa vastustaa menee levot- 
tomana tämän kanssa sisähuoneeseen.) 

BERENIKE. 
(Huutaa vasempaan pilaristoon.) Ratsut sa- 
tuloikaa — viipymättä! Viipymättä! 



LYSIMAKOS. 
(Tulee valitellen sisähuoneesta.) Voi minua! 
Vastoin luulojani, vastoin kaikkea varovaisuutta- 

ni! Annoinhan vaarattoman lääkkeen, mutta 
hän kuoli, niinkuin olisin myrkkyä juottanut. 
Voi minua! 

BERENIKE. 
Turhaan voivottelet, Lysimakos. Mikä on 
tapahtunut, se on tapahtunut. Pysy asiassasi. 
Hoida nuorta Caesaria yhtä hyvin kuin olet 
vanhaa hoitanut. Seuraa häntä Roomaan. 

LYSIMAKOS. 
(Tutkii maljan.) Jätinhän caesar Tituksen 
käteen oikean maljan, mutta tämä näyttää vähän 
. . . Minun täytyy tutkia . . . Käteni vapisevat . . 
(Ottaa pöydältä toisen maljan.) Oi jumalani, 
olisinko erehtynyt! 

BERENIKE. 
(Huolettomalla liikkeellä lyö maljan Ly sima- 
kon kädestä.) Joutavia! 

LYSIMAKOS. 
(Ojentautuu, katsoo Berenikeen hämmästyk- 
sen kauhulla.) Pelkään pahinta, ruhtinatar. 

BERENIKE. 
Orja! Sinun on pelättävä vain yhtä ainoata: 
ettet joudu minun tielleni. 

LYSIMAKOS. 
On yksi, jota sinunkin on pelättävä. 

BERENIKE. 
(Tempaa maasta leikkausveitsen, satuttaa kä- 
tensä veriin, kiljaisee pudottaen veitsen.) Ah! 

LYSIMAKOS. 
(Lähestyy rauhallisena, pyyhkii veren Bere- 
niken kädestä.) 

BERENIKE. 
Oletko sinä velho, Lysimakos? 

LYSIMAKOS. 
Minulla on suojelijani, ^ ^ i 

BERENIKE. 
Ja minun olisi pelättävä — ketä? — Sinuako, 
Lysimakos? (He katsovat kauan toisiinsa.) 

TITUS. 

(Tulee nopeasti sisähuoneesta, jää korokkeelle. 
Hänen tukkansa ja vaatteensa ovat epäjärjestyk- 
sessä. Huutaa vasemmalle.) Caesar Vespasia- 
nuksen henkivartijat! Tänne! — Tänne! — 

VESPASIANUKSEN NUBI ALAISET 
LIKTORIT. 

( Kookkaat , notkeat, puolialastomat, ruskea- 
ihoiset miehet juoksevat aseineen esille rintama- 
asentoon.) 

TITUS. 

Tällä hetkellä on caesar Flavius Vespasianus 
astunut jumalien joukkoon! 

LIKTORIT. 
Terve caesar Titus, Rooman imperaattori! 

TITUS. 

Roomaan! ( Juoksee liktorien muodostaman 
kujan kautta ulos vasemmalle.) 

LIKTORIT. 

(Juoksevat hänen jäljessään.) 

LYSIMAKOS. 
(Kiiruhtaa oikealle.) 

BERENIKE. 
( Aikoo mennä vasemmalle, pysähtyy kuuntele- 
maan.) 

ORJAIN SURUHYMNI. 
(Kuuluu vasemmalta.) 

Hiljan hiljaa on elo sammunut pois, 
vaiennut sota on, tauonnut asemelske, 
näin mekin matkaillaan tuonelan maita, 
eess' on meilläkin kuolon yö. 

ORJAT. 

( Tulevat par iltain vasemmalta , kulkevat kukkia 
kantaen , peitetyin päin oikealle sisähuonetta koh- 
den.) 

BERENIKE. 
(Hätkähtää, sitten peittäen päänsä, yhtyy suru- 
kulkueeseen.) 



KOLMAS NÄYTÖS. 



Sali Rooman keisaripalatsissa. Taka-alan 
muodostavat rappuset, jotka johtavat kaksin- 
kertaisten pylväsrivien rajoittamalle siitakkeelle. 
Sillake ylettyy näyttämön koko leveydelle. Pyl- 
väiden takana pimeä tähtiyö. Soihdut palavat 
loimuavin liekein jalustoissa sivuilla. 

Domitianus ja D o m it i a vasem- 
malla, muihin läsnäoleviin nähden hallitsevassa 
asemassa, loikovat kultamaljat käsissä. A ui u s 
C a e c i n a lähinnä heitä, myös rakastettunsa 
keralla. Toisella puolella lähinnä filosofi, 
sitten hovirunoilija ja muita pitoihin 
käskettyjä, senaattoreja, ritareja sekä 
näiden naisia. Pidot ovat pitkälle ehtineet. 
Kaikki ovat sekä käytöksessään että puheissaan 
meluavan vapaat. Keisarilliset orjat suorittavat 
palvelusta. 

Baccanaali, hurjan soiton säestämänä. Soitto- 
koneista ovat ainoastaan harput näkyvissä. 

DOMITIANUS. 
(Yksintanssin aikana tavoittelee paikaltaan 
tanssijatarta, joka häntä lähestyessään härnäten 
viskaa tukkansa kasvoilleen ja yhä onnistuu pa- 
kenemaan.) 

VIERAAT. 
(Paukuttavat käsiänsä aina, kun tanssijatar 
onnistuu välttämään.) 

DOMITIA. 
( Juopuneena, mustasukkaisena häätäen tanssi- 
jatarta Domitianuksen läheisyydestä.) Jo riittää 
kujeilusi! Pois! — Pois, sanon minä! 

DOMITIANUS. 
(Tanssin keskeydyttyä.) No, runoilija, anna- 
pas sinäkin jo äänesi kuulua. 

DOMITIA. 
Hiljaa sitrat, nyt soitetaan säkkiin! 

RUNOILIJA. 
Olen valmistanut kunniaksesi pitkän heksa- 
metrin, Caesar. 

DOMITIANUS. 
Vai valmistanut? Hiiteen heksametrisi! 

DOMITIA. 

Valmistumatta saat piipertää niinkuin käske- 
tään! Juottakaa häntä! 

(Orjanaiset kaatavat viiniä runoilijan maljaan 
ja seppelöitsevät hänet kukilla. ) 

AULUS CAECINA. 
Ahaa, nyt pannaan runoilija koetukselle. Hil- 
jaisuutta! 

RUNOILIJA. 
Odotan määräystäsi, Caesar. 

DOMITIANUS. 
Lausupas julki minulle, mimmoisen soisit 
Caesarin olevan. 

LÄSNÄOLIJAT. 
Kuulkaa, kuulkaa! 

(Yleinen huomio kiintyy runoilijaan.) 

RUNOILIJA. 

(Harppujen säestämänä.) Sinunlaisesi soi- 
sin hänen olevan, ihanan katsoa kuin meren ta- 
kaa nouseva päivä, vapaan ja onnellisen kuin 
nuori jumala! 



(2i 5 ) 

DOMITIANUS. 

(Nyökäyttelee hyväksyvästi päätänsä vierai- 
den paukuttaessa käsiään.) Jatka, jatka . . . 

RUNOILIJA. 
Katso, suuri orjalaiima, jota sanotaan Roo- 
maksi, on sinun synnyttäjäsi. Oo, Caesar, tuntien 
kahleita me tahdoimme nähdä yhden kahleetto- 
man, yhden tahdoimme nähdä yli-ihmisen, jota 
ei sido säännöt, ei pykälät, ei filosofein mää- 
räykset. Yhden tahdoimme nähdä vapaan, rik- 
kauden ja onnen ympäröimän, jolle ei ole rajoja 
pantu, joka tekee mitä tahtoo, ja semmoiseksi 
synnytimme sinut, sinä jumalainen, kuolematon 
Caesar! 

LÄSNÄOLIJAT. 
(Paukuttavat käsiänsä.) 

DOMITIANUS. 
Mainiosti puhuttu. Julistan sinut hovirunoili- 
jakseni, kun tulen imperaatt oriksi. Syöttäkää ja 
juottakaa häntä. 

AULUS CAECINA. 
Mutta mitä sanoo meidän filosofimme tähän? 
Runoilija pahus taisi antaa pienen letkauksen 
teikäläisille. Hä? 

FILOSOFI. 
Vapaudesta sanansa puhuivat, suustansa löyh- 
käsi orjan henki. Mutta meitä filosofeja huvittaa 
aina elämän vastakohdat. Niinpä tiedän minä 
toisen opin, joka myös rehoittaa tulevassa valta- 
kunnassasi, Caesar — ja on yhtä hullunkurinen 
kuin mistä runoilija puhui. 

DOMITIA. 
Puhu sinä vuorostasi. 



FILOSOFI. 
Nuo kristityt, joita Neero sirkuksessa pedoilla 
raatelutti ja roviolla poltti, ne opettavat, ettei 
imperaattori ensinkään voi olla onnellinen. 

(Yleinen hämmästys.) 

DOMITIANUS. 
Mitä? — Onnellisempi imperaattoria? Kuka? 

FILOSOFI. 
Se, joka ei huoli vallasta ja rikkaudesta, sano- 
vat he. 

AULUS CAECINA. 
(Nauraen.) Joitako pedot raatelevat? 

LÄSNÄOLIJAT. 
(Samoin.) Ja joita rovioilla poltetaan?! 

DOMITIANUS. 
Soittoa, enemmän soittoa! Ja missä on tanssi- 
jani? Hihhaa, ann' soida! 

domitia. 

Sano, Aulus, onko meillä täällä Roomassa vielä 
kristityitä? 

AULUS CAECINA. 
Juuri äsken sieppasimme kiinni kolme heidän 
miestänsä ja yhden tytön. 

DOMITIA. 
Tuota ne heti tänne eteemme, Aulus. Tahdon 
nähdä kuinka he tanssivat, nuo »onnelliset». 

DOMITIANUS. 
Juuri niin. Tee se, Aulus. 

LÄSNÄOLIJAT. 
( Paukuttavat käsiänsä.) 

AULUS CAECINA. 
(Lähettää kaksi miehistänsä vasemmalle.) 
Kaikki hyvä, mutta — kristityt eivät tanssi. 

DOMITIA. 
Tänne kristityt, sanon minä! Kyllä minä 
heidät tanssitan! 

DOMITIANUS. 

Mutta ensin egyptiläinen tanssijani vielä ker- 
ran! Soittoa! 

(Yksintanssi hetäärien keskellä ja sama valla- 
ton leikki kuin näytöksen alussakin.) 

NUBIALAISET LIKTORIT. 

(Nousevat hiljaa tanssin kestäessä takaapäin 
siitakkeelle, asettuen harvaan riviin kuin väijyk- 
siin, vain yläruumis näkyvissä.) 

TITUS. 

( Kohoaa viimeiseksi takaapäin niinkuin likto- 
r itkin pimeästä siitakkeelle. Salatakseen läsnä- 
olonsa hän silloin tällöin vetäytyy pylväiden taa.) 

LÄSNÄOLIJAT. 
(Kääntävät huomionsa vasemmalle, nousevat 
paikoiltaan, nauravat, osoittelevat vasemmalta 
tulijoita.) »Onnelliset», »onnelliset» tulevat! 
Tuolla! Katsokaa! 

KRISTITYT. 

(Vangittuina, kädet sidottuina selän taakse, 
talutetaan esille.) 

DOMITIANUS. 

(Asettuu vanhan kristityn rinnalle seisomaan.) 
No, ukkeli, kumpi meistä on onnellisempi tällä 
hetkellä, sinäkö vai minä? 

KRISTITTY. 
Jos olet imperaattori, et voi olla onnellinen 
millään hetkellä. 



DOMITIANUS. 
(Hetkiseksi hölmistyttyään päästää huikean 
vihellyksen.) 

LÄSNÄOLIJAT. 
( Purskahtavat nauruun.) 

domitia. 

(Työntää syrjään tanssijat, raivaa itselleen 
tien kristityn tytön luo.) Oletko sinäkin onnelli- 
nen? Todistapa. Tanssi, niin pääset köysistäsi. 
Päästäkää heidät valloilleen. (Kristityt vapaute- 
taan siteistä.) No? Eikö haluta? (Tyttö pudis- 

taa päätänsä. Muut kristityt polvistuvat kädet 
ojennettuina. Domitia uhkaa lyödä tyttöä kas- 
voihin.) Ymmärrätkö sinä? Minä, Domitia, 
käsken. (Hän tempaa tikarin Domitianuksen 
vyöltä.) Eikö sittenkään?! 

LYSIMAKOS. 
(Tulee kiireesti vasemmalta, pysähtyy Domi- 
tian ja tytön väliin, liikutuksen vuoksi saamatta 
sanaakaan suustansa.) 

AULUS CAECINA. 
(Vetää Lysimakon syrjään, kuiskuttaa kiih- 
keästi tämän kanssa.) 

LÄSNÄOLIJAT. 
Lysimakos täällä?! — Mitä on tapahtunut? 

DOMITIA. 
(Domitianukselle.) Katso, katso! — Mitä hän 
puhuu Aulukselle? 

AULUS CAECINA. 
(Lysimakolle.) Älä hiisku sanaakaan, ennen- 
kuin luvan annan. 

DOMITIANUS. 
( Kavahtaa pystyyn, lähestyy Aulus Caecinaa.) 
Mitä on tapahtunut? 

LÄSNÄOLIJAT. 
(Ryntäävät tanssijoita syrjään sysäten Lysi- 
makoa kohden.) 

AULUS CAECINA. 
Odottamaton taudinkohtaus. — Vespasianus 
on kuollut! 

(Tanssi ja soitto taukoo. Yleinen sekasorto. 
Kristityt pakenevat.) 



DOMITIANUS. 

Jumalat! 

DOMITIA. 

Missä Titus? 



LÄSNÄOLIJAT. 
Missä Titus? (Hajoavat kiihkeinä vasem- 
malle ja oikealle.) 

LYSIMAKOS. 
( Poistuu tuskaillen oikealle.) 

DOMITIANUS. 
Testamentti, Aulus! 

DOMITIA. 
Titus, missä Titus on?! 

AULUS CAECINA. 
Hiljaa — Lysimakos sanoo, että Titus ratsasti 
Roomaan ennen häntä. 

DOMITIANUS. 
Aulus — minä aavistan — ! Tasavaltalaiset! 

AULUS CAECINA. 
Titus on murhattu! 

DOMITIA. 
(Huutaa.) Domitianus, hetkemme on tullut! 
Oo, kun ei sitä meiltä vain kukaan ottaisi! 

DOMITIANUS. 
Aulus auttaa meitä? Oo, Domitia, Domitia! 

AULUS CAECINA. 
Ei ole hyvä, että Rooma liian aikaisin saa tie- 
tää, mitä me tiedämme. Domitia, hae Lysimakos, 
tuki hänen suunsa. 

domitia. 

(Juoksee vasemmalle.) Niin. Lysimakon täy- 
tyy vaieta. 

AULUS CAECINA. 
(Domitianukselle.) Berenike on tulossa. On 
mahdollista, että testamentti on hänen bailus- 
sansa. Sinun täytyy ensimmäiseksi häntä tavata. 



DOMITIANUS. 
(Hätääntyneenä.) Missä Berenike? 

AULUS CAECINA. 
Tuonne päin. 

DOMITIANUS. 
(Juoksee vasemmalle.) Testamentti — testa- 
mentti! 

AULUS CAECINA. 
Nyt, Aulus, viisaasti ja rohkeasti! (Menee 
vasemmalle.) 

ORJAT. 
( Juoksevat kokoon eri haaroilta.) 



ENSIMMÄINEN ORJA. 
Minä kuulin prefektin sanovan: Titus on mur- 
hattu! 

MUUT ORJAT. 
(Huudahtavat hämmästyksestä.) 

TOINEN ORJA. 
Hän kielsi ilmoittamasta. 

KOLMAS ORJA. 
Pitääköhän sitä uskoa? 

NELJÄS ORJA. 
Pahako se olisi! 

VIIDES ORJA. 
Suurin onni, suurin onni se olisi. Sh! 

ENSIMMÄINEN ORJA. 
Sh, sh — Rooman orjain ilo se olisi. 

TOINEN ORJA. 
Katsokaa, tuolta tulee Lysimakos itkien. 

LYSIMAKOS. 
Ah, eikö vieläkään! Jumalani, jumalani! Hän 
on murhattu! 

ENSIMMÄINEN ORJA. 
Lysimakos, tahtoisitko hänen elävän? Etkö 
sinä orja olekaan? 

KOLMAS ORJA. 
Rooma riemuitsee, jos se on Tituksesta pääs- 
syt. 

NELJÄS ORJA. 
Mutta henkilääkäri huokaa. 

LYSIMAKOS. 
Pienestä lapsesta, pienestä lapsesta olen häntä 
hoitanut, monista taudeista olen parantanut. 
Rakas on minulle hänen elämänsä. ( Menee vali- 
tellen.) 

KOLMAS ORJA. 
Tuo on ainoa koko Roomassa. 

ENSIMMÄINEN ORJA. 
Ainoa koko valtakunnassa, Hispaniasta ha- 
maan Eufratiin asti käy kevennyksen huokaus. 

KOLMAS ORJA. 
Aulus Caecina! 

TOINEN ORJA. 

Berenike! 

KAIKKI ORJAT. 
(Juoksevat hajalle.) 

AULUS CAECINA ja BERENIKE. 
(Eri haaroilta juosten tapaavat toisensa kes- 
kellä näyttämöä.) 

TITUS. 

(On aikonut astua esille, mutta jää kuuntele- 
maan, seuraavana aikana milloin vetäytyen pois 
milloin näyttäytyen.) 

BERENIKE. 
( Kiihoittuneena.) Aulus, mitä kuulen! 

AULUS CAECINA. 
Niin se on. Urkkijain kautta tiedän, että tasa- 
valtalaiset väijyivät häntä. 

BERENIKE. 
Taivaan vallat! Hän on murhattu! 

AULUS CAECINA. 
Se on Cassion veljesten työ. 

BERENIKE. 
Aulus, kohta koko Rooma sen tietää. 



AULUS CAECINA. 
Kohta on myrsky irti. 

BERENIKE. 

(Pää pystyssä.) Kuka on hänen seuraajansa, 
Aulus? 

AULUS CAECINA. 
Berenike! Yksi seikka on sinulle tällä hetkellä 
yhtä tärkeä kuin minullekin: Domitianus on 
syrjäytettävä! 

BERENIKE. 
Niin pitkälle käyvät tiemme yhteen, Aulus! 

AULUS CAECINA. 
Niinkö pitkälle vain? Eikö pitemmälle? Bere- 
nike? Ihana Berenike! 

BERENIKE. 
Minä olen sen, jonka on Rooman valta. 

AULUS CAECINA. 
(Ylpeästi.) Silloin olet minun y sillä minun 
ovat pretoriaanit. 

BERENIKE. 
Sinä et ole niinkuin Titus — sinulla on usko 
omaan itseesi. 

AULUS CAECINA. 
Se u$ko on roomalaisen usko, ja sen ympärillä 
kiertyy maailman suuret valtatapaukset niinkuin 
oman akselinsa ympärillä. — Domitianus on 
saatava tieltä. 

BERENIKE. 
Sen ymmärrän. 

AULUS CAECINA. 
(Antaa Berenikelle mustan pullosen.) Vain 
muutama pisara viinimaljaan. 

BERENIKE. 
(Otettuaan pullon vastaan.) Puuttuu vain 
roomalaisen miehen vala. 

AULUS CAECINA. 
Valani saat tässä! ( Antaa kätensä Berenikelle.) 

DOMITIANUS. 

( Tulee ^ pelokkaasti katsellen taakseen^ kiihoit- 
tuneena.) Aulus, auta minua! He tekevät kapi- 
naa minua vastaan! He nauravat vasten silmiäni! 

( Äskeiset hovi-imartelijat ympäröivät Domitia- 
nuksen ivanaurulla.) 

AULUS CAECINA. 
Berenikellä on vihiä isäsi testamentista. 

DOMITIANUS. 
Ah, auttakaa minua. Mitä sanon heille? 
Neuvo, Aulus — Berenike! 

SENAATTO RE JA, RITARE JA, P RETO- 
RIAANEJA 

(tuke oikealta, kiivaasti keskustellen.) Mitä? 
Mitä? Mikä huhu se on? Aulus, selitä! Selitä! 

AULUS CAECINA. 
Pelkään pahinta. Rooma on ilman Caesaria. 
(Senaattorit y m. ilmaisevat hämmästystä.) 

DOMITIANUS. 
Mutta minulla on testamentti, jossa minut mää- 
rätään Tituksen myötähallitsijaksi ja seuraajaksi. 

SENAATTORIT ja PRETORIAANIT. 

(Nauravat.) 



ENSIMMÄINEN SENAATTORI. 
Senaatin pitäisi saada nähdä se testamentti. 

TOINEN SENAATTORI. 
Jos Tituksesta pääsimme — luuletteko, että 
kiirehdämme sinua huutamaan. Pois gallialaiset 
nousukkaat! 

DOMITIANUS. 
Berenike, onhan testamentti sinulla? 

KOLMAS SENAATTORI. 
Mitä sanomista Berenikellä on, kun Titus on 
vaiennut? 

TOINEN SENAATTORI. 
Emme tahdo juutalaisen valituita Roomaan. 

NELJÄS SENAATTORI. 
Pois juutalainen Rooman keisaripalatsista! 

MUUT SENAATTORIT. 
Pois! Pois! 

DOMITIANUS. 
Minä en ole Tituksen kaltainen. En ole näyt- 
telijä, en myös julma — . Ja minä revitytän 
maan tasalle hänen triumfiporttinsa ja kaikki 
muistot hänestä minä hävitän. Sen saatte nähdä! 

ENSIMMÄINEN SENAATTORI. 
Käske siis ensimmäiseksi Berenike ulos Roo- 
masta! 

DOMITIANUS. 
Mutta — mutta hänellä on — Aulus, mitä 
minun on sanottava? 



SENAATTORIT ja PRETORIAANIT. 
(Meluten.) Pois Berenike! 



BERENIKE. 
Taivaan vallat! Titus! 



TITUS. 

(Seisoo sillakkeella liktoriensa edessä, jotka, 
nyt kokonaan näkyen, muodostavat taajan rivin 
hänen taakseen.) 

MUUT LÄSNÄOLIJAT. 
(Huutavat hämmästyksestä ja tyrmistyvät sa- 
nattomiksi, jolloin laaja tie jää heidän keskel- 
lensä Tituksen käydä.) 

AULUS CAECINA. 
Caesar — caesar — . Terve caesar Titus Fla^ 
vius Vespasianus, Rooman imperaattoril 

LÄSNÄOLIJAT. 
Terve Rooman imperaattori! 

titus. 

(Tulee hitaasti alas portaita, käy hovilaisten 
keskelle, jotka hänen katsettansa kestämättä 
vaistomaisesti peräytyvät.) 

AULUS CAECINA. 
(Kun Titus joutuu hänen kohdallensa.) Me 
— minä — me luulimme — että jokin onnetto- 
muus oli kohdannut — 

SENAATTORIT. 
Mikä onni, Caesarimme on vahingoittumaton! 

ORJAT. 

( Tunkeutuvat esille.) Herra, suo suudella too- 
gasi liepeitä, että orjain ilo saisi purkautua. 
(Ympäröivät Tituksen polvistuen hänen ympä- 
rillensä ja suudellen hänen vaatteitansa.) 

AULUS CAECINA. 
Tietoihimme oli tullut, että tasavaltalaiset — 

BERENIKE. 
Titus, imperaattori, minun aurinkoni — suo 
minun orjain kanssa iloita sinun pelastumisestasi! 
(Kumartuu suutelemaan Tituksen vaatteita.) 

TITUS. 

Minua liikuttaa teidän hellä huolestumisenne. 
Ja miellyttää ensimmäisenä hallitukseni päivänä 
nähdä näin elä vä todistus rakkaudestanne. (Osoit- 
taa tahtovansa jäädä yksin.) 

LÄSNÄOLIJAT. 
(Hajoovat eri suunnille.) 

TITUS. 

(Paikaltaan liikahtamatta viittaa kädellänsä 
Aulus Caecinaan.) 

KAKSI LIKTORIA. 
(juoksee esille ja pistää Aulus Caecinan kuo- 
liaaksi. ) 

(Aulus Caecinan huudosta rientävät äsken 
poistuneet kauhistuneina takaisin. Aulus Cae- 
cina kannetaan ulos.) 

TITUS. 

Ha-ha uskoisiko — hän oli tehnyt salaliitto- 
suunnitelman. Näytän sittemmin. Nyt menkää. 
— Kuitenkin: älköön kukaan jättäkö palatsia. — 
Tahdon nähdä teidät ympärilläni — rakkaat 
ystäväni — 

LÄSNÄOLIJAT. 

(Hajoavat epätietoisina, pahaa aavistaen.) 

( Sammuvat liekit loimottavat, lattialla on juh- 
lan jäljiltä kukkia, kaatuneita maljoja, epäjärjes- 
tystä.) 

PREFEKTI. 

( Jää yksin seisomaan Tituksen eteen.) 

TITUS. 

Olit oikeassa. Olin narri. Nyt tiedän kaiken. 
Aulus Caecina tahtoi myrkyttää tieltään minun 
veljeni . . . Domitianus häpäisi muistoani . . . 
Rooman ylimykset pilkkasivat minua . . . omat 
kotiorjani ilkkuivat minulle ... — Berenike 
— meni pettäjäni syliin ... Oi jumalat! Täm- 
möinenkö oli se hetki, jota elämäni tavoitti! — 
Kuule mies . . . käske urkkijani ja kätyrini kaikki 
tänne. Toimita tänne koko minun musta lau- 
mani. Kuulitko? Tuossa paikassa, tänne. Pian! 
Pian! (Prefekti poistuu juosten vasemmalle.) 
Maailman herrako minä? Vai vaivainen hyljätty 
raukkako? Ei ole ketään minulla, ei missään . . . 
Olisi ollut isäni — (huutaen) ääh! 

LYSIMAKOS. 
(Kuultuaan huudon, tulee oikealta kuulumat- 
tömisti, jää perälle.) 

TITUS. 

Voi minua, niinkuin haavoitettu kauris minä 
mykistyn tähän! (Huomaa Lysimakon.) Ah, 
Lysimakos, Lysimakos! (Juoksee hänen luok- 
seen.) 

URKKIJAT. 

( Mustiin kaapuihin kääriytyneinä alkavat 
seuraavan kuluessa yksitellen hiipiä esiin joka 
nurkasta, täyttäen vähitellen koko näyttämön, 
joka heidän mukanansa pimenee, yhä useampien 
liekkien sammuessa.) 

LYSIMAKOS. 
Miten on terveytesi, herra? Ruumiisi vapisee. 

TITUS. 

(Peittäen vavistustansa.) Ha-ha — . Olen 
usein aikonut sinulle puhua siitä asiasta. Katso, 
minua vaivaa eriskummallinen tauti. 

LYSIMAKOS. 
Sano minulle se tautisi, niin sen parannan. 

TITUS. 

Se tauti on Caesarille kovin sopimaton. Vas- 
toin tahtoani nousee näet rinnastani tuska tänne 

kurkkuun, jäseneni vapisevat ja silmistäni vuo- 
taa kyyneleet. 

LYSIMAKOS. 
Kovin merkillinen tauti. 

TITUS. 

Voisihan luulla minun itkeväni Katso itse. 
Roomalaisen silmissä ei mikään ole häpeällisem- 
pää, kuin itku. (Uhkaavasti.) Vaiti minun tau- 
distani, muista! — 

LYSIMAKOS. 
Kylmimmän lähteen vedellä täytyy huuhdella 
ruumistasi. Aluksi tuon sinulle vahvistavan juo- 
man. ( Aikoo mennä oikealle.) 

TITUS. 

Lysimakos, nyt annan sinulle vielä tärkeäm- 
män viran, kuin henkilääkärin; teen sinut salai- 
seksi uskotukseni. (Katsoen urkkijoihinsa, 
ikäänkuin itsekseen.) Ah, te minun mustien 
ajatusteni tulkit. En rohjennut teihin uskoa, nyt 
uskon kaikki luettelonne, nyt rakastan teitä ja 
teihin ainoihin luotan. Ah, siinäkö olette kaikki! 
Vähäiseksi katson joukkonne. Menkää — tul- 
laksenne tuhatlukuisina takaisin. Laajentukaa 

suureksi tiheäksi verkoksi yli koko valtakunnan! 
Joka loukko, joka soppi täyttäkää. Tahdon pois- 
taa tieltäni kaiken, mikä on minua vastaan. Kit- 
ken puhtaaksi koko maailman, poltan, hirtän, 
revitytän pedoillani. Näytän niin paljon pu- 
naista verta, että kaikki vavisten kytkeytyvät 
jalkojeni juureen. Menkää! 

URKKIJAT ja ILMIANTAJAT. 

(Väistyvät hiljaa takaisin.) 

TITUS. 

( Prefektille, joka on ilmestynyt hänen eteensä.) 
Mene sinäkin. 

PREFEKTI. 

(Menee.) 

TITUS. 

Mutta sinut Lysimakos, teen urkkijaini urkki- 
jaksi. Epäilen näet noitakin. Pidä heitä kaikkia 
silmällä, missä ikinä tavannetkin — ja erittäinkin 
tuota miestä, sillä hänkin on joskus pyrkinyt 
pretoriaanein päälliköksi. Kuka tietää?! Sinä 
olet ainoa luotettava koko valtakunnassa, sinä 
Lysimakos. Sinulle ilmaisen hallitsijatuumani. 
Katsos — minussa on lempeyttäkin — ja hei- 

lyyttä. Sinä hyvin tiedät. Kun ensin olen anka- 
ruudella valtani vahvistanut, tahdon alkaa halli- 
tukseni jollakin suurella hyvällätyöllä, niin suu- 
rella, ettei ole sen vertaista nähty. Muistathan 
— Sostraton ennustuksen minusta — että tulen 
suureksi hallitsijaksi — joka täytän maailman 
hyvillä töillä — muistathan — muistathan — 

LYSIMAKOS. 
(Koettaen rauhoittaa.) Kyllä, kyllä, herra, 
kunhan rauhoitut, värisethän kuin haavan lehti. 

TITUS. 

(Syleillen Lysimakoa.) Lysimakos, ystäväni, 
sano sinä, mitä hyvää imperaattorina tekisit? 
Sano! 

LYSIMAKOS. 
Antaisin viljaa roomalaisille ja toimittaisin 
suuria petonäytelmiä. 

TITUS. 

Sinä olet niin tyhmä, Lysimakos. — Saat 
mennä. (Itsekseen.) Minun täytyy, täytyy 
löytää joku — 

LYSIMAKOS. 
(Aikoo mennä.) 

TITUS. 

Odotas — sano minulle Lysimakos, voitko 
saattaa jonkun kristityistä tänne — jonkun niistä, 
jotka kuuluvat väittävän, ettei imperaattori en- 
sinkään voi olla onnellinen. 



LYSIMAKOS, 
Herra, niitä on paljon, niitä voi olla sinun 
ympärilläsi — omien orjiesikin joukossa. 

TITUS. 

Sittenhän voit kohta saattaa jonkun heistä 
tänne. 

LYSIMAKOS. 

Sen voin. 

TITUS. 

Katso siis, ettei kukaan täällä häiritse minua, ja 
tuo kristitty puheilleni. Tarvitsen häntä kohta 
—-kohta! (Liktoreille.) Tämä mies on nyt pääl- 
likkönne. Totelkaa häntä. (Menee oikealle.) 

LYSIMAKOS. 
(Osoittaa liktoreista toiset oikealle, toiset por- 
taille.) 

BERENIKE. 
(Vasemmalta, aikoo mennä oikealle.) 

LYSIMAKOS. 
( Pysäyttäen.) Herrani kielsi ketään luoksensa 
päästämästä. 

BERENIKE. 
(Nähtyään liktorit perääntyy, aikoo juoda 
myrkkyä, mutta on voimaton ja viskaa pullon 
luotansa.) 

DOMITIANUS ja DOMITIA. 
(Kiireesti vasemmalta.) 



DOMITIANUS. 
(Aikoo mennä oikealle.) 

LYSIMAKOS. 
Herra, liktorit ovat ovella. 



DOMITIANUS. 
Domitia, huomasithan, kuinka hyvillänsä Ti- 
tus oli meidän vastaanotostamme? Suuri näyt- 
telijä hän tosin on, mutta niin hän ei olisi sentään 
osannut näytellä. 



DOMITIA. 
Berenikellä on toinen ajatus. 

BERENIKE. 
Mitä merkitsee kielto lähteä palatsista? — Ja 
kielto päästä hänen puheillensa? 

DOMITIA. 
Verta se merkitsee. Se merkitsee, että jotkut 
vielä tänäpäivänä mestataan. Minä pakenen! 
( Rientää vasemmalle.) 

DOMITIANUS. 
Lysimakos — jos huomaat jotakin erinomaista 
veljessäni — jos — jos esimerkiksi huomaat, 
että hän tahtoisi minut vangita — rukoile puo- 
lestani sinä, hän kuulee sinua, hän tulee helposti 
liikutetuksi, minä tunnen hänet. 

LYSIMAKOS. 
Rakastan Titusta, herraani. Minä teen kaikki 
mitä voin hänen edestänsä. Annan vaikka hen- 
kenikin. Minä olen jo vanha mies. 

DOMITIANUS. 
Mutta puhuthan minun puolestani? . . . Lysi- 
makos, on mahdollista, että hän tahtoo surmaut- 
taa minut! 

LYSIMAKOS. 
Ah, herra, mitä on kuolla toisen käden kautta! 
Pahempi sen, joka tappaa, pahempi sen, joka 
tappaa! ( Hän jättää Domitianuksen.) 

DOMITIANUS. 
Berenike, jos Titus todella on nähnyt ja kuul- 
lut kaiken, niinkuin alan epäillä, silloin — 
(Ympärilleen tähystellen hän tarjoo tikariansa 
salaa Berenikelle.) Sinä yksin voit tällä hetkellä 
päästä lähelle. 

BERENIKE. 

(Ottaa vastaan tikarin, piiloittaen sen po- 
veensa.) 

DOMITIANUS. 
Vannon kotijumalieni kautta! (Hän katsoo 
oikealle, säikähtää ja poistuu juosten vasemmalle ) 

BERENIKE. 
(Kiiruhtaa oikealle perälle, jää seuraamaan 
tapahtumia piilopaikastaan.) 

LYSIMAKOS. 
(Lankeaa polvilleen, kädet ristissä rinnallaan, 
sitten nousee päättävästi.) 

LIKTORIT. 

(Tulevat oikealta ja Lysimakon osoituksesta 
menevät vasemmalle.) 

TITUS. 

(Tulee oikealta.) Lysimakos, missä on kris- 
tittysi? 

LYSIMAKOS. 
Hän on täällä, Caesar. 

TITUS. 

Katso siis, että liktorit ovat paikoillansa ja saata 
kristitty eteeni. 

LYSIMAKOS. 
(Käy katsomassa sillakkeelle ja vasemmalle.) 
Liktorit ovat paikoillansa, Caesar. 

TITUS. 

Entä kristitty? 

LYSIMAKOS. 
Titus, hän seisoo edessäsi. 

TITUS. 

Mitä sanot?! Sinä kristitty? . . . Etkö olekaan 
tyhmä Lysimakos? Aah! (Hän lyö Lysimakon 

maahan jalkainsa alle, huutaen.) Sinä olet pet- 
tänyt keisarisi! 

LYSIMAKOS. 
(Nousee ensin polvillensa, sitten pystyyn ja 
puhuu kuin vertaiselleen.) Olen, Titus. Sinun 
hyväksesi. 

TITUS. 

En tiedä, kuinka katsoisin sinua. Äsken olit 
orjani, nyt olet vieras ja puheesi ei ole orjan. 
Kuka olet? — Ken on sinut vapaaksi tehnyt? 

LYSIMAKOS. 

Totuus. 

TITUS. 

Sinä tuntisit totuuden! Orjaniko täytyy ku- 
martua minun edessäni vai minun orjani edessä? 
( Itsekseen.) Hänen katseensa vangitsee minut! 

( Ääneen.) Niin, ken lienetkin — jos tunnet 
totuuden, sano se minulle. Vastaa siis minulle sii- 
hen kysymykseen, jonka äsken tein Lysimakolle: 
Sano minulle hyvätyö, suuri ja laaja, jota ei 
kukaan keisareista ole vielä tehnyt. Ajatteles: 
minulla on suuri valta, valta maailman yli mi- 
nulla on, minä voin kaikki. 

LYSIMAKOS. 
Kaikkea voi imperaattori, yhtä ei. 

titus. 

Mitä imperaattori ei voi. 

LYSIMAKOS. 

Tehdä hyvää. 

TITUS. 

Imperaattori ei voi tehdä hyvää! Hullumpaa 
en ole koskaan kuullut. 

LYSIMAKOS. 
Sanot niin ja kuitenkin lyyhistyt kokoon to- 
tuuden lyömänä. 

TITUS. 

(Huutaa.) Lysimakos, Lysimakos, sinä olet 
katsonut lävitseni! 

LYSIMAKOS. 
Olen, Titus. Alusta asti. 

TITUS. 

Turhaan sen sanoit, sillä ennenkuin käsistäni 
pääset, olet sinä kuoleman oma! Kuulut niiden 
joukkoon, joiden täytyy minun tieltäni! 

LYSIMAKOS. 
En pelkää sinua enkä kuolemaa. Tätä hetkeä 
varten olen elänyt. 

TITUS. 

( Arasti , hiljaa.) Jos imperaattori ei voi tehdä 
hyvää — sano, mitä minun siis on tehtävä? 

LYSIMAKOS. 
(Lempeästi.) Tahtoisin nähdä sinua suoraan 
silmiin, kun sen sanon. 

(Titus ja Ly simako s lähestyvät toisiansa.) 
TITUS. 

(Koettaa katsoa Lysimakoa silmiin, nauraa 
epäluonnollisesi, sisällistä tuskaansa salaten.) 

LYSIMAKOS. 
Suoraan silmiin, ihan suoraan. 

TITUS. 
Katsonhan minä — . 

LYSIMAKOS. 
Niin, Titus, juuri niin. Sinä ymmärsit ennen- 
kuin olin suuni aukaissut. Niin juuri: luovu 
vallastasi. 

TITUS. 

Katso, voihan olla hallitsijoita, jotka ovat 
minua pahempia, mutta minä olen hyviäkin 
töitä harjoittanut. Ja aikomukseni on vielä suu- 
rempiakin töitä tehdä — . 

LYSIMAKOS. 
Olitpa ken tahansa, saman sanon aina: luovu 
vallasta. Se on se suuri teko, jonka sinä tahdoit 
tietää. Sitä ei ole vielä yksikään hallitsija to- 
tuuden tähden tehnyt. 

TITUS. 

Jollen minä tietäisi, että se on niin! Mutta mi- 
nun järkeni on hieno, ja minä olen jo aikaa sitten 
sen itse ymmärtänyt! 

LYSIMAKOS. 
Sinä tahdot koko maailman omistaa. Oikeassa 
olet, kun sitä tahdot. Sitä tahtoo myös jokainen 
kristitty. Kuitenkin: omistaakseen koko maail- 
man pitää koko maailmata rakastaa. Mutta ketä 
rakastat sinä, Titus? Ennenkuin valtasi olet 
vahvistumaan saanut, on sinun sielusi käynyt 
autioksi. Tule pois täältä. Apenniinein yli saa- 
tan sinut — saatan hiljaiseen laaksoon, kaita van 

vuorijonon rinteelle vien sinut. Siellä ovat yhtei- 
set viljelyksemme. Meitä on suuri veljeskunta. 
Ei siellä kukaan vihaa sinua, ei kukaan panettele. 
Vapaina hengitämme, vapaina elämme. Näytän 
sinullekin paikkasi, osoitan työn sinun käsillesi. 
Niinkuin lapsi sinä tartut siihen, niinkuin lapsi, 
joka on pitkästä pimeästä valoon päässyt. Päivä 
siellä helkkää ja heloittaa. Mehiläiset siellä suri- 
sevat ympärilläsi. Mutta katso — mehiläisistä ja 
perhosista on sinun rakkautesi kasvava, se on 
ulottuva ihmisiin, se on laajenemistaan laajeneva. 
Ja niin puhkeaa sinun sielusi kukoistukseen, ja 
sinä olet menevä kuolemasta elämään, ja kaikki 
mitä rakastat on oleva sinun! Luovu vallasta, 
Titus. Rauhaan ja onneen sinua kutsun! 

Trrus. 

(Antautuu Lysimakon mielentilaan.) Va- 
paana hengähtäisin, yhdessä huokauksessa pu- 
haltaisin pois tämän hirmupainon. Voi minua, 
voi minua! (Itkee.) 

LYSIMAKOS. 
Siellä, vasta siellä sinä taudistasi paranet. Itke, 
itke, se on hyvä niin — itke! (Koskettaa Tituk- 
sen olkaan.) 

titus. 

(Säpsähtää itkustansa.) En ole itkenyt! Sinä 
olet kuoleman oma! 

LYSIMAKOS. 
Et pääse minusta enää, Titus. Kuoltuani olen 
oleva lähempänä sinua kuin eläessä olinkaan. 

TITUS. 

(Voimatta pakottaa itseään surmaamaan Lysi- 
makon.) Oh, Lysimakos, sinä olet tappanut mi- 
nut! (Lyyhistyy voimatonna ja itkien maahan.) 

LIKTORIT. 
(Saatuaan merkin kiiruhtavat Lysimakon luo 
painunein asein.) 

LYSIMAKOS. 
(Kuiskaten liktoreilk.) Jos hän tahtoo jättää 
palatsin, seuratkaa häntä kaupunginportille. 
Siellä minä häntä odotan. (Säteillen sisäisestä 
riemusta.) Suuria on kohta tapahtuva. Hän on 
luopuva tästä valtakunnastaan, sillä uusi valta- 
kunta odottaa häntä — kaukana, kaukana täältä. 

LIKTORIT. 

( Kuunnellessaan höltyvät henkivartija-asen- 
nostaan.) 

LYSIMAKOS. 
(Titukseen päin.) Hyvästi Titus! Menen 
veljieni luo. Kerron heille ilosanoman. Valmis- 
tamme ikirauhan paikan sinulle. (Poistuu va- 
semmalle.) 

TITUS. 

Mitä hän sanoikaan? »Kerron veljille» . . . 
( Hän huomaa liktorit, jotka vartijapalveluksensa 
unohtaen naureskelevat ja rupattelevat keskenään, 
huutaa raivokkaasti, yhä vielä polviltaan nouse- 
matta.) Mitä! 

LIKTORIT. 

(Asettuvat hätkähtäen rintama-asentoonsa.) 

TITUS. 

(Osoittaen vasemmalle.) Tuo mies ei saa elää! 
Tuokaa minulle hänen päänsä. 

KAKSI LIKTORIA. 
(Juoksee vasemmalle.) 

TITUS. 

Imperaattoriko tämän" teki vai teinkö sen minä 
itse? Ei, ei, Lysimakos, minä en tehnyt ... ah, 
ah, ah! 

KAKSI L1KTOR1A. 
( Palaa vasemmalta, toinen kantaen käsivarrel- 
lansa kilpeä vaakasuorassa asennossa. Kilvellä 
on Lysimakon pää peitettynä punaisella vaat- 
teella.) 

T1TUS. 

(Nousee. Hänen kätensä ojentuu kilven yli ja 
työntää vaatteen syrjään. Hän katsoo päätä.) 
Sinä sanoit: »Kuoltuani olen sinua lähempänä 
kuin elämässä olinkaan.» Hymy sinulla on kyllä 
huulillasi, niinkuin äsken, mutta sinä olet — 
mykkä. ( Hän säpsähtää ja kääntää päänsä tuon- 
nempana olevien liktorien puoleen.) Kuka teistä 
mainitsi minua nimeltäni? Kahdesti etunimel- 
täni? Uskaltakaapas! lmperaattoria! (Hän kat- 
soo uudelleen päätä, säikähtäen peittää sen ja 
kädenliikkein käskee viedä kilven pois.) Haudat- 
kaa ruumis ja tuo pää syvälle, hyvin syvälle, ja 
käskekää orjieni vierittää suuri kivi sen paikan 
päälle. Joutukaa, joutukaa. 

KAKSI L1KTOR1A. 

(Poistuu kiipineen vasemmalle.) 

T1TUS. 

(Muille liktoreille, jotka seisovat liikkumatta 
asennossa.) Joko taas?! (Painaen käsin kor- 

viaan.) Vaiti! Vaiti! Ah, minun täytyy päästä 
pois täältä. Niin, niin, menkää palatsin portille, 
odottakaa minua siellä ja katsokaa, ettei kukaan 
näe, kun minä lähden . . . menkää, menkää . . . 

LIKTORIT. 

(Poistuvat kiireesti vasemmalle.) 

TITUS. 

(Menee oikealle paeten harhakuuloansa.) 

BERENIKE. 
(Kohdaten hänet.) Titus, viipymättä kutsu 
liktorit takaisin! 

TITUS. 
Etkö näe mitään? 

BERENIKE. 
Henkesi on vaarassa. 

TITUS. 
Etkö kuule mitään? 

(Kuiskaten.) Se on Lysimakos, hän se on. 
Hän tahtoo antaa minulle anteeksi kaiken, sen- 
kin, minkä hänelle äsken tein. 

BERENIKE. 

(Koskettaa varovasti Titusta käsipuoleen ja 
sanoo hänkin kuiskaten.) Titus, Lysimakosta ei 
ole enää. (Ääneen.) Titus, herää! Kokoa voi- 
masi! 

TITUS. 

Ah, sinä et osaa katsoa, et kuulla. 

BERENIKE. 
Surmautit Aulus Caecinan. Se ei ole kylliksi. 
On tasavaltalaisia, on paljon muita. Asemasi 
horjuu enemmän kuin koskaan. Hetkeäkään 
menettämättä tarvitaan voimakkaita, musertavia 
hallitustoimia — nyt — nyt — tällä hetkellä — 

TITUS. 

Älä puhu noin kovaa. Hän ei kärsi kuulla 
sanojasi. 

BERENIKE. 

Lysimakos ei ole elossa. Minä ainoa voin 
auttaa sinua. Salaliitto verkon jokainen silmukka 
on tunnettu minulle. 

TITUS. 

Hiljaa, hiljaa . . . Katso, hänen hymynsä sam- 
muu. Hän jättää minut. Lysimakos, en päästä 

sinua, minä pitelen sinusta! — Niin, niin, minä 
kuulen taas: »Luovu vallasta, Titus, minä pelas- 
tan sinut häviöstä.» Ja hän katsoo niinkuin ajat- 
telisi: sitä et sinä Titus voi ikinä tehdä. 

BERENIKE. 
Ah, armaani, herää . . . herää . . . 

TITUS. 

Tässä, juuri tällä paikalla hän seisoi ja kysyi: 
»Mutta ketä rakastat sinä, Titus?» ( Järkytettynä , 
haltioissaan.) Sinua, Lysimakos, sinua ainoata, 
sinua ikuisesti! Ja sinun sanasi minä täytän! 
Pois, pois täältä! (Hän juoksee vasemmalle.) 

BERENIKE. 
Titus, kuule minua! 

PREFEKTI. 

(Miehineen vasemmalta, pysäyttää Tituksen.) 
Caesar! Missä liktorisi?! (Miehilleen, osoittaen 
perälle.) Lähettäkää liktorit heti portaille ja 
tänne myös Caesarin purppuratooga! (Miehet 
kiiruhtavat toiset vasemmalle toiset oikealle.) 
Teet itsesi suojattomaksi, Caesar. Cassion vel- 
jekset ovat yhä irrallaan. Liittolaiset voittavat 

aikaa! Sano, vangitutanko kaikki epäilyksen- 
alaiset? 

TITUS. 

Miksi vaivaat minua? Etkö näe, että minä va- 
pisen kylmästä? 

PREFEKTI. 
Caesar, tällä hetkellä en voi jäädä käskyjäsi 
vaille* 

TITUS. 

Tee mitä tahdot. 

PREFEKTI. 
(Hiljemmin.) Caesar Domitianus? — Käs- 
ketkö saattaa hänet salaisen valvonnan alaiseksi? 

TITUS. 

»Käskenkö?» — En minä mitään käske. 

PREFEKTI. 
Katso, Caesar, aamu jo koittaa. Kansan- 
joukot kokoontuvat torille, pretoriaanit leiril- 
lensä. Kohta myrsky nousee! 



TITUS. 
( Heiskauttaen kättänsä.) 

BERENIKE. 
(Prefektille.) Ah, etkö näe? Hän hakee pääs- 
täksensä palatsista. Vangituta omin päin, ennen- 
kuin on myöhäistä — kaikki — kaikki! 

PREFEKTI. 
Luulen, että se todella on välttämätöntä . . . 

BERENIKE. 
Jo kuuluu pauhu torilta. 

PREFEKTI. 
Ja että se on Caesarinkin oikea tahto. 

BERENIKE. 

Joudu, joudu! 

PREFEKTI. 
(Huutaen oikealle.) Caesarin tooga! Tänne 
Caesarin tooga! ( Poistuu vasemmalle.) 

TITUS. 
Lysimakos, minä tulen! 

(Turhaan haettuaan muuta ulospääsyä hyök- 
kää sillakkeen portaille.) 

BERENIKE. 
(Koettaa pysäyttää hänet.) Titus, Titus, älä 
mene surman suuhun! 

TITUS. 

(Taisteltuaan Bereniken kanssa sysää hänet 
voimakkaasti luotansa, juoksee siitakkeelle pae- 
takseen ulkoportaitse.) 

LIKTORIT. 
(Kohoavat taajassa rivissä ulkoportaitse Ti- 
tusta vastaan, pysäyttäen hänet kuin satimeen.) 

ORJATTARET. 
( Oikealta, kiiruhtavat kiinnittämään purppura- 
toogaa Tituksen hartioille. He sovittavat myös 
kultaisen laakeriseppeleen hänen päähänsä.) 

BERENIKE. 
( Itsekseen.) Ah, hän on hylännyt minut ikui- 
seksi. — Ei, Titus, nousimme yhdessä, yhdessä 
myös kaatukaamme! (Poistuu vasemmalle.) 

PREFEKTI. 
(Sillakkeella, antaa merkin liktoreille, jotka 
avaavat keskellensä käytävän ulkoportaille alas- 

päin, ja kahdelle torvenpuhaltajalle, jotka antavat 
ilmoitustörahdyksen.) Caesar Augustus, Titus 
Flavius Vespasianus, Rooman Imperaattori — 
tahtoo näyttäytyä kansallensa. 

(Alhaalla torilla vallitsee nyt haudan hil- 
jaisuus.) 

TITUS. 

(Astuessaan liktorien muodostamaan kujaan 
ehdottomasti ojentuu imperaattorin ryhtiin.) 

(Nyt kuuluu alhaalta torilta voimakkaita ter- 
vehdy shuutoj a imperaattorille, jotka saavuttavat 
huippunsa Tituksen alkaessa hitaasti laskeutua 
ulkoportaita alas.) 

( Nouseva aurinko valaisee siitakkeen yli näky- 
vien patsaiden ja kattojen ääriviivoja.) 



NELJÄS NÄYTÖS. 



Keisarillisen aition eteisala Colosseumissa. 
Näyttämön taka-alan muodostaa Colosseumin 
kiviseinä, jonka keskellä aitioon vievä, muutaman 
porrasasteen korkeudella oleva ja etusillakkeella 
varustettu suuri, pyöreäpäätyinen ovi. Ovi on 
ylöspäin kohoavan väliverhon peittämä. Kivinen 
siitake jatkuu kummallekin puolen ovea pilaris- 
toineen. 

Prefekti miehineen portailla ja sillakepylväis- 
tössa katselevat ja merkitsevät luetteloihin heidän 
editsensä oikealta vasemmalle kulkevaa, vartioi- 
den saattamaa vangittujen hovilaisten jonoa. 

Patriisivanhuksia ilmestyy vasemmalta saat- 
tuetta katsomaan. He kulkevat parittain, sala- 
peräisesti keskenänsä kuiskutellen, kunnes vähi- 
tellen ryhmittyvät oikealle etualalle, yksityisten 
siirtyessä ryhmästä ryhmään tärkeän ja salaisen 
neuvottelun johdosta. 

PREFEKTI. 

(Sitten kun vangittujen jono on kulkenut 
ohitse.) Kunnianarvoiset isät, Caesar Augustuk- 
sen saapuessa tämän paikan täytyy olla tyhjänä, 
suvaitkaa . . . 

I PATRIISI. 

Miksi vangitut ovat juhlaan tuodut? Mikä on 
heidän kohtalonsa? 

PREFEKTI. 
Heidänkö kohtalonsa? Se on imperaattorin 
omissa käsissä. (Poistuu miehineen vasem- 
malle.) 

II PATRIISI. . 

Luin heitä kaikkiansa lähes kolmeen sataan. 
Oi, mikä surullinen saattue! Rooman kukka, 
Rooman toivo — sekö nyt arenalle roskajoukon 
häväistäväksi! ( Peittää kasvonsa.) Zeus kaikki- 
valtias! 

III PATRIISI. 

Kuulimme sanottavan, että nälkäisiä leijonia 
on joukottain tuotu arenan holveihin. Oi, näinkö 
alkaa Rooman suuri juhla! 

IV PATRIISI. 

Ei juhla, vaan ennenkuulumaton teurastus! 

I PATRIISI. 

Jonka rinnalla Neeronkin julmuudet kalpene- 
vat. Oi taivas, missä ovat ukonnuolesi! 

II PATRIISI. 
Ja missä meidän Cassiomme?! 

III PATRIISI. 

Kuitenkin — hän kulkee aivan suojatonna, 
liktorinsa hän on lähettänyt pois — miksi, sano- 
kaa, miksi yksikään ei uskalla häntä lähestyä? 

IV PATRIISI. 
Tehdäksensä tästä kurjuudesta lyhyen lopun . . 

V PATRIISI. 
Iskeäksensä tikarin hänen rintaansa . . . 

VI PATRIISI. 

(Osoittaa oikealle.) Hiljaa, hiljaa! Berenike 
orjinensa! 



III PATRIISI. 
(Ivallisesti.) No, Rooman vanhat patriisit, 
nyt nöyrä tervehdys ruhtinattarelle! 

BERENIKE. 
(Tulee oikealta Cassion veljesten seuraamana, 
jotka ovat pukeutuneina hänen orjikseen, kasvot 
aluksi peitossa.) 

PATRIISIT. 

(Päästäessään Bereniken välitsensä nostavat 
kunnioittaen kätensä, salaten inhonsa, ja poistu- 
vat oikealle.) 

BERENIKE. 

(Päästyään varmuuteen, ettei ole syrjäisiä 
kuulijoita.) Tästä hän on kulkeva. Tuossa hän 
pysähtyy ja puhuttelee kansaa. Sitten hän 
kääntyy noustaksensa tuonne ylös. — Silloin — ! 

CASSION VELJEKSET. 
(Paljastaen tikarinsa.) Silloin! 

BERENIKE. 

Kuitenkin — ah — älkää häntä kasvoihin 
lyökö . . . 

CASSIUS VANHEMPI. 
Sinä horjut, Berenike. 



BERENIKE. 

Ei, ei. Mutta sanon teille, Cassion veljekset: 
Ihmeellinen demooni on mennyt häneen. Hän 

voi tehdä itsensä näkyväksi minulle, vaikkei 
täällä olekaan. Nytkin näen hänet edessäni. 
Niinkuin auringon häikäisemänä näen hänen 
kuvansa kaikkialla, täällä, tuolla, taas täällä — ar- 
maana, majesteetillisen ylevänä. — Ah, hän 
hylkäsi minut ikuisesti, minut, joka tein hänet 
Caesariksi! — Niin, niin, siis tästä hän tulee, 
näihin portaihin hänen jalkansa koskettaa, tähän 
— ja tähän. Ja tätä vasten hän levähtääkseen 
nojautuu. (Hän syleilee ja suutelee pylvästä.) 

CASSIUS NUOREMPI. 
Voinemmeko luottaa sinuun, Berenike, sinä 
rakastat häntä! 

BERENIKE. 

Minä tahdon hänen surmaansa — ja omaani 
hänen kanssaan. Minä . . . minä . . . sanoin vain: 
älkää häntä kasvoihin haavoittako ... ah älkää 
kasvoihin . . . 

(Oikealta kuuluu lähestyvää joukkojen sori- 
naa.) 

BERENIKE. 

(Säpsähtäen.) Hän on tulossa . . . piiloutu- 
kaa! 

PATRIISIT. 

( Palaavat oikealta, käyden perääntyvästi 
taaksepäin ja käsiä nostamalla äänettömästi 
tervehtien imperaattoria. Näyttämö täyttyy ylei- 
söllä, joka samoin perääntyen oikealta pelokkaasti 
antaa tietä imperaattorille ja hajaantuen seinä- 
vierille jää liikkumattomana odottamaan.) 

(Berenike ja Cassion veljekset katoavat väki- 
joukkoon.) 

( Prefekti miehineen asettuu jälleen portaille.) 
TITUS. 

(Ympärilleen katsomatta, ajatuksissaan tuk- 
kaa käsin haroen kulkee nopeasti oikealta keski- 
ovea kohden, aikoen nousta keisarilliseen aitioon. 
Hän pysähtyy hämmästyneenä tiellänsä seisovan 
prefektin eteen.) Mitä nyt? Antakaahan tietä. 
Aion puhua kansanjoukolle. 

PREFEKTI. 

Caesar . . . 

TITUS. 

Minä olen — caesar, ja kohta en ole, se on 
totta, mutta antakaahan minun sentään puhua 
kansalle. 



(26 5 ) 

PREFEKTI. 
Ennenkuin juhla alkaa, odotan käskyjäsi, 
Caesar. 

TITUS. 

Taas »käskyjäsi»! — Tee mitä katsot parhaaksi 
ja anna minun olla. 

PREFEKTI. 
Caesar, kolmesataa vangittua salaliittolaista 
olen tuonut tänne. He odottavat tuomiotasi. 

TITUS. 

»Vangittua?» (Itsekseen.) Miksi olen tämän 
tehnyt? Ja milloin? 

PREFEKTI. 
Vai käskettekö johtaa heidät arenalle kansan 
tuomittavaksi? Leijonamme ovat käsillä. 

TITUS. 

En muista sellaista käskyä antaneeni. Mutta 
jos olet vanginnut, niin vapauta heidät viipy- 
mättä, viipymättä! 

(Hämmästyksen ja iloisen yllätyksen sorinaa 
yleisön keskuudessa.) 

PREFEKTI. 

Caesar, se — se — on mahdotonta. 

TITUS. 

Etkö pyytänyt käskyjäni? 

PREFEKTI. 
Caesar, salli sanoa, käyt pohjattoman kuilun 
partaalla: urkkijaimme ja ilmiantajaimme lis- 
toilla on merkittynä vielä saman verran rikol- 
lisia. 

TITUS. 

(Ajatuksissaan torjuen heiskauttaa kättänsä.) 

PREFEKTI. 

Käsketkö ehkä karkoittaa heidät ainiaaksi 
Roomasta? Kysyn imperaattoriltani! 

TITUS. 

Ah, imperaattoriltasi . . . Hyvä on. Kaikki 
urkkijat ja ilmiantajat karkoitetaan ainiaaksi ulos 
Roomasta. 

PATRIISIT. 

(Paukuttavat ihastuneina käsiänsä.) 



TITUS. 
Patriisitko — minulle! 

PREFEKTI. 

Näen, Caesar, sinun valmistuvan suuriin tekoi- 
hin. Jalo käskysi tulkoon heti koko Rooman tie- 
doksi ! ( Kiiruhtaen poistuu vasemmalle .) 

( Yleisö puhkeaa tervehdys- ja ylistyshuutoihin, 
yM aikaa ja toistaen) : 

1) »Terve Titus, armon ruhtinas!» 

2) »Terve Titus, maailman herra!» 

3) »Terve hyväntekijämme!» 

TITUS. 

(Itsekseen.) »Armon ruhtinas»?! — Kuinka 
onkaan sydämeni janonnut tätä tervehdystä 
kuullaksensa! Lysimakos, oi Lysimakos! Mitä 
olenkaan tehnyt . . . ( Läsnäolevien puoleen kään- 
tyen, lämpimästi.) Ystävät, jos vain tietäisin, 
mitä teille antaa, antaisin kaiken. Ah, sanokaa, 
mitä odotatte minulta. Vielä on minulla vähän 
aikaa olla imperaattorina. Pyytäkää siis mitä 
tahdotte, ja minä täytän toiveenne. 

(Pettyneenä.) No, miksi vaikenette? Astu- 
koon kuka tahansa esiin. Muuten tämä ihmeelli- 
nen päivä menee hukkaan, eikä uusi enää valkene. 

(Ajatuksissaan.) Vai tiedättekö tekin, ettei 
imperaattori voi tehdä hyviä töitä . . . 

BERENIKE. 

(Astuu estin.) 

TITUS ja OSA LÄSNÄOLEVISTA. 
( Hämmästyksissään.) Berenike! 

BERENIKE. 

Niin, Caesar. 

TITUS. 

Toiveesi tunnen. 

BERENIKE. 

Täytä siis lupauksesi! 

TITUS. 

Ah, Berenike, se on pulmallinen kysymys. 

BERENIKE. 
Kansan kuullen vannoit jokaisen pyynnön 
täyttäväsi. 

TITUS. 

Surku minun tulee sinun turvattomuuttasi. 
Mutta minä annan sinulle suojeluskirjan. Keisa- 
rillinen laiva ja keisarilliset merimiehet olkoot 
sinun saattajasi Itämaille. 

BERENIKE. 
Karkoitat minut Roomasta?! 

TITUS. 

Yhä, yhä etsin ulospääsyä itsekin, vaikka 
mahdottomuuden muurit kasvamistaan kasvavat. 
Mutta tänään, tällä hetkellä aion mennä päähän 
asti. 

BERENIKE. 

Et ole menevä. 

TITUS. 

Ah, Berenike, kuinka voisin sinulle antaa sitä, 
mistä itse aion luopua. En koskaan, en koskaan 
voi tehdä sinua Rooman Augustaksi. Kohta olet 
sen ymmärtävä. 

PREFEKTI. 
Caesar Augustus, sanoma armahduksestasi ja 
urkkijain karkoittamisesta on levinnyt koko 
yleisöön. Kuule, kuule, heidän innostuksensa 
paisuu, kohta esteet murtuvat. Salli alkaa. 

TITUS. 

Odota, odota . . . Kokoon ajatukseni . . . Niin 
niin, aion ilmaista päätökseni . . . Tahdon puhua 
kansalle. 

PREFEKTI. 

Legioonain rynnäkkö on helpompi torjua kuin 
tämä kansan hurmaus! 

BERENIKE. 

Ei,Titus! Tuonne et sinä ole nouseva! 

TITUS. 

Leikit alkakaa. 

( Alkajaismerkkien kajahtaessa aition väli- 
verho kohoaa. Oven läpi näkyy etäisyydessä ylä- 
osa Colosseumin vastaisesta sisäseinästä ja pala 
sinistä taivasta, amfiteatteriosan ollessa täynnä 
valkopukuista yleisöä. Arena ajatellaan olevan 
alhaalla näkymättömissä.) 

TITUS. 

(Menee ajatuksissaan, ikäänkuin puhettansa 
toistaen, siitakkeen portaita kohden. Hän ehtii 
kuitenkin nousta ainoastaan puoliväliin por- 
taita.) 

CASSION VELJEKSET. 
(Hyökkäävät tikareineen Tituksen jäljessä, 
takaapäin.) 

BERENIKE. 
(Kiljahtaen ennättää väliin, sitten pakenee 
oikealle.) 

PREFEKTI. 

Seis miehet, Caesarin murhaajat! 

PATRIISIT ja MUU YLEISÖ. 
(Kauhuissaan.) Cassion veljekset! 

I PATRIISI. 

Mitä ajattelitte? Mihin asemaan saatoitte mei- 
dät! 

II PATRIISI. 
Tämmöiselläkö hetkellä nousi kätenne mur- 
haan! 

PREFEKTI. 
( Antaa Cassion veljekset miestensä haltuun.) 

TITUS. 

(Raivokkaana.) Berenike! Missä on Bere- 
nike? Minä tahdon nähdä Bereniken paikalla! 

PREFEKTI. 

(Menee oikealle.) 

III PATRIISI. 

(Muille patriiseille.) Katsokaa, nyt hän pe- 
ruuttaa kaikki armahduksensa. 

IV PATRIISI. 
(Samoin.) Nyt emme voi muuta kuin vaieta 
ja pitää hyvänämme. 

PATRIISIT. 
(Keskenään.) Kirotut Cassiot! 

PREFEKTI. 
(Oikealta.) Ruhtinatar Berenike kieltäytyy 
saapumasta. 

TITUS. 

Tänne! 

PREFEKTI. 

( Lähtee jälleen oikealle.) 

BERENIKE. 

(Ensin prefektin puoliväkisin kädestä talut- 
tamana, sitten irtautuen ja omin ehdoin asettuen 
Tituksen viereen.) Tässä minä olen. 

TITUS. 

(Berenikelle.) Sinäkö tämän teit ? Kalpenetpa, 
kalpenet, ja kaikki jäsenesi vapisevat. Itse olet 
minut kasvattanut: ei ole sinulla armon toivoa 
minun rinnastani. Minä hymyilen sinunkin 
verellesi, kun kohta näen sen vuotavan. Arenalle 

leijonani! Revitytän sinut palasiksi koko Roo- 
man kansan iloksi! Tai tarvitsenko petojanikaan? 
Ilmaisen sinut tuolle joukolle, se on sinut raate- 
leva pahemmin kuin leijonani. (Huutaa kansan 
puoleen.) Niinpä niin! Tämä juutalainen Bere- 
nike . . . (Äkkiä tullen tuntoihinsa, itsekseen.) 
Mitä olinkaan tekemässä . . . Lysimakos, ar- 
mahda minua! (Prefektille, joka on asettanut 
kaksi miehistään vahtimaan Berenikeä.) Ei, ei, 
antakaa hänen olla ... ( Itsekseen.) Mitä he 
odottavat minulta? Se on totta . . .se on totta . . . 
(Hän aikoo mennä siitaketta kohden.) 

PREFEKTI. 

Cassion veljekset seisovat tässä vangittuina. 
Käsketkö tuomiosi heti panna täytäntöön? 

TITUS. 

Cassion veljekset? Se on totta, teistä olen ker- 
ran ennenkin kuullut puhuttavan. Ja vanhan 
äitinne tunnen hyvin. Vähän ylpeä, mutta perin 
hyvä luonteeltaan. (Hän lähestyy veljeksiä, 
nostaa maasta heidän tikarinsa, palauttaen ne 
omistajilleen ja jääden seisomaan veljesten 
väliin.) Hienoa terästä, eikö totta? — Syvällä 
täällä sydämessäni olen melkein teidän miel- 

tänne. Olen ansainnut kuoleman. — No? — Mi- 
nun luvallani! — Minun tahdostani! 

( Läsnäolijat osoittavat kiihkeää levottomuutta.) 

PREFEKTI. 
(Valmiina ottamaan Cassiot hyvään talteen.) 
Mitä käsket, Caesar? 

TITUS. 

Päästä irti. 

PREFEKTI. 

(Ällistyksissään:) Ja mitä sitten on tehtävä? 
Caesar . . . Caesar . . . 

TITUS. 

Mitäkö tehtävä? — Juoskoon joku heti näiden 
äidille ilmoittamaan, ettei hänen pojillensa ole 
mitään pahaa tapahtunut. Joutuin, ettei hän saa 
väärää sanomaa ja ehdi halvaantua. 

LÄSNÄOLIJAT. 
(Ihmeissään ja ihastuksissaan, yhf aikaa.) 

1) »Mitä, mitä» . . . 

2) »Nuo sanat» . . . 

3) »Imperaatt orinko suusta» . . . 

(Cassion veljekset mennen polvilleen Tituksen 
eteen y nostavat miekkansa valantekoon.) 

CASSIUS VANHEMPI. 
Oi Caesar, emme ole ansainneet sinun armoasi. 
Salli . . . 

CASSIUS NUOREMPI. 
Oi Caesar, jaloin imperaattoreista! Ikivalamme 
sinulle vannomme. Katso, vihollisistasi olemme 
muuttuneet uskollisimmiksi henkivartijoiksesi! 

TITUS. 

Nouskaa, nouskaa. Ellei teillä ole paikkaa 
varattuna, käykää aitiooni. 

(Ihastuksen kohahdus läsnäolijoissa.) 

PATRIISIT. 

( Keskenään, yhf aikaa :) 

1) »Onko moista ennen nähty!» 

2) »Mekin tahdomme uskollisuuttamme osoit- 
taa.» 

3) »Hankkikaa kukkia . . . kukkia!» 

(He poistuvat kiirehtien eri suuntiin, osan 
muusta yleisöstä seuratessa heitä.) 

PREFEKTI. 

( Tituksen korvaan.) Ja ruhtinatar Berenikeen 
nähden — mitä käsket? 

TITUS. 

(Berenikelle, lähestyen häntä.) Voitko antaa 
anteeksi . . . 

BERENIKE. 
(Liikutettuna.) Armahduksesi oli minulle 
odottamaton, Caesar. 

TITUS. 

Berenike, Lysimakos pelasti meidät. 

BERENIKE. 
Hyvästi Titus. Siunattu olkoon jokainen sinun 
askeleesi, ja siunattu se maa, johon jalkasi koskee! 

TITUS. 

Et ymmärtänyt minua, Berenike. Hetki vielä 
— enkä ole Caesar enää. Odota, saat itse kuulla . . 

(Hän menee nopeasti siitakkeelle, mutta ei 
pääse portaita pitemmälle.) 

(Arenalta kajahtaa ylistyshymni imper aatto- 
rille, alkaen korkeasta diskantista. Se lähestyy, 
kasvaa yhä voimakkaammaksi.) 

TITUS. 

( Häntä saattavalle prefektille.) Mitä he laula- 
vat? 

PREFEKTI. 

Caesar, he ylistävät sinua »Ihmissuvun Rak- 
kaudeksi ja Suloksi». 

(Joka suunnalta tunkeutuu kansaa näyttä- 
mölle, täyttäen kaiken taka-alan. Valkopukuiset 
pojat ja tytöt nousevat ar enolta päin keisarilliseen 
aitioon, heitellen kukkia Titusta kohden ja rie- 
mukkaasti laulaen: 

»AMOR AC DELICIAE GENERIS 
HUMANI») 

TITUS. 

(Perääntyy laulajien tieltä etualalle asti ja, 
äärimmilleen järkytettynä nojautuen Berenikeen, 
sanoo hiljaa.) Berenike, he luulevat minua — 
hyväksi! 

(Hän kääntyy laulajia kohti, mutta voimatta 
mitään sanoa sortuu rajun itkun puistattamana 
maahan.) 

( Berenike, hänkin syvästi järkytetty nä, kumar- 
tuu Tituksen puoleen. Laulun ja ylistyshuutojen 
kaikuessa Titus ja Berenike melkein peittyvät 
kukkiin.) 



VIIDES NÄYTÖS. 



Toisen näytöksen avonainen atrium. Tuli 
palaa uhrijalustassa, joka on, samoin kuin pöy- 
täkin lääkepulloineen, samassa kohden näyt- 
tämöä. Päivä paistaa. Vesi vireilee altaassa. 

Domitianus istuu lepotuolissa, jonka selustalla 
on purppuratooga. Domitia seisoo Domitianuk- 
sen vieressä. 

PREFEKTI. 
(Tervehdittyään kädennostolla kääntyy Domi- 
tianuksen puoleen, ilmoittaen.) Lähettiläitä Roo- 
masta, Caesar. 

DOMITIANUS. 

( Ilmaisee yliolkaisesti päätänsä nyökkäämällä 
suvaitsevansa vastaanottaa.) 

(Joukko lähettiläitä, pretoriaaneja ja muuta 
Rooman ylhäisöä tulee vasemmalta, kiihtyneen 
levottomina.) 



( 279 ) 

I LÄHETTILÄS. 
Terve, Caesar Domitianus! Rooman Senaatti 
tervehtii sinua. 



MUUT LÄHETTILÄÄT. 
( Ääntänsä korottamatta.) Terve Caesar Do- 
mitianus! 

DOMITIANUS. 
Tervehdin Senaatin lähettiläitä. Ja pyydän 
ilmaisemaan saapumisenne syyn. 

II LÄHETTILÄS. 
Senaatin lähettiläinä pyydämme saada tietoi- 
himme, miksi Caesar Titus, rakastettu, jumaloitu 
Imperaattorimme on vetäytynyt pois Roomasta 
— tänne yksinäisyyteen? Koko Rooma on kuki- 
tettuna, juhla-asussa, jonka vertaista ei kukaan 
meistä muista ennen nähneensä. Huolestuneita 
huhuja kiertelee Roomassa. Levottomana vaatii 
kansa tietoja Caesarinsa mielentilasta. 

DOMITIANUS. 
Mielentilastapa tosiaankin. Meillä on rakkaan 
veljemme »mielentilasta» omat ajatuksemme. 
(Ylös oikealle katsahtaen.) Mutta mitä sanoo 
henkilääkäri? 

C ALLI AS. 

(Tullen sisähuoneesta oikealta.) Paljon olen 
lääkeammattia harjoittaessani nähnyt kaiken- 
laista sairautta, paljon myös saanut ihmisiä para- 
nemaankin, mutta tämmöistä kuin tämä Caesarin 
sairaus en ole vielä ikinäni nähnyt: aina ajatuk- 
sissaan, jotakin aina miettii, jonka perille ei yksi- 
kään voi päästä. Toisinaan hän lausuu: Lysima- 
kos, Lysimakos — niinkuin puhuisi kauas vierai- 
hin maailmoihin, ympärilleen ei katso, ei kuun- 
tele. On kuin olisi kaiken entisyytensä unohta- 
nut eikä enää muistaisi olevansa Rooman herra. 
Onko tuo tila kuumeen houretta, vai onko Caesar 
tajuissansa, sitä ei ole aina helppo päättää. 

I LÄHETTILÄS. 
Niinpä on Senaatin ja Rooman kansan jyrkkä 
vaatimus, että valtakunnan kuuluisimmat lääkä- 
rit neuvotteluun kutsutaan. 

C ALLI AS. 

Ei riitä lääketaito. Pulma on toisaalla. Ajatus- 
tensa salaisuus olisi arvattava. Olemme tiedus- 
telleet asiata Egyptin viisailta ja Itämaiden tietä- 
jiltä, mutta kaikki on tähän asti turhaa ollut: ei 
kukaan ole voinut antaa tyydyttävää selitystä. 

DOMITIANUS. 
Todellakin — mikä suuri salaisuus! Paha vain, 
että se alkaa olla jotensakin »julkinen» salaisuus. 
(Uteliasta hämmästystä läsnäolevissa.) 

DOMITIANUS. 
Niin, niin, älkää yhtään . . . asia on aivan 
yksinkertainen: veljemme Caesar tuntee itsensä 
sairaaksi ja voimattomaksi ja miettii testamenttia, 
jossa hän luopuu korkeimmasta vallasta — minun 
hyväkseni. 

(Kiihkeää liikettä ja levottomuutta läsnäoli- 
joissa.) 

DOMITIA. 
(Huomauttaen kahdenkeskisesti Domitianuk- 
selle.) Katsopas — he uskaltavat kuiskutella 
läsnäollessamme ! 

DOMITIANUS. 

Ei mitään salaneuvotteluja — pyydän! — 
Johan isä vainajamme halusi jakaa vallan meidän 
molempien kesken, vaikka testamenttinsa — 
niinkuin sanotaan — »joutui hukkaan» . . . Äl- 
köön sellaista enää toiste tapahtuko! | Vaadin 
oikeuttani! Tahdon olla läsnä hänen luonansa. 

(Hän aikoo mennä sisähuoneeseen, mutta 
läsnäolijat estelevät ja vastustelevat häntä.) 

PREFEKTI. 
Mahdotonta. Caesar Augustus on vaatinut 
ehdotonta yksinäisyyden rauhaa, olipa puheille 
pyrkijä ken tahansa. 

DOMITIANUS. 
Mitä? Onhan jo vihdoinkin aika ratkaista 
korkeimman vallan kysymys! 

TITUS. 

(Joka jo vähää ennen on ilmestynyt sisä- 
huoneen ovelle, tulee esille, jolloin läsnäolijat 
äkkiä vaikenevat ja äskentulleet nostavat kätensä 
tervehdykseksi.) Todella — juuri korkeimman 
vallan kysymyksestä aioinkin ilmaista päätökseni 
ja siinä tarkoituksessa olen kutsunut teidät 
tänne . ( Hän nostaa kätensävastatervehdykseksi.) 
Mutta enkö pyytänyt sinua, Domitianus, lähte- 
mään täältä Roomaan? (Hän lähestyy tyytymä- 
töntä Domitianusta.) Katsopas, veljeni, voi olla 
hetkiä ihmiselämässä niin tärkeitä . . . niin tär- 
keitä . . . Katsos, läsnäolosi — älä pahastu — on 
tällä hetkellä toimilleni esteeksi, voittamatto- 
maksi esteeksi. 

DOMITIANUS. 
Tahdot heille jotakin tärkeätä ilmoittaa, ja pyy- 
dät minua poistumaan?! 

TITUS. 

Niin, niin, älä kysy syytä, se on sinun omaksi- 
kin parhaaksesi. 

DOMITIA. 
(Domitianukselle.) Mikä on sinun parhaak- 
sesi, siitä päätät kai sinä yksin* 

TITUS. 

Pyydän, Domitianus . . . pyydän hartaasti 
teitä molempia: lähtekää täältä. 

DOMITIANUS. 
Vai pyydät oikein hartaastikin! 

TITUS. 

(Kiivastuen.) En ainoastaan pyydä, vaan 
käsken. Käsken! 

DOMITIANUS. 
(Kohauttaa ylenkatseellisesti olkaansa, mutta 
Tituksen katseen pakottamana vetäytyy kuitenkin 
Domitian kanssa vasemmalle.) 

TITUS. 

(Itsekseen.) Oi Lysimakos! (Läsnäolijoille:) 
Minulla on todella perin tärkeä päätös ilmoitet- 

ta vana kauttanne Senaatille ja Rooman kansalle. 
— Hetkeksi ajatukseni vain häiriytyivät. Pyy- 
dän siis vähän odottamaan. Kohta aurinko kohoo 
ylimmilleen, silloin palatkaa tänne kaikki. 

LÄSNÄOLIJAT. 
(Huolissaan poistuen vasemmalle, kuiskaile- 
vat keskenään.) 

1) »Berenike olisi ainoa» . . . 

2) »Missä Berenike viipyy?» 

C ALLI AS. 

(Lähestyy Titusta.) Lääkärinä katsoisin tar- 
peelliseksi tunnustella sydämesi tykintää. 

TITUS. 

Olen terve, Callias. Iloitsen kiurujen viser- 
ryksestä, riemuitsen päivän helkkävästä pais- 
teesta. Tunnustele. No? Enkö ole terve? 
( Tarkoittaen Domitianusta ja Domitiaa.) Nuo 
kaksi tuolla, ne vain eivät usko elinvoimaani. He 
kulkevat ja odottavat — odottavat. Sanopas, 
Lysimakos — ei,Calliashan sinä olet — sanopas, 
eivätkö he ole kysyneet sinulta, kuinka kauan 
luulet minun vielä elävän? Eikö Domitianus ole 
pyytänyt määräämään sitä aikaa . . . sitä hetkeä. 

C ALLI AS. 

( Tunnustellessaan Tituksen rannevakimoa y 
arasti:) Caesar, mitä tuo — »Lysimakos» on? 

TITUS. 

( Naurahtaa.) Mainitsinko hänen nimensä ? 
C ALLI AS. 

Pelkkä näkymätön ajatus — kaukainen, tyhjä 
harhakuva! — Siitä jos vain voisin sinut vapaut- 
taa! Kunpa voisin sen nyhtää juurinensa sinun 
ajatuksistasi! 

TITUS. 

»Kaukainen, tyhjä harhakuva» — ja kuitenkin 
elävämpi kuin yksikään eläjistä ja lähempänä 
kuin kenkään läheisistä . . . ( Hyväillen Calliasta.) 
Voi, sinä hyvä mies. Lysimakos pitäisi olla sinun 
nimesi ja sinä veisit minut vapauden tantereille. 

C ALLI AS. 

( Pudistaa huolestuneena päätänsä.) En ym- 
märrä puhettasi, Caesar. Pelkään pahoin, että 
kuume jälleen pääsee valtaan. 

TITUS. 

Ei, Callias. Mutta jos Lysimakoksesta luopui- 
sin, niinkuin sinä tahdot — ja voihan kaikki ta- 

pahtua — silloin . . . sano, Callias, tottelisitko 
ininua viimeiseen asti? . . . Myöskin, jos käskisin 
valtimoni avata? Sekin voisi näet tapahtua . . . 

CALLIAS. 

Jättäisit elämän sinä, joka olet loistosi ja 
kunniasi kukkuloilla, — jonka vertaista maa- 
ilma ei vielä ole tuntenut, eikä ole tunteva! 

titus. 

Sinäkin luulet minua hyväksi. Erehdyt, Cal- 
lias. Olen vain etsinyt hetkeä luopuakseni val- 
lasta. Siinä on avain kaikkeen. Siitä saakka kun 
en enää hallinnut, olen suurinta hallitsijanonnea 
kokenut. Runsain mitoin, yli reunain vuotaen 
on onni kaikkialta tulvinut minua vastaan. 
Nuoruuteni rohkeimmista haaveista ei täytty- 
mättä ole jäänyt miltei yksikään. Ja tuo on ehkä 
saattanutkin minut siirtämään yhä tuonnem- 
maksi ratkaisevan askeleeni. Mutta tänään, Cal- 
lias, tahdon vihdoin sen askeleeni astua, johon 
olen elämäni parhaat voimat keskittänyt. Sinua 
vannotan, Callias: kun aurinko nousee ylimmil- 
leen, ilmoita minulle ja avaa pääsy prefektille, 
pretoriaaneille ja Senaatin lähettiläille. (Hän 
suuntautuu sisähuo?ieeseen päin.) 

C ALLI AS. 

(Hätääntyneenä,) Sitä ennen, Caesar, etkö 
salli, että puheillesi astuu ruhtinatar Berenike? 

TITUS. 

(Hämmästyy.) Onko Berenike täällä?! 
C ALLI AS. 

Senaatin ja Rooman kansan toivon mukaan. 
TITUS. 

Ja sinun valmistelusi johdosta. Oi, Callias, 
toimesi eivät ole omansa tehtävääni helpotta- 
maan! 

CALLIAS. 

Olin neuvoton. Yksin en ole voinut saada 
aikaan mitään . . . Hän ainoa voisi auttaa . . . 

TITUS. 
Tahdon nähdä ruhtinattaren. 

CALLIAS. 
( Poistuu vasemmalle.) 

TITUS. 

( Itsekseen.) Nähdä tällä hetkellä Berenike . . . 
Oi Lysimakos, miksi tahdoit sitä? Tahdoitko 
estää toteuttamasta omaa käskyäsi? 

BERENIKE. 

(Tulee vasemmalta arasti, yksinkertaiseen, 
valkeaan kreikkalaiseen kuosiin puettuna.) 

( Titus ja Berenike katsovat hetken aikaa toi- 
siaan äänettöminä, seisten kaukana toisistaan.) 

TITUS. 
Tulet Rooman lähettämänä? 

BERENIKE. 
Hämärä aavistus sinun aikomuksestasi on 
tehnyt Rooman levottomaksi. Neuvottomina he 
ovat Bereniken tänne lähettäneet. Ja niinkuin 
he ovat ennen häntä vihanneet, niin he nyt ovat 
rajattomalla suosiollaan hänet hyvittäneet, toi- 
voen että hän vaikutuksellansa saisi Suuren Cae- 
sarin aikeet tyhjiksi! Nyt tiedät tulonsa syyn. 

TITUS. 
(Pudistaa päätänsä.) 

BERENIKE. 

Tiesin. 

TITUS. 

Nyt olet sinäkin täällä minun kanssani näke- 
mässä elämän ihmeellistä kiertokulkua. Katso, 

kaikki on täällä juuri niinkuin oli silloinkin, kun 
me tässä samassa paikassa turhaan odotimme sai- 
raan Vespasianuksen viimeistä hetkeä — kun 
minä poltin testamentin — ja savu meni maata 
kohden — ja joku sanoi: nyt on päivä ylimmil- 
lään, ellei nyt, niin ei koskaan — ja minä vaihetin 
Lysimakon maljat — ja oli hiljaisuus kuin hauta- 
kammiossa, ei yhtäkään ääntä kuulunut, vain 
verensyöksyn omassa rinnassani. — Sama kirkas 
taivas jälleen, sama hiljaisuuskin. Ei, Berenike, 
Lysimakon osoittama tie on minun kohtaloni, 
sitä en voi välttää, enkä tahdo. Tänään, nyt 
kohta, kun aurinko nousee ylimmilleen, olen 
minä luopumukseni ilmoittava. Katso — vähän 
on enää keskipäivään. 

BERENIKE. 
Tiesin, Caesar, ettei Berenikellä voi olla enää 
tehtävää täällä. Lähden siis, niinkuin olen tullut- 
kin. — Ah,Titus, en olisi edes senaatin käskystä 
rohjennut sinua häiritä, mutta itse minä ... en 
voinut vastustaa . . . (Hän heittäytyy itkien 
Tituksen jalkoihin.) 

Tnrus. 

Ensi kerran kuulen äänessäsi rakkauden- 
väreen, josta korva ei voi pettyä! 

BERENIKE. 
Suo minun orjana maata jaloissasi! 

TITUS. 
Berenike! Sinä rakastat minua! 

BERENIKE. 
Titus, minun aurinkoni! 

TITUS. 

Muistan hetken, jolloin sinut ensi kerran näin. 
Muistan leppoisan merituulen, muistan Kypron 
kukkiin upotetun temppelin, muistan heräävän 
keväthehkun omassa rinnassani — ja vaikka 
suuni puhui maailmanvallasta, näin edessäni 
vain sinun silmiesi hurman. Mutta sinä, Bere- 
nike, nyt vasta 

BERENIKE. 
Minä mieletön, nyt vasta näen sinut, johon 
en maita, en meriä, en kultaisten kaupunkien 
loistoa vaihettaisi — jonka orjana on suurin 
autuuteni olla . . . 

TITUS. 

Ei tullut meidän päivämme, Berenike! 

BERENIKE. 
Minulle se on jo tullut, kun koskettelen jäl- 
leen sinun käsiäsi ja sinun armaihin kasvoihisi 
katson. Oi, Titus, tullut on suuren onnemme 
keskipäivä! 

TITUS. 

Nyt vasta, kun jo kaikki vaikenee, meidän 
päivämme hiljaa nousee taivaanrannalle, kuin 
idän tähti yöstä. 

BERENIKE. 
Ei niinkuin idän tähti, vaan niinkuin päivän 
loistoisa aurinko . . . 

TITUS. 

Niin, Berenike, hehkuvissa säteissä . . . 

BERENIKE. 

Maailmat valoonsa upottaen . . . 

TITUS. 

Aina ylemmäs ja ylemmäs kohoten . . . 
C ALLI AS. 

(Ilmoittaa tulijat.) Aurinko on ylimmilleen 
noussut! 

TITUS. 

(Kavahtaa seisaalle ja tullen tuntoihinsa menee 
nopeasti sisähuoneeseen.) 

(Calliaan ilmoituksesta senaatin lähettiläät , 
pretoriaanit ja prefekti tulevat vasemmalta, ko- 
koontuen Bereniken ympärille.) 

PREFEKTI. 
Sinun käsissäsi, Berenike, on nyt Rooman 
kohtalo. Sinä yksin tunnet Imperaattorimme 
aikeet ja todelliset vaikuttimet! 

I LÄHETTILÄS. 

Sinä yksin voit vapauttaa meidät (osoittaen 
vasemmalle) tuosta miehestä tuolla! 

II LÄHETTILÄS. 

Olethan hallitsi jatar. Käytä vaikutusvaltaasi! 

BERENIKE. 
Caesarin tahtoa johtaa näkymätön Lysimakos, 
en minä. Tahtoisin vain tukea häntä minne ikinä 
hän kulkeneekin. 



LÄSNÄOLIJAT. 
(Huomattuaan Bereniken suuntautuvan sisä- 
huonetta kohden, huudahtavat, ikäänkuin viimei- 

sen kerran vedoten hänen suureen vaikutus- 
valtaansa.) Berenike! 

BERENIKE. 

(Mennessään sisähuonetta kohden pysähtyy, 
katsahtaa läsnäoleviin ja sanoo toivottomuuden 
ja toivon vaiheilla.) Jospa voisin ... ah, jospa 
voisin! (Hän menee sisähuoneen ovelle, kohdaten 
tässä sisähuoneesta tulevan Tiluksen, jolla on 
pergamenttikäärö kädessä.) 

(Titus ja Berenike palaavat sisähuoneesta, 
jääden pylvästökorokkeelle.) 

PREFEKTI. 
Oi, jalo Caesar Augustus, Imperaattorimme, 
salli Senaatin ja Rooman kansan puolesta lausua 
tervelidyksemme Sinulle — Sinulle, oi Caesar, 
joka hyvillä töilläsi olet maailman täyttänyt, 
Sinulle rakastetulle, jonka alamaisiksi kansat 
vapaaehtoisesti antautuvat, Sinulle Suurelle, jota 
Itä ja Länsi herranansa ylistävät ja koko ihmis- 
kunta »Rakkaudekseen ja Sulokseen» nimittää . . . 

BERENIKE. 
Kuule! Kuule! Sostraton pyhän ennustuksen 
täyttymys! 

TITUS. 

Vaikene, vaikene, Berenike . . . (Hän aukaisee 
pergamentin.) 

(Domitianus, yllään purppuratooga, ja Do- 
mitia lähestyvät hitaasti ja varovasti vasem- 
paan pylväistöön asti, kuunnellakseen Tituk- 
sen puhetta.) 

r TITUS. 

(Huomaamatta Domitianusta ja Domitiaa.) 
Niinkuin jo äsken sanoin, olen kutsunut teidät 
tänne ilmoittaakseni tärkeän päätökseni, joka 
sisältyy tähän julistuskirjaan ja jonka nyt teidän 
välityksellä lähetän Senaatille ja Rooman kan- 
salle. — Niin, hyvät ystävät, tästä päivästä, tästä 
hetkestä lähtien . . . 

LÄHETTILÄÄT ja PRETORIAANIT. 
(Hätäisesti, rukoilevasti.) Berenike! 

BERENIKE. 
Käännä kasvosi pois, Titus. Hän on täällä. 
Hänellä on purppuratooga hartioilla ... Ah, hän 
on jo ottanut, ennenkuin olet antanutkaan! 

TITUS. 

( Kääntyy päin Domitianusta, tyrmistyy, sanoo 
hiljaa, äänen kuitenkin vavistessa salatusta rai- 

vosta.) Ah, Domitianus . . . uskalsit vastustaa 
Imperaattorin käskyä?! (Hän tulee alas korok- 
keelta ja heittää käärön tuleen, sitten kääntyy 
Domitianuksen puoleen ja huutaa hillittömässä 
raivossa.) Niinpä vie siis sinä Roomalle vasta- 
tervehdy kseni: Titus on Rooman herra, Titus 
yksin . . . Minä! . . . Minä! . . . Minä! 

(Hetken täydellinen hiljaisuus näyttämöllä.) 

PREFEKTI. 

(Lähettiläille ja pretoriaaneille.) Tätä sanaa 
emme ole myöhäiset Roomalle viemään! 

LÄHETTILÄÄT ja PRETORIAANIT. 

(Riemastuneina, hillittömästi , useat polvillaan 
ja Tituksen vaatteita suudellen.) Sinä olet Roo- 
man herra, sinä yksin! Terve, Caesar Titus, 
Rooman Imperaattori! 

(Ylistystään yhä huutaen he kiirehtivät mat- 
kaan, poistuen vasemmalle.) 

DOMITIANUS. 
(Viskaa ylenkatseellisesti toogan hartioiltaan 
Domitian käsivarrelle.) Älä lähde, Domitia. 
Hän ei vastaa teoistaan . . .Katso! Hän on sairas. 



(296) 



TITUS. 

(Vaipuu masentuneena leposohvalle.) En voi- 
nut, en voinut sittenkään . . . Enkä voine enää 
koskaan! 

PREFEKTI. 
(Berenikelle.) Tästä ikikiitos sinulle, Augusta 
Berenike! ( Hän poistuu muita seuraten vasem- 
malle.) 

BERENIKE. 
(Kauhistuneena,) Callias, mitä olenkaan teh- 
nyt?! 

C ALLI AS. 
Sinä olet pelastanut Caesarin Roomalle. 

DOMITIANUS. 
Callias, anna hänelle vettä. Kaikki tuo oli 
pelkkää kuumeenhouretta. 

CALLIAS. 

Caesarin henkilääkärinä vaadin hänelle yksi- 
näisyyden rauhaa. 

(Domitianus ja Domitia vetäytyvät etääm- 
mälle vasempaan, kuitenkin edelleen jännitty- 
neinä seuraten Tituksen liikkeitä ja sanoja.) 



CALLIAS. 
(Lähestyy Titusta.) Tule lepoon, Caesar, 

TITUS. 

(Nousee.) Lepoonko? (Hymyillen.) Kohta. 
— Kohta. 

C ALLI AS. 

Herra, kuume ottaa sinussa vallan. Otsasi on 
märkä. — Ah Caesar, vapaudu epäilyksistäsi, 
hävitä harhakuva mielestäsi, surmaa Lysimakos 
rinnastasi! 

TITUS. 

Älä syytä Lysimakosta. Hän osoitti minulle 
tien rauhaan ja vapauteen. En voinut mennä 
kristityn osoittamaa tietä . . . (Katsellen uhri- 
jalustasta kohoavaa savua.) On vielä roomalai- 
nen tie! 

DOMITIA. 

(Kavahtaen jännityksestään.) Ah, hän avaut- 
taa valtimonsa! 

DOMITIANUS. 
Sen hän on tekevä. 

BERENIKE. 
(Lähestyy Titusta väristen, hänen häiritsemis- 
tään peläten, rukoilevasti koskettaen hänen 61- 
kaansa.) Oi, Titus, sitä ei Lysimakos olisi toki 

koskaan sallinut sinun tehdä. Oletko hylännyt 
Lysimakon? Sano, sano, mitä hän on sinulle 
nyt? 

TITUS. 

Roomalainen omatunto . 

BERENIKE. 

Jumalani! 

TITUS. 

Etkö huomaa, Berenike, että puuttuu vain mi- 
nun kuolemani, jotta kaikki kävisi niinkuin kävi 
silloin. 

BERENIKE. 
Titus, tule pois täältä . . . 

TITUS. 

Tässä istui Vespasianus, isäni, ja Lysimakos 

— hän haki siteitä tuolta pöydältä, otti käteensä 
leikkaus veitsen ja lähestyi . . . lähestyi ... Ja 
Vespasianus vapisi ajatellessaan valtimona vausta. 

— Mutta Titus ja Berenike — missä he olivat? 
(Osoittaen Domitianusta ja Domitiaa.) Tuolla 
he ovat! Katso, tuolla Titus ja Berenike odot- 
tavat. Noin — juuri noin . . . 



BERENIKE. 
Ah Titus, minä kartoitan heidät pois. 

TITUS. 

Ei, ei, anna heidän olla juuri siinä missä ovat. 
Olen ymmärtänyt, että heidän täytyy olla siinä. 
— No, Callias! »Vesi onko tarpeeksi lämmin 
altaassa?» (Berenikelle.) Eikö isä niin kysynyt 
Lysimakolta! 

BERENIKE. 
( Peittäen käsin silmänsä.) Muistan . . . muis- 
tan . . . 

CALLIAS. 

(Pahaa aavistaen.) Vesikö altaassa? — Mitä 
vedestä, oi Caesar! 

TITUS. 
Onko veitsesi hiottu? 

BERENIKE. 
Muistan nekin sanat . . . 

CALLIAS. 
(Tuskassa.) Veitsenikö? — On, Caesar. 

TITUS. 

Ovatko valtimositeesi valmiina? 



CALLIAS. 

Ovat, Caesar. 

(Titus aikoo peittää Bereniken pään vaat- 
teella.) 

BERENIKE. 
Ei, Titus, sinun tahtosi on minulle pyhä, ja 
minä kestän viimeiseen hetkeen asti. 

TITUS. 

(Ojentaa Calliaalle toisen kätensä.) Callias! 

BERENIKE. 
Oi minun suuri, mahtava Caesarini! 

CALLIAS. 

Liian vaikean tehtävän annoit palvelijallesi, 
Caesar. ( Hän lähestyy Titusta siteet ja leikkaus- 
veitsi kädessään.) 

TITUS. 

Tämä on viimeinen imperaattorillinen tahtoni. 

( Hän pitelee toisella kädellään Bereniken päätä, 
suudellen hänen hiuksiaan.) 

(Callias kiinnittää toisen siteen rannetta ylem- 
mäksi ja toisen alemmaksi.) 

DOMITIANUS. 
(Siirtyy vasemmalta näyttämön oikealle puo- 
lelle.) 

DOMITIA. 
(Huutaa vasemmalle.) Ratsut satuloikaa! Vii- 
pymättä! 

BERENIKE. 

Voi kohtalo, kova on sinun kourasi! 

( Titus menee Berenikeä tukien altaalle , astuu 
hitaasti veteen , katsellen Domitianusta.) 

( Domitianus nousee oikeanpuoleisen pylväistön 
astuimia senmukaan kuin Titus alenee altaan 
astuimia.) 

TITUS. 

Tee tehtäväsi , Callias . ( Hän laskeutuu veteen.) 

(Callias avaa Tituksen rannevaltimon, painaa 
käden veteen ja päästää siteet auki.) 

TITUS. 

(Yhä katsellen Domitianusta.) Kuinka ko- 
meana sinä olet, Domitianus. Kuitenkin sanon 
sinulle: liian paljon sinä odotat purppuratoogasta. 
Ei kukaan mene varmemmin kuolemata kohden 
kuin Caesar. 

DOMITIA. 
Hän hourailee. (Antaa merkkejä vasempaan 
pylväistöön.) 

DOMITIANUS. 

Hän kuolee mielipuolena. 

TITUS. 

Ennen hourailin. Nyt kaikki selkenee. Jos 
tahdot onnellisesti hallita, älä hallitse ensinkään, 
vaan anna kaiken tapahtua niinkuin se itsestään 
vastaasi virtaa . . . 

( Joukko ratsusentturioita on asettunut rintama- 
asentoon vasemman pylväistön taa.) 

DOMITIANUS. 
Minun hetkeni on tullut! — Sentturiot ja ratsu- 
miehet! Tällä hetkellä Caesar Titus Flavius 
Vespasianus astuu jumalien joukkoon! 

SENTTURIOT. 

(Yhteen ääneen.) Terve Caesar Domitianus, 
Rooman Imperaattori! 

DOMITIANUS. 
Roomaan! (Hän juoksee haltioituneena, sent- 
turioiden ja Domitian seuraamana ulos vasem- 
malle.) 

(Berenike peittää päänsä.) 

TITUS. 

Noin ratsasti Titus Roomaan . . . nyt olen näh- 
nyt loppuun asti . . . tulen Lysim ... ( Hänen 
päänsä vaipuu taaksepäin altaan veistosta 
vasten.) 

(Suruhymni kaukaa, aivan hiljaa.) 
( Callias peittää päänsä.) 
(Berenike avaa päänsä, näkee Tituksen kuol- 
leeksi, kaatuu.) 

